
HORIA SIMA (1906 - 1993). Profesor de filosofie şi limba şi 
literatura română. Intre 1938 - 1940, face parte din 
comandamentul legionar, luptând împotriva dictaturii carliste. 
După alungarea lui Carol II devine, în septembrie 1940, 
Comandantul Mişcării Legionare şi vicepreşedinte în guvernul 
condus de generalul Antonescu. Considerabile deosebiri de 
vederi grevează colaborarea. O acţiune armată, pornită în 
ianuarie 1941 de general, aruncă Legiunea într-o nouă prigoană, 
iar Horia Sima e nevoit să ia calea exilului. Refugiat în 
Germania, este ţinut în lagăr şi apoi în închisoare până în august 
1944, când, eliberat, continuă lupta anticomunistă ca preşedinte 
al Guvernului român în exil, de la Viena. De atunci militează în 
Occident, pentru a antrena opinia publică de acolo în sprijinul 
cauzei româneşti. Autor al peste 20 lucrări de doctrină şi istorie 
politică publicate în diferite limbi. Una din acestea este lucrarea 
de faţă apărută în limba franceză ( Destinee du Nationalisme) la 
Paris, în anul 1951. 

INTRODUCERE 

Cartea de faţă nu este un compendiu doctrinar abstract. 
Ea tratează probleme politice, aşa cum au apărut ele unor 
oameni angajaţi în acţiune. Autorul a înjghebat cuprinsul ei din 
fapte şi evenimente ce au zguduit adânc sufletul unei generaţii 
de români. Este Mişcarea Legionară care trece la bara istoriei 
şi-şi face depoziţia. Punctele de vedere pe care le exprimă, 
concluziile la care ajunge, sunt rezultatul experienţei câştigate 
de conducătorii ei în aproape treizeci de ani de lupte. Singura 
înrudire cu cărţile de speculaţie pură este că amănuntul istoric 
dispare, făcând loc expresiei sale inteligibile. 

Dar, ni se va spune, în afară de istoria poporului român, 
ce valoare ar avea experienţa politică a Mişcării Legionare şi ce 
interes ar putea stârni ? 

Cum vom încerca să precizăm şi în cursul lucrării, 
mişcările naţionaliste din Italia, Spania, Germania, Polonia, 
Iugoslavia, Ungaria, Bulgaria, România, Letonia, Norvegia, 
Anglia, Franţa şi Belgia aparţin unei stări de spirit generale, unui 
fenomen proiectat pe aria întregii Europe. Nici una din aceste 
mişcări n-a imitat pe cealaltă - în măsura în care una din ele s-a 
lăsat sedusă de formule străine, şi-a slăbit potenţialul creator - ci 
fiecare a răspuns unui apel pe care istoria îl adresa tuturor 
naţiunilor. Mussolini avea dreptate să afirme că fascismul, adică 
naţionalismul italian, "nu este marfă de export". Nici un popor 
nu se poate lăuda de a fi plăsmuit naţionalismul şi de a-1 fi 
răspândit apoi în lume. Fiecare naţiune ascunde în profunzimile 
fiinţei sale propriul său naţionalism şi nu trebuie decât să-1 
toarne în tiparele actualităţii. Dacă naţionalismul s-a manifestat 

mai viguros după primul război mondial, creând o epocă, un stil 
de viaţă care tinde să ia succesiunea epocii burgheze, aceasta se 
explică prin faptul că de abia acum s-au întrunit condiţiile 
necesare înfloririi sale. Nici Mişcarea Legionară n-a apărut în 
urma unui impuls de peste hotare, cum s-a afirmat de atâtea ori 
cu uşurinţă sau cu rea credinţă, ci este o expresie a necesităţilor 
de viaţă ale poporului român. Anumite concomitente în 
manifestările ei cu alte mişcări şi chiar anumite asemănări 
ideologice se explică prin fondul comun care stă la baza tuturor 
grupărilor naţionaliste. 

Expunerea noastră nu transcrie viziunea parţială a 
Mişcării Legionare, nu urmăreşte să spicuiască din trecutul său 
doctrina ei, ci încearcă să îmbrăţişeze panorama generală a 
fenomenului naţionalist, cu ajutorul cunoştinţelor directe ce le 
deţinem. Mişcarea Legionară, participând la marea dezbatere a 
secolului nostru, noi ne-am străduit să redobândim din istoria şi 
frământările ei trăsăturile comune tuturor mişcărilor naţionaliste, 
elementele susceptibile să lămurească fenomenul în totalitatea 
lui. 

Aceasta nu înseamnă că scopul nostru s-ar limita la 
explicarea fundamentelor naţionalismului şi a peripeţiilor lui 
istorice. Apariţia acestei cărţi depăşeşte interesul unei contribuţii 
la istoria recentă a Europei. Mai degrabă putem spune că grija 
de viitor ne-a împins să o scriem. E o carte de atitudine, de 
luptă. Ea e destinată să susţină cauza naţionalismului şi - dacă e 
posibil - să-i găsească o ieşire din ruinele războiului. Dar cum 
s-ar putea descoperi această nouă cale, fără a-i recunoaşte în 
prealabil înfăţişarea lui adevărată, fără a şti precis ceea ce el 
reprezintă în mod real ? Amici şi inamici l-au judecat greşit. 
Naţionalismul, aşa cum lumea îl cunoaşte şi-1 apreciază din 
manifestările principalelor puteri naţionaliste, nu corespunde 
imaginii sale autentice. Aspiraţiile popoarelor au fost denaturate. 
Se vorbea de naţionalism, se îndeplineau acte în numele lui, dar, 
în realitate, erau alte concepţii care agitau sufletul popoarelor şi 
otrăveau atmosfera internaţională : imperialismul şi şovinismul 

- supravieţuiri ale erei burghezo-capitaliste. înfrângerea ce-au 
suferit-o naţionaliştii se datorează, în primul rând, acestei false 
evaluări a fenomenului. 

Naţionalismul se află din nou la o răscruce. înfrânt pe 
plan politic, prin victoria militară a aliaţilor, mitul său continuă 
să tresalte în sufletul popoarelor. Au dispărut de pe scena lumii 
statele naţionaliste, cu armatele lor formidabile, dar nu s-a stins 
energia spirituală din care ele s-au plămădit. Difuz, decapitat şi 
pândit de duşmani din toate părţile, dar nu mai puţin prezent, viu 
şi indestructibil, naţionalismul n-ar putea dispărea decât odată cu 
naţiunile. 

Ce drum vor lua acum supravieţuitorii catastrofei 
naţionaliste de la 1945 ? Experienţa tragică a războiului le va 
servi la ceva ? Le va înlesni să discearnă ce-a fost bun de ce-a 
fost greşit în trecutul lor politic ? Sau nostalgia idealurilor 
înfrânte se va dovedi mai tare decât lecţiile vieţii, împiedicând 
înfiriparea unei noi orientări în viaţa popoarelor, mai conformă 
cu sensul profund al naţionalismului ? 

Lumea naţionalistă, cu diferitele ei apartenenţe etnice, e 
solicitată astăzi de tendinţe divergente. Sunt unii care continuă 
să confunde naţionalismul cu nefericitele sale peregrinări 
istorice, fără a se mai întoarce la principiile lui, fără a mai căuta 
semnificaţia reală a fenomenului. Pentru aceşti naţionalişti, 
răspunderea înfrângerii se deplasează spre exterior, revenind în 
primul rând absurdei coaliţii dintre democraţiile occidentale şi 
bolşevism. Ei se simt cu atât mai mult întăriţi în convingerile lor 
cu cât dispariţia marilor puteri naţionaliste a deschis poarta 
invaziei sovietice în Europa şi nici unul dintre statele victorioase 
ale apusului nu este în stare să înlocuiască potenţialul lor politic 
şi mililar. Dreptatea lor o văd confirmată de penibila situaţie în 
care au ajuns învingătorii de ieri. 

Există şi un alt curent, care, fără a sacrifica nimic din 
tezaurul spiritual al naţionalismului, încearcă să-1 desprindă 
de manifestările care nu corespund esenţei şi aspiraţiei lui şi, 
sub forma lui pură, să-1 redea circulaţiei mondiale. Sub 

acest aspect, naţionalismul pierde reflexele sale agresive şi 
devine un factor de armonie între popoare. 

Cea dintâi atitudine e lipsită total de perspective. Traseul 
istoric al naţionalismului s-a risipit într-o sumedenie de 
meandre, de angajamente dezordonate, încât a continua aceeaşi 
linie politică, înseamnă a repeta greşelile de ieri, mâine. 
Naţionalismul, strâns înşurubat în trecut şi alimentat de impulsul 
spre revanşă, n-ar putea risipi niciodată neîncrederea opiniei 
publice a statelor democratice. Pentru ca ideea naţionalistă să 
redevină o valoare politică activă şi constructivă, trebuie să se 
prezinte aşa cum este, degajată de acte şi atitudini care nu-i 
aparţin prin natură. 

Această împăcare e cu atât mai necesar să se producă cu 
cât energiile naţionaliste au devenit indispensabile pentru 
crearea unui front anticomunist compact, puternic şi curajos. 
Democraţiile trec printr-o gravă criză ideologică. Liberalismul a 
intrat în faza declinului şi nu mai are influenţă asupra maselor. 
Cu o ideologie în descompunere nu se poate păşi la luptă 
împotriva comunismului, căruia i se pot tăgădui toate virtuţile, 
dar în nici un caz elanul şi forţa combativă. Pentru a compensa 
vidul spiritual ce s-a produs în rândurile lor, democraţiile au 
nevoie de concursul mişcărilor naţionaliste. 

De la 1945, cu sau fără voia unora sau altora, destinul 
naţionalismului se confundă cu destinul democraţiilor. Dacă mai 
există democraţi orbiţi de patimă, care nici în ceasul din urmă nu 
văd de unde le poate veni pieirea, naţionaliştii nu trebuie să cadă 
în această greşeala mortală. Ei sunt datori să vegheze cu 
stăruinţă, ca să nu compromită, prin acţiuni nerăbdătoare sau 
exigenţe nemăsurate, înţelegerea lor cu democraţiile. Dacă 
naţionaliştii s-ar fixa pe poziţii extremiste şi rigide, care nici 
măcar nu se pot prevala de sprijinul necondiţionat al adevărului, 
ar putea stânjeni procesul de unificare al forţelor europene şi ar 
mări şansele de victorie ale bolşevismului. 

Să presupunem că democraţiile s-ar simţi destul de tari 
ca să răpună singure bolşevismul. Am fi îndreptăţiţi să tragem 

de aici concluzia că naţionalismul, odată cu acest moment, şi-a 
pierdut însăşi raţiunea de a fî şi că nu va mai juca nici un rol în 
viaţa popoarelor ? 

Eroarea ar fi mare. Bolşevismul reprezintă o primejdie 
acută şi imediată pentru naţiuni, dar, chiar fără apariţia acestui 
flagel apocaliptic, ele sunt ameninţate să-şi piardă echilibrul lor 
vital şi să sufere aceeaşi soarta : moartea, nimicirea. Omul 
epocii noastre e prea sărăcit de viaţa interioară şi prea expus 
curentelor vătămătoare de idei, ca să se poată lipsi de experienţa 
naţionalismului. Fără prezenţa vie a acestui principiu în 
conştiinţa individului, masele populare ar nimici cadrul natural 
al istoriei, alcătuit din categorii etnice, şi s-ar nivela într-un 
amestec degradant de rase, popoare şi culturi. Naţionalismul nu 
este numai o ideologie necesară actualului moment 
internaţional, el este elementul creator al istoriei şi pavăză 
permanentă a naţiunilor, de a cărui ocrotire neamurile vor avea 
şi mai mult nevoie în timpurile ce vor veni. 

Ideile ce le expunem aici nu sunt rezultatul unor 
meditaţii sugerate de finalul războiului. Ele aparţin "primelor 
principii" ale Mişcării Legionare şi evenimentele n-au făcut 
decât să le confirme într-un mod pe care noi nu l-am dorit 
niciodată. Destinul aparte al Mişcării Legionare, persecuţiile pe 
care le-a îndurat chiar în epoca ce politiceşte i-a fost mai 
favorabilă, se explică prin fidelitatea sa constantă pentru 
adevărurile fundamentale ale doctrinei naţionaliste. 

In Occident, Mişcarea Legionară nu numără decât rare 
prietenii. In afară de calomniile şi minciunile larg răspândite de 
adversari, nu se cunoaşte aproape nimic din trecutul, din 
suferinţele şi scopurile ei. Cartea aceasta nu este destinată să 
restabilească adevărul în ceea ce ne priveşte. Ea tratează o 
chestiune de ordin general. Relevăm cititorilor un singur fapt 
care ni se pare destul de elocvent, chiar neînsoţit de comentarii : 
începând de la 1938, universul concentraţionar a devenit pentru 
legionari o constantă a vieţii lor. Ieşeau dintr-un lagăr de 
concentrare, pentru a fi conduşi între sârmele ghimpate ale 

celuilalt. Lagăre româneşti, lagăre germane, lagăre aliate, lagăre 
sovietice ! Şi calvarul continuă dincolo de cortina de fier. 

In consideraţiile ce le prezentăm, un singur gând a stat 
pururea de veghe : catastrofa care ameninţă deopotrivă toate 
popoarele. Prea multă ură şi deznădejde s-a îngrămădit în lume, 
ca să ne mai putem îngădui uşurinţe în mărturisirea adevărului. 
A sosit momentui Marei Reforme. Nu mai putem lăsa istoria să 
se desfăşoare la întâmplare, târâtă de obiective haotice. Trebuie 
revizuite toate ideile, toate sistemele şi toate concepţiile 
veacurilor trecute, adaptându-le omului interior şi finalităţilor 
lui. Trebuie să încetăm de a mai despărţi omul spiritual de omul 
politic. Istoria este un aspect al marei vieţi a spiritului. 
Nesfârşitele certuri între popoare, pentru pământuri, glorie şi 
interese, nu reprezintă decât materia ei inferioară, care trebuie 
învinsă şi supusă scopurilor ei peremptorii. 

Rostul istoriei este să elibereze popoarele de teamă, de 
opresiune, de nedreptăţi, pentru ca energiile lor cele mai bune şi 
mai curate să se îndrepte spre domeniul creaţiilor culturale, 
singurele înzestrate cu nimbul nemuririi. 

I 



COMUNISMUL ŞI SOCIETATEA 
BURGHEZO-COMUNISTĂ 

Lipsa de progres care se constată în domeniul ştiinţelor 
morale şi politice se datorează incapacităţii omului de a relua şi 
ameliora rezultatele obţinute de alţii în sectorul organizării 
sociale - dezordine care a fost de multă vreme înlăturată din 
cadrul ştiinţelor naturii, unde descoperirile şi invenţiile au 
devenit titluri transmisibile de la o ţară la alta şi de la un veac la 
altul, unde nimeni nu mai operează cu noţiuni depăşite de 
experienţă. Acest spirit de improvizaţie care predomină în 
activităţile sociale face ca arta şi ştiinţa conducerii să sufere de 
cele mai amare contradicţii : pe de o parte, progrese 
indiscutabile în organizarea societăţii, realizate de o generaţie, se 
pierd în generaţiile care vin ; pe de altă parte, erori stigmatizate 
de experienţa popoarelor, le vezi cum revin la suprafaţă după un 
timp oarecare de uitare, bucurându-se iarăşi de încrederea 
maselor şi chiar de a elitei conducătoare. Omenirii i s-ar fi putut 
cruţa multe suferinţe, multe spasme sociale şi căi întortocheate, 
dacă s-ar fi analizat cu mai multă stăruinţă trecutul ei, 
descoperindu-se ce anume prieşte fiinţei sale şi nu trebuie lăsat 
deoparte, ce s-a dovedit a fi fals, absurd, destructiv, în drumul pe 
care 1-a străbătut, pentru ca din această selecţie de valori să se 
închege progresiv o măsurătoare, un criteriu de judecată, ceva 
analog unui concept fundamental al ei, care să servească apoi cu 
succes şi ca axă coordonatoare a ştiinţelor care se ocupă de 
destinul colectivităţilor umane. 

Fără îndoială că, pentru a distinge adevărul de greşeală 
în cadrul istoriei, se cere mai mult decât un efort raţional. 

Inteligenţa umană se distanţează cu uşurinţă de realităţile 
încorporate ştiinţelor fizice, pentru că are de-a face cu o materie 
inertă, anonimă şi aservită destinului nostru. Dar nu mai este în 
stare să respecte aceeaşi obiectivitate, când este vorba de 
evenimente umane. Judecător şi parte, observator şi materie de 
observaţie în acelaşi timp, omul sfârşeşte prin a ceda unor 
înclinaţii străine de vocaţia sa. Egoismele, vanităţile şi interesele 
denaturate învăluie într-o perdea groasă de ignoranţă trecutul 
unui neam, împiedicând să străbată până la generaţiile viitoare 
învăţămintele autentice ale istoriei sale. 

Aceasta nu înseamnă că arta guvernării şi ştiinţele 
politice ar fi condamnate la un empirism perpetuu ; constatarea 
de mai sus indică numai că mijlocul de investigaţie cu care voim 
să descifrăm tainele aşezărilor omeneşti nu e adaptat obiectului 
de cercetare şi trebuie să-i sărim într-ajutor cu altul mai subtil şi 
mai cuprinzător. In istorie, raţiunea ar trebui susţinută de o mare 
putere de dezinteresare, pentru a putea ordona spaţiile ei obscure 
şi controversate. Omul ar trebui să-şi purifice mai întâi gândirea 
de complexul egoismelor, pentru a ajunge la o cunoaştere reală a 
mecanismului social. 

Pentru că s-a întârziat cu redactarea acestei "Magna 
Charta" a istoriei universale, precondiţionată, ce e drept, de 
dezvoltarea naturii spirituale a omului, omenirea rătăceşte astăzi 
în labirintul propriilor ei greşeli. Popoarele şi indivizii se luptă 
cu înverşunare unii împotriva altora, pentru a face să triumfe 
teze şi idealuri tot atât de şubrede în fundamentele lor. 

Din întreaga frământare contemporană se desprinde o 
profundă nelinişte, o panică a viitorului.- cu toate că progresele 
extraordinare ale tehnicii ar trebui să ne dea asigurări contrarii - 
pentru că tot ceea ce se întreprinde se face la întâmplare, fără a 
se defalca necunoscutul, fără a se şti unde se va poposi mâine. 
Omenirea s-a cantonat în viziuni parţiale, care se întretaie într-o 
confuzie fără margini şi, tocmai în perioada în care se vorbeşte 
mai mult de unificarea continentelor, îi lipseşte principiul care 

să susţină un atare efort şi o atare construcţie : conştiinţa 
iluminată a istoriei. 

După cel de-al doilea război mondial, popoarele 
învingătoare s-au năpustit asupra celor învinse, copleşindu-le de 
învinuiri. Se căutau responsabilii, s-au găsit, sunt pedepsiţi. 
Procedeul în sine nu este rău, cu singura rezervă ca acest 
tribunal al umanităţii ar trebui să-şi extindă competenţa la 
toate fărădelegile pe care le-au săvârşit popoarele în cursul 
războiului, fără a se îngriji de naţionalitatea sau culoarea politică 
a delincvenţilor şi fără a cruţa pe învingători. Altminieri, acest 
tribunal internaţional apare mai degrabă ca un instrument de 
răzbunare decât ca o instanţă de expiaţiune, aşezată în slujba 
justiţiei imanente a istoriei. Mişcările naţionaliste au făcut 
greşeli, fără îndoială, dar cum pot fi ele scoase din cadrul istoriei 
şi prezentate într-un dosar aparte ? Ele aparţin unei epoci, unei 
stări de spirit, unor antecedente. Există vinovăţii care au premers 
vinovăţiilor naţionaliste, care le-au însoţit tot timpul cât aceste 
mişcări au avut un cuvânt de spus în Europa şi care n-au încetat 
nici după ce puterile Axei s-au prăbuşit. Nu putem vorbi de 
greşelile naţionalismului, înainte de a ne ocupa şi specifica pe 
acelea care i-au precedat şi impus apariţia. Naţionalismul nu 
este altceva decât o reacţie a colectivităţilor naţionale 
împotriva unor greşeli mai vechi, izvorâte din societatea 
burghezo-capitalistă. Este îngăduit oare să le judecăm cu 
indulgenţă, când din îngrămădirea lor continuă, din capitalul 
negativ ce l-au oferit popoarelor, s-a ridicat piedestalul 
bolşevismului, a acestei abominaţii a istoriei umane ? 

Am da dintr-un început o caracterizare nepotrivită a 
bolşevismului, asimilându-1 unei greşeli. I-am aduce chiar un 
omagiu. Greşeala nu există decât în raport cu binele şi cu 
adevărul şi rezultă întotdeauna dintr-o prea slabă stăruinţă a 
omului în a descoperi şi servi aceste valori supreme. Pentru a 
face o greşeală, trebuie să licărească mai întâi în sufletul tău 
pornirea spre bine. Bolşevismul nu se bucură nici de acest 
privilegiu. Adevărul e cu desăvârşire izgonit din sfera lui de 

manifestare, din viziunea cu care conducătorii lui pretind să 
edifice lumea nouă. Nu numai că nu i se găseşte nici o 
întrebuinţare în cadrul statului sovietic, dar e urmărit şi 
condamnat chiar şi atunci când rămâne o stare de conştiinţă a 
omului şi n-a afectat domeniul acţiunii. Cine încearcă să-i dea 
cea mai nevinovată intonaţie, să facă uz de cea mai temătoare 
expresie a lui, riscă să fie categorisit duşman al poporului şi să 
dispară apoi în lungul şir al celor ce nu mai au nici nume şi nici 
familie. 

Bolşevismul se găseşte în război permanent cu 
adevărul şi întregul lui sistem e construit ca să-1 prigonească 
şi să-1 extermine. El nu se luptă propriu-zis cu entitatea 
politico-socială a oamenilor, ci cu adevărul care sălăşluieşte 
în sufletele lor. De aceea statul bolşevic nu se mulţumeşte să 
constate din partea supuşilor lui un impecabil conformism 
cetăţenesc ; el vrea să controleze şi să pună stăpânire şi pe forul 
lor interior. Cetăţenii-model ai statului sovietic sunt indivizi 
disociaţi de lumea lor lăuntrică, incapabili să mai gândească cu 
mijloacele lor proprii sau să-şi afirme aspiraţiile lor personale, 
oameni cu funcţii sufleteşti standardizate şi perfect controlabile 
din afară. 

Triumful bolşevismului să nu ni-1 închipuim sub forma 
unei victorii politice sau militare contra lumii occidentale. El va 
fi sărbătorit numai în ziua în care monocultura sovietică va 
izbuti să stingă şi ultimele vestigii de spiritualitate din om. 
Idealul bolşevismului este expropierea persoanei umane. 

Cum a putut lua naştere această monstruoasă 
organizaţie ? Cum se explică virulenţa ei extremă şi universala 
ei manifestare ? 

Răspunsul nu ar fi concludent dacă am evoca numai 
lupta cadrelor comuniste din întreaga lume, de peste o sută de 
ani. Această tradiţie revoluţionară, începând de la decembriştii 
ruşi, nu explică decât o latură a problemei şi nu cea mai 
importantă : existenţa unei forţe organizate, care captează 
nemulţumirile populare, care profită de haosul apărut la 

cotiturile istoriei. Comunismul, ca să devină o calamitate 
mondială, a trebuit să găsească mai întâi un mediu prielnic de 
dezvoltare în societatea pe care o ura şi voia să o desfiinţeze. O 
mână de fanatici, în slujba unor idei nefaste, n-ar fi ajuns 
niciodată o primejdie pentru securitatea popoarelor de pe glob, 
fără complicităţi ivite chiar în sânul acestora. La expansiunea 
comunistă a contribuit toată aceasta lume care astăzi nu ştie 
încotro să mai fugă şi cum să se mai apere de invazia lui. 
Vehiculul principal de propagare al comunismului a fost starea 
de descompunere înaintată a societăţii burghezo-capitaliste. Din 
viciile, nedreptăţile, laşităţile şi cruzimile societăţii burghezo- 
capitaliste s-au plăsmuit forţele care complotează astăzi contra 
aşezămintelor de bază ale omenirii. Ea însăşi a alimentat focul 
revoluţiei mondiale, dezinteresându-se de soarta mulţimilor, 
abandonându-le mizeriei, corupţiei şi ignoranţei. Proletariatul 
timpurilor noastre este în primul rând un produs al moralei 
egoiste burgheze, al mentalităţii oamenilor de afaceri. Ei au 
preferat să rupă solidaritatea naţională, îngroşând rândurile 
adversarilor cu noi categorii de nemulţumiţi, decât să sacrifice 
ceva din bunăstarea lor materială, din comoditatea şi viaţa lor de 
plăceri, ca să ridice nivelul de trai al maselor populare şi să 
preîntâmpine astfel primejdia unei destrămări generale a 
popoarelor. 

S-ar putea obiecta că tabloul social întocmit mai sus nu e 
o apariţie specifică epocii noastre. In toate timpurile, trecerea de 
la un tip de societate la altul s-a îndeplinit când societatea 
anterioară a dat semne de oboseală şi ea însăşi s-a predat morţii. 
Observaţiile noastre ar aparţine mai degrabă unui proces istoric 
normal, unui fenomen care s-a repetat adeseori până acum. De 
astă dată a venit rândul societăţii burghezo-capitaliste să dispară 
şi un alt sistem social se pregăteşte să îi ia locul. 

Această explicaţie n-ar contraria pe nimeni, dacă nu s-ar 
ivi o complicaţie neaşteptată. între cele două forţe care îşi 
dispută astăzi supremaţia lumii, una conservatoare şi alta 
revoluţionară, nu se distinge prea clar ce anume le separă, ce 

noutate aduce una faţă de cealaltă, care sunt termenii acestei 
opoziţii radicale. Nu vedem cu ce program reformator îşi 
motivează comunismul pretenţiile de a răsturna şi înlocui lumea 
veche. Societatea capitalistă, la vremea ei, şi-a legitimat 
existenţa prin suflul de întinerire ce 1-a adus societăţii feudale, 
prin recuperarea ei conformă cu necesităţile timpului. Dar ce 
orizonturi deschide comunismul omenirii ? 

Se referă comuniştii, aşa cum propaganda lor afirmă, la 
reaua întocmire a societăţii burghezo-capitaliste şi se luptă să o 
înlăture, pentru a face loc unei alte structuri sociale, superior 
concepute, în care vechile racile să dispară ? Această temă e 
dezbătută în toate scrierile, revistele şi ziarele de inspiraţie 
marxistă, e reluată cu mare alai în toate întrunirile lor publice, 
dar, în realizările pe teren ale comunismului, în experienţa ce-a 
fâcut-o în Rusia şi în alte părţi ale lumii cotropite de ei, 
constatăm cu uimire că nici vorbă nu e de o reformă a vechii 
societăţi, de un program care să îndrepte greşelile sistemului 
capitalist ; că, dimpotrivă - şi aceasta este singura noutate ce i se 
poate atribui revoluţiei comuniste - aceste greşeli revin în 
manifestările ei cu o intensitate sporită şi cu o forţă de a 
generaliza necunoscută până în acest moment. 

Să dăm câteva exemple : 



In societatea 




burghezo-capitalistă 


In bolşevism 


1) Ateismul, stare de spirit 


1) Ateismul, religie oficială 


a unor cercuri restrânse din 


a statului, intolerantă faţă de 


populaţie, neagresivă faţă de 


alte culte sau credinţe. 


cei ce-şi păstrează credinţa în 




Dumnezeu. 




2) Materialismul, concepţie 


2) Materialismul, sistem 


dominantă a epocii noastre, nu 


filozofic ridicat la treapta 


atât de mult sub aspect 


adevărului absolut. Unica 


doctrinar, cât mai ales ca 


filozofie admisă în şcoli, 

regulă de conduită a omului 


universităţi şi în oficinele de 


modern. 


propagandă şi cultură ale 




statului. 


3) Exploatarea omului de 


3) Exploatrea până la 


către om. 


epuizare a omului de către om. 




Introducerea sclavajului 




Modern, a omului-robot ca 




Unitate de muncă. 


4) Tendinţa de concentrare 


4) Expropierea generală a 


a capitalului, de deposedare a 


capitalului mare sau mic. 


micilor capitalişti, în favoarea 


birocraţie parazitară dispune 


unui grup restrâns de 


de avuţia şi munca popoarelor 


financiari. 


subjugate. 


5) Stadiu înaintat de descom- 


5) Lichidarea esenţelor 


punere a persoanei umane. 


personale din om cu ajutorul 




dresajului colectiv. 


6) Libertatea interioară a 


6) Omul aservit total 


omului, stingherită tot mai 


maşinii. Tehnica, realizarea 


mult de realizările gigantice 


supremă a aspiraţiilor umane. 


ale tehnicii. 




7) Primejdie de atomizare a 


7) Deznaţionalizarea indi- 


individului, de desprindere a 


vidului. Transplantarea lui 


lui din cadrul tradiţional în 


într-un mediu străin de toate 


care a trăit până acum (neam, 


aşezămintele trecutului şi de 


patrie, istorie, cultură 


toate creaţiile unui neam. 


naţională, religie, moravuri). 





In consideraţiile acestea, am lăsat de o parte tot ce apare 
în istoria bolşevismului numai ca manevră, ca modificări de 

ordin tactic ale poziţiei sale şi ne-am orientat numai după 
obiectivele lor finale care, în sine, au rămas invariabile. 
Imperialismul rusesc, libertatea religioasă din Rusia, 
panslavismul, ofensiva ortodoxă, naţionalismul de culoare 
aparţin mijloacelor de acţiune ale bolşevismului şi sunt simple 
etape până la victorie. Ele nu indică o convertire a 
comunismului în naţionalism, o evoluţie a lui spre alte ţeluri 
specifice poporului rusesc. Toate concesiile ce s-au făcut, într-o 
direcţie sau alta, de îndată ce avantajele lor tactice se vor fi 
consumat, vor fi condamnate cu asprime şi trecute prin focul 
epuraţiei. 

Acest tablou comparativ arată cu destulă limpezime ce 
raporturi întreţine comunismul cu societatea capitalistă. "Noul" 
constă în căutarea înfrigurată a aspectelor ei negative. 
Bolşevismul nu îndreaptă nimic, nu aduce nici o idee generoasă, 
ci activează la maximum fermenţii descompunerii sociale. El 
extrage răul din societate şi îl cultivă într-o formă pură, într-un 
mediu consacrat exclusiv dezvoltării lui, aşa cum se realizează 
culturile microbiene. Pentru întâia oară în istorie se petrece acest 
fenomen ciudat, al unei continuităţi de substanţă între două 
structuri sociale care se combat cu înverşunare. Nu e o 
continuitate de sens pozitiv, nu se trece făclia spiritului dintr-o 
mână într-alta, ci, aşa cum am lămurit mai înainte, se preia 
exclusiv materia moartă pe care a produs-o această societate. 
Comunismul fuge de valorile reale ale societăţii burghezo- 
capitaliste, dar e avid să-şi însuşească toate deşeurile ei, rezultat 
al uzurii, al timpului, al îmbătrânirii. Forţa revoluţionară se 
revoltă contra forţei conservatoare nu pentru a-i suprima 
abuzurile, ci pentru că nu a perfecţionat îndeajuns tehnica răului 
şi nu vrea să se despartă de ultimele mărturii de umanitate şi 
viaţă liberă. 

Spiritul bolşevic este spiritul burghez, epurat de nuanţele 
intermediare ale răului. In vreme ce în societatea burghezo- 
capitalistă răul apare mai mult dintr-o lipsă de veghe a spiritului 
omenesc, dintr-o greşeală, în comunism, el este adoptat ca 

normă generală de guvernământ, ca principiu constitutiv al 
statului. E înzestrat cu o ierarhie, un statut, un cod de legi, o 
poliţie şi o justiţie care să-1 apere de "deviaţii". Cine n-a renunţat 
definitiv la nostalgia binelui, cine încearcă să dea măcar în 
intimitatea eului său un alt sens vieţii decât acela prescris în 
normativul de gândire al regimului, e smuls din rândurile 
colectivităţii ca o plantă neaducătoare de roade. 

La redactarea acestor concluzii am rămas strict legat de 
realităţi, de ceea ce se întâmplă actualmente în Rusia Sovietică 
şi în ţările cotropite de armatele ei. La aceleaşi rezultate se 
ajunge şi pe altă cale : procedând deductiv, adresându-ne direct 
doctrinei marxiste, adică concepţiei care comandă acestor 
atitudini politice. 

Dialectica marxistă prevede o răfuială generală cu 
trecutul, în momentul când burghezia va fi înfrântă de 
proletariat - ultimul episod al luptelor de clasă în istorie, după 
care va urma realizarea idealului comunist, societatea fără clase 
şi fără stat. Nici una din instituţiile tradiţionale, create de munca 
milenară a popoarelor, nu va fi cruţată de valul distrugerilor. 
Naţiunea, patria, religia, familia, proprietatea, dreptul, morala, 
individualitatea, libertatea vor fi deopotrivă măturate de valul 
proletariatului. Observăm însă un lucru cu totul anormal 
pentru o doctrină care are pretenţia să întemeieze o lume 
nouă : pe cât de amănunţit este descrisă misiunea 
destructivă a proletariatului în "Manifestul Comunist" şi 
alte scrieri cu acelaşi caracter, pe atât de sumar şi reticent 
sunt întocmite textele consacrate construcţiei de mâine a 
societăţii. Tot ce se raportează la cucerirea puterii e 
magistral prezentat, dar tot ce priveşte întrebuinţarea ei 
după victorie e lăsat într-o lumină enigmatică. Formulele 
destinate viitorului par să nu fi fost produsul aceluiaşi spirit 
ager, aceluiaşi analist precis şi realist al societăţii, căci suntem 
transportaţi, dintr-o dată, într-o altă lume, de dimensiuni ireale. 
Se vede clar că ele nu au fost puse acolo ca să reprezinte ceva 
tangibil, să sugereze o imagine concretă şi realizabilă a 

viitorului, ci mai mult ca să disimuleze ceva, să ascundă un gol, 
o neputinţă a gânditorului, o abdicare a energiilor lui creatoare. 

Gândirea marxistă, aplicând "tabula rasa" trecutului, 
implicit îşi nimiceşte toate posibilităţile ei creatoare. Din acest 
moment, ea nu mai poate face un pas înainte. A ajuns la 
marginea de unde începe imensitatea neagră a abisului. Sinteza 
revoluţionară, enunţată în procesul dialectic, nu se mai poate 
produce, căci materialul care trebuia să servească la înjghebarea 
ei zace sub un morman de dărâmături. Şi atunci, singurul 
complement "natural" al concepţiei marxiste este de a disimula 
propria sa catastrofă, preschimbând negaţia în virtute, adoptând 
răul concentrat - formulă care se degajează şi din paralelismul 
manifestărilor burghezo-comuniste - ca sistem durabil de 
conducere a statelor. 

Societatea comunistă rămâne o enigmă numai pentru 
cine nu vrea să o dezlege. Ea e identică cu Leviatanul sovietic. 
Conducătorilor actuali ai Rusiei li se pot aduce multe acuzaţii, în 
afară de una singură, de a nu fi rămas credincioşi fondatorilor 
mişcării comuniste.* 



Avem vreo preferinţă de arătat, vreo opţiune de făcut 
între cele două lumi, cunoscând acum că diferenţele 
ideologice dintre societatea burghezo-capitalistă (în 
decadenţă) şi comunism nu sunt prea mari, că ceea ce una 
începe, cealaltă desăvârşeşte ? Mai are înţeles să ne alipim 
unui bloc împotriva celuilalt ? Oare rezultatele nu vor fi 
identice, nu vor birui aceleaşi esenţe materialiste, oricum 
s-ar dezlega viitorul conflict ? 

Dacă nu şovăim să ne alăturăm lumii occidentale, este 

*Partidele socialiste occidentale nu mai au nimic comun cu 
marxismul decât o legătură de prestigiu. 

că în această lume răul n-a luat formele unei instituţii, n-a 
devenit încă etică de stat. 

Popoarele din apusul Europei trăiesc într-un climat al 
libertăţii. Tehnica lor de guvernământ, democraţia, nu poate 
împiedeca progresele răului şi nici nu se interesează de 
altminteri de existenţa lui, dar cel puţin nu-i oferă sprijinul direct 
al statului, aşa cum această simbioză s-a realizat în Rusia 
Sovietică. Democraţia este un cadru politic neutral, o regulă 
de joc, care se poate armoniza cu conţinuturi ideologice 
diverse. In veacul trecut, democraţia a mers mână în mână cu 
liberalismul economic, cu capitalismul de speţa cea mai 
avansată, iar în secolul nostru, tendinţele socialiste nu se simt 
deloc stingherite în tovărăşia ei. Ea nu este responsabilă nici de 
conţinutul politic ce-1 elaborează spiritul popoarelor, nici de 
natura rezultatelor omologate de arbitrajul său. Ea înregistrează 
fluctuaţiile opiniei publice, neintrând în sfera ei de competenţă 
să le aprecieze sau să le influenţeze. 

Democraţia este mai mult o procedură de urmat în 
afacerile publice decât o concepţie de viaţă, un mod practic de a 
recunoaşte şi lăsa să se exprime curentele de idei care frământă 
colectivitatea. Ea joacă în societate o funcţie analogă liberului 
arbitru în viaţa individului. 

Rezultă că materialismul, ateismul şi alte păcate ale 
societăţii moderne nu sunt produsul sistemului de guvernământ 
inaugurat de democraţie, şi apariţia lor concomitentă cu biruinţa 
ideilor democratice este numai întâmplătoare ; tot astfel nu i se 
poate cere ei, chemată să servească cu imparţialitate toate 
principiile şi toate partidele, să reglementeze defectele sociale 
sau să întreprindă cruciade împotriva lor. Democraţia nu se 
opune curentelor de idei sănătoase, dar ea nu poate oferi alt 
sprijin reformatorilor sociali decât ocrotirea libertăţilor politice. 
Democraţia împarte şanse egale la toată lumea şi numai de 
vrednicia popoarelor şi de înţelepciunea conducătorilor lor 
atârnă cum se va sfârşi lupta între bine şi rău. 

Sunt şi alte raţiuni care ne leagă de Occident şi ne 
îndeamnă să ne alăturăm lui fără rezerve. Faptul care nu se poate 
uita cu nici un preţ este că Rusia Sovietică se găseşte la 
antipodul tuturor năzuinţelor naţionale. Ce simpatie ar putea 
trezi în sufletele noastre acest imens abator al popoarelor în care 
tot ce reprezintă specificul unui neam şi al unei culturi e menit 
să dispară într-o masă socială nedefinită ? Ţările din răsăritul 
Europei pot mărturisi, cu rănile lor adânci, ce înseamnă să 
trăieşti în afară de comunitatea popoarelor libere. 

In comunism, scindarea pe care au introdus-o 
occidentalii între opiniile politice şi mecanismul lor de 
exprimare nu se mai observă. Tehnica de guvernare comunistă a 
devenit un instrument de expansiune al idealului lor. Ea nu 
înregistrează părerile cetăţenilor ca să le valorifice în cadrul 
statului, ci ca să descopere şi să nimicească pe acelea care ar 
putea fi vătămătoare atotputerniciei lui. Statul sovietic nu admite 
excepţii, nu tolerează erezii, nu recunoaşte nimănui dreptul 
nonconformismului. Tratamentul vitreg ce-1 aplică un stat 
comunist cetăţenilor lui, drastica lui intervenţie ori de câte ori 
aceştia încearcă să-şi manifeste puncte de vedere proprii, e o 
consecinţă logică a principiului pe care e clădit. Statul comunist 
este o spărtură luciferică în frontul umanităţii, o proiecţie 
plenară a răului în istorie. Puterile demonice şi-au făcut 
socoteala că omenirea este astăzi atât de înrădăcinată în 
fundamentele ei spirituale, atât de decăzută şi bolnavă, încât n-ar 
mai întâmpina nici o primejdie dacă şi-ar arbora veleităţile de 
stăpânire a lumii în plină lumină. De aceea comunismul, când 
izbuteşte să ia în posesiune destinul unui popor, se scutură de 
toate reticenţele tactice, îşi leapădă rând pe rând toate măştile de 
ocazie şi arată făţiş în numele cui lucrează. Prin actele lui, prin 
teroarea ce o exercită, prin oroarea ce o are de a se măsura 
cavalereşte cu celelalte forţe, prin tendinţa de a-şi ascunde 
mereu natura schimonosită în dosul atotputerniciei statului, prin 
toată această armătură feroce, caracteristică regimului inaugurat 
în Rusia, comunismul îşi dezvăluie identitatea lui cu răul. El nu 

poate suporta privirea binelui, căci contradicţile ce le-ar stârni în 
sufletul oamenilor ar fi fatale existenţei sale. Puşi în prezenţa 
unui mijloc de comparaţie, ei n-ar întârzia să-i recunoască 
adevărata lui înfăţişare. Pentru a se menţine, statul comunist 
trebuie să ridice teroarea la rangul unui principiu 
permanent de guvernare. 

Presupunând că actualul conflict s-ar rezolva în favoarea 
democraţiilor occidentale - aşa cum toate indiciile exterioare ne 
îndeamnă să credeam în victoria lor - aceasta nu înseamnă că 
pericolul comunist ar fi definitiv înlăturat şi că, de acum înainte, 
va urma o perioadă de pace şi prosperitate pentru popoare. 
Germenii comunismului au preexistat în societatea burghezo- 
capitalistă. Umanitatea întreagă a suferit o alunecare spre rău, iar 
comunismul nu reprezintă decât latura extremă a acestui 
plan înclinat. De aici rezultă că efectele lui vor continua să 
ameninţe existenţa popoarelor, că răul, dacă nu va fi 
întâmpinat şi combătut cu mijloace energice, într-o bună zi 
se va simţi destul de tare să suprime climatul libertăţii în 
lume, chiar fără ajutor din afară. Această nouă formă socială 
se va numi, poate, altfel decât comunism, dar nu se va deosebi 
cu nimic de structura lui. 

Lumea occidentală să nu-şi închipuie că e la adăpost de 
un atare deznodământ. Marele ei avantaj este că şi-a păstrat 
intacte şansele de realizare a binelui, în vreme ce dincolo, în 
comunism, nici aceste şanse nu mai supravieţuiesc. Numai 
aceste rezerve neexprimate, aceste disponibilităţi de refacere, 
mai aţin speranţele popoarelor. Dar o supraestimare a poziţiei ei 
spirituale, o concepţie arogantă şi nepăsătoare, nutrind iluzia că 
lucrurile se vor îndrepta de la sine, ar putea fi fatală omenirii. 

Odată înlăturată primejdia cotropirii bolşevice, popoarele 
din apus trebuie să onoreze victoria, devenind mai lucide, mai 
conştiente de rolul precumpănitor ce-1 au în conducerea lumii. 
Ele trebuie să-şi revizuiască bazele ideologice şubrezite de 
vreme, să-şi împrospăteze cadrul politic al democraţiei cu un 

nou ideal social, pentru a nu se mai repeta tragica experienţă de 
astăzi. 



26 



Menirea naţionalismului 



II 
FENOMENUL NAŢIONALIST 

După primul război mondial, lupta dintre comunism şi 
capitalism s-a îndepărtat de la itinerarul obişnuit, complicându- 
se cu intrarea pe scenă a unui nou pretendent la moştenirea lumii 
vechi : naţionalismul. Această dată indică numai momentul lui 
de opintire voinicească, de afirmare îndrăzneaţă şi plină de 
succese, dar, dacă ne interesează originea mai îndepărtată a 
naţionalismului, atunci trebuie să începem seria investigaţiilor 
din a doua jumătate a secolului al XlX-lea şi chiar de mai 
înainte. 

Am preferat să dăm fenomenului denumirea de 
"naţionalism" sau "mişcări naţionaliste", în locul celei obişnuite 
de "fascism" şi "mişcări fasciste", pentru că ni s-a părut a fi mai 
în concordanţă cu sensul exact al lucrurilor. Noţiunea de 
"fascism" s-a impus atenţiei generale pe baza întâietăţii sale de 
naştere. Fascismul a izbutit înaintea tuturor celorlalte mişcări de 
renaştere europeană să cucerească puterea şi să alcătuiască un 
stat. Emblema lui, ieşită victorioasă din cea dintâi măsurare de 
forţe cu trecutul, a servit ca semn de recunoaştere a tuturor 
grupărilor politice care militau pentru aceleaşi idealuri. Dar, 
comparând fascismul şi realizările lui cu mişcări de acelaşi gen 
apărute ulterior, ne dăm seama că e prea îmbibat de 
particularisme, prea specific unei ţări şi unui popor, ca să poată 
îmbrăţişa sub acoperământul său marea diversitate a 
fenomenului. Termenul ales de noi e mult mai acceptabil. El nu 
face nici o menţiune specială, nu evocă amintirea nici unui 
regim, încât toate partidele orientate spre dreapta se pot regăsi 
într-însul, fără nici o dificultate formală noţională. 

Ce aduce nou curentul de gândire naţionalist, în viaţa 
politică a Europei, şi în ce raporturi se situează cu forţele care 
stăpâneau până atunci sfera rivalităţilor internaţionale ? 
Adversarii naţionalismului s-au grăbit să-1 clasifice între 
apariţiile-surpriză ale istoriei. Un fenomen cu paternitatea 
nelămurită, fără rădăcini în trecut, care invadează din 
necunoscut şi răstoarnă toate ipotezele viitorului. Ei nu găsesc 
altă explicaţie mişcărilor naţionaliste decât acel fond de 
primitivitate al omului, care răbufneşte din când în când la 
suprafaţă, cu toate mileniile de civilizaţie care ne despart de era 
cavernelor. In realitate, fenomenul naţionalist n-are nimic 
obscur. Tezele de mai sus sunt bune cel mult pentru nevoile 
propagandei, cel mult ca să recunoaştem în ele explozia de 
duşmănii ce a provocat-o naţionalismul în ambele tabere. 
Fenomenul naţionalist este un produs normal al istoriei şi 
originile lui se pot degaja cu precizie. 

Naţionalismul s-a plămădit din aceleaşi condiţii sociale, 
din aceleaşi nelinişti şi dezorientări care au provocat şi erupţia 
comunismului în istorie. Doctrina şi politica naţionalistă 
reprezintă o reacţie contra greşelilor societăţii burghezo- 
capitaliste. Insuficienţele de organizare ale acestei societăţi, 
nivelul scăzut al manifestărilor ei, a constituit un nou aluat 
reformator, un nou centru de iniţiativă, paralel cu reformele 
plănuite de comunism. De pe acelaşi trunchi învechit, s-au 
desprins doi transformatori ai vieţii sociale, fiecare nădăjduind 
să rămână singurul moştenitor, când puterile arborelui bătrân se 
vor mistui. 

Tendinţele concurentului comunist le cunoaştem. In 
dialectica lui nu vom întâlni nici o idee pozitivă, nici o fărâmă 
de bine şi adevăr. Ca emanaţie a răului, ţinta lui principală este 
să dezrădăcineze omul din ambianţa lui naţională, culturală şi 
religioasă, pentru a-1 face apt să ducă existenţa de termită a 
cetăţeanului sovietic. Reacţiile naţionalismului sunt cu totul de 

altă natură. Ele n-au nimic comun cu acea ură mortală pe care o 
nutreşte comunismul faţă de toate aşezămintele trecutului. 
Imboldul lui de manifestare este eminamente constructiv. In 
vreme ce comuniştii lucrează din răsputeri la dărâmarea lumii 
vechi, mergând cu înverşunarea atât de departe încât vor să-i 
şteargă până şi amintirea din istorie, naţionaliştii se consideră 
numai în ceartă de familie cu ea. Ei pornesc de la aceleaşi 
nereguli de gestiune ale societăţii burghezo-capitaliste, dar nu 
pentru a le exploata şi generaliza aplicarea, cum fac comuniştii, 
ci pentru a le face să dispară, cu ajutorul unei noi sinteze sociale. 

Comunismul reprezintă realizarea negativă a societăţii 
burghezo-capitaliste. Naţionalismul tinde la o rezolvare pozitivă 
a dificultăţilor contemporane. El s-a desprins din societatea 
burghezo-capitalistă pentru a-i remedia defectele, dându-i un 
nou impuls creator. în acest scop, se întovărăşeşte cu partea 
sănătoasă a organismului naţional, cu elementele neatinse de 
stigmatele descompunerii. Străduinţa mişcărilor naţionaliste este 
de a converti burghezia la o nouă formă socială, în care să 
figureze aportul ei de permanenţă, dar să dispară abuzurile sale 
caracteristice. 

Societatea de tip capitalist nu mai poate dăinui, chiar 
dacă ar scăpa de explozia revoluţionară a comunismului, căci e 
pândită de cealaltă moarte, a aglutinării lente a răului. 
Individualismul mercantil şi anarhic, care a creat faima acestei 
societăţi, care a reprezentat factorul ei de progres şi realizare 
odinioară, acum a devenit principalul ei agent distructiv. Nu se 
mai poate opera cu această noţiune, căci viaţa însăşi a depăşit-o 
şi înlăturat-o. Nu-i o simplă întâmplare apariţia concomitentă a 
"extremismului" de dreapta, cu extremismul de stânga. Forţele 
sănătoase ale Europei au intervenit în luptă numai atunci când 
reacţia democraţiilor de tip burghezo-capitalist s-a dovedit mult 
prea slabă pentru a opune o rezistenţă eficace asaltului bolşevic. 

De unde provine acest continuum între naţionalism şi 
burghezie ? De ce mişcările naţionaliste au altă atitudine faţă de 
aşezămintele trecutului decât bolşevismul ? 

Faptul se explică prin apartenenţa ambelor curente de 
idei la acelaşi tip de civilizaţie. Naţionalismul nu putea dori 
moartea lumii vechi, pentru că el însuşi se recunoştea un produs 
spiritual al acestei lumii. Naţionalismul face distincţie între 
păcatele societăţii burghezo-capitaliste, pe care le detestă şi 
combate cu înverşunare, şi între conţinutul ei de permanenţă, 
care depăşeşte ca interes şi valoare momentul ei istoric. 

Societatea burghezo-capitalistă s-a născut dintr-o 
revoluţie. Dar o revoluţie care păstra intacte coloanele 
civilizaţiei europene. In acelaşi chip şi după aceeaşi regulă, 
victoria naţionalismului, dacă ar fi cunoscut un triumf deplin, 
s-ar fi consumat într-o mai bună înmănunchiere a forţelor 
sociale şi n-ar fi afectat elementele sale constitutive. Trecerea de 
la burghezie la naţionalism n-ar fi însemnat înstrăinarea 
patrimoniului spiritual al Europei, ci numai reconstituirea lui sub 
o altă înfăţişare. Tranziţia se opera în interiorul aceleiaşi culturi 
şi aceluiaşi grup social. Cum se produce actul înnoitor, 
mecanismul care intră în funcţiune, prin schimbări domoale sau 
prin zguduiri revoluţionare, e o chestiune legată de 
particularităţile fiecărui popor şi neesenţială pentru fondul 
problemei. Important de ştiut este că divergenţele dintre 
naţionalism şi democraţia liberală sunt de natură accidentală, în 
vreme ce, ceea ce le uneşte se referă la substratul intim al 
existenţei lor. Reacţia naţionalismului este reacţia arhetipului 
culturii europene contra unor forme ce nu mai conveneau 
dezvoltării sale. Este un fenomen de creştere şi desăvârşire al 
aceleiaşi plantaţii spirituale pe care o regăsim şi în Evul Mediu. 

Burghezia, în sensul veacului al XlX-lea, nu mai poate 
supravieţui ; dar aceasta nu înseamnă că ea ar fi exclusă din 
noua ordine socială sau că s-ar găsi într-o opoziţie iremediabilă 
cu ea. In societatea burghezo-capitalistă, s-au "contopit" o 
mulţime de tendinţe anterioare. Istoria ei reală nu începe cu 
secolul al XlX-lea, ci cu două mii de ani în urmă. Burghezia, 
trecând în faza naţionalismului, nu face altceva, aşadar, decât să 
promoveze saltul în viitor al acestui organism milenar. Ea nu e o 

înfrântă, ci o continuatoare. înfrântă ar fi, şi definitiv, numai 
dacă nu s-ar mai transfera nimic din substanţa ei istorică 
generaţiilor de mâine, şi acest dezastru s-ar produce numai dacă 
s-ar lăsa absorbită în mlaştina comunismului. Biruinţa 
comunismului nu ar însemna numai o simplă deplasare a 
accentului politic de la o clasă socială la alta, aşa cum vor să ne 
prezinte lucrurile doctrinarii lui, ci substituirea unui tip de 
civilizaţie altui tip de civilizaţie. Comunismul este străin 
Europei, străin culturii continentului nostru, străin succesiunii de 
evenimente care a determinat şi existenţa burgheziei. 

Conflictul dintre cele două stări, una a trecutului şi 
cealaltă - a viitorului, trebuia să se rezolve după normele 
valabile odinioară pentru desfiinţarea societăţii feudale : o 
dispariţie care se continuă într-o renaştere. De ce n-a reuşit 
aceasta experienţă ? De ce burghezia a arătat atâta neînţelegere 
şi duşmănie naţionalismului şi a preferat alianţa cu bolşevismul, 
cu care nu are nici o afinitate creatoare, e o chestiune din cele 
mai stranii din istoria omenirii. In paginile care urmează, ne 
vom strădui să lămurim greşelile ce le-au săvârşit mişcările 
naţionaliste în raporturile lor cu puterile democratice, să stabilim 
partea lor de răspundere în dezastrul Europei, atât cât poate să 
facă treaba asta un contemporan, care mai are şi dezavantajul de 
a se fi găsit pe una din baricade. 



Procesul vinovăţiilor naţionaliste nu poate fi dezbătut 
atâta vreme cât nu stăpânim viziunea plenară a fenomenului, 
pentru că greşelile lui de comportament istoric nu pot fi stabilite 
în funcţie de concepţia ce şi-o fac democraţiile sau comunismul 
despre naţionalism, ci numai confruntându-1 cu ceea ce ar fi 
trebuit să fie şi nu a fost, cu vocaţia lui reală. Pentru a examina 
chestiunea responsabilităţilor, trebuie să procedăm mai întâi la o 
"restitutio in integrum" a fenomenului naţionalist, la o 
reconstituire a lui sub aspectul său iniţial. Această operaţie, de 
delimitare a fenomenului, e necesar să o întreprindem înainte de 

a ne avânta în hăţişul evenimentelor istorice, pentru că între 
impulsul de bază, din care au luat naştere mişcările naţionaliste, 
şi localizările lui în sânul diverselor naţiuni, deosebirile sunt 
uneori destul de mari. 

Ceea ce am scris până acum asupra fenomenului 
naţionalist nu îndestulează această nevoie. Căci ne-am ocupat de 
justificările lui istorice şi de contactele ce le-a întreţinut cu 
democraţia şi comunismul, dar n-am dezvăluit aproape nimic 
din semnalmentele identităţii sale. Cea mai bună cale pentru a 
surprinde particularităţile naţionalismului este să ne adresăm 
"naţionalului", termenul imediat din care el derivă. Acolo se află 
înscrisă întreaga lui geneză şi semnificaţie. "Naţionalul" şi 
"naţionalismul" reprezintă două stadii de realizare ale unei 
naţiuni, doi timpi diferiţi de trăire a ei, de percepere a 
Cosmosului, unul precumpănitor extern, altul precumpănitor 
intern, unul îndreptat mai mult spre lumea din afară, spre epos, 
altul mai mult spre lumea ei lăuntrică, spre ethos. "Naţionalul" 
reflectă mişcările de unificare politică a popoarelor europene, de 
grupare a lor în state independente. Aceste frământări, sporadice 
mai înainte, au luat un caracter de generalitate în urma 
Revoluţiei Franceze şi s-au terminat, pentru cea mai mare parte 
a popoarelor europene, la începutul secolului al XX-lea. 
"Naţionalismul" presupune această etapă încheiată. El îşi face 
apariţia numai după ce popoarele şi-au delimitat frontierele lor 
etnice şi fiecare din ele a ajuns să formeze o unitate de sine 
stătătoare. Cu "naţionalismul" începe perioada de interiorizare a 
neamurilor, de structurare a lor în adâncime. "Naţionalul" 
exprimă faza de circumscriere geografică a naţiunilor, de fixare 
a suveranităţii lor pe o bucată de pământ. Sensul lui de 
manifestare este extensiv. Posibilităţile lui de dezvoltare se 
întind pe orizontală. "Naţionalismul" transfigurează "naţionalul", 
îi descoperă virtualităţile creatoare şi îi întoarce axa de trăire pe 
verticală. "Naţionalul" reprezintă mobilizarea teritorială a unui 
popor, "naţionalismul" pleacă de la aceasta achiziţie, pentru a 
întreprinde mobilizarea lui spirituală. 

E o diferenţă de perspectivă, de ierarhie a valorilor. 
Naţiunea se "naţionalizează" când începe explorarea spaţiului 
său spiritual, când se întoarce de la cadrul vieţii materiale spre 
peisajul său sufletesc. In "naţional", istoria se dilată peste 
necesităţile naturale ale popoarelor şi crează suprastructuri 
inutile, care le împovărează destinul şi le consumă cea mai mare 
parte a energiei lor creatoare. In perioada "naţionalistă", 
preocuparea principală a naţiunilor se îndreaptă spre cultură, 
spre contemplarea lumii lor lăuntrice, iar istoria serveşte numai 
ca baraj de protecţie al activităţii culturale. Activitatea politică 
nu încetează, popoarele continuă să se intereseze de stat, de 
mersul afacerilor publice, dar ele, descoperind splendorile vieţii 
imanente, câştigă un fel de imunitate contra campaniilor 
agresive. Zelul care se depune în această direcţie este limitat la 
necesitatea de a-şi apăra libertatea de expresie a geniului lor. 
Naţionalismul este străin imperialismului şi şovinismului, forme 
de manifestare ale "naţionalului", care şi-a depăşit limitele lui 
naturale. In istoria popoarelor europene, faza "naţională" a fost 
contaminată şi compromisă de expansionismul societăţii 
burghezo-capitaliste, apărută concomintent. 

Diferenţa dintre cele două ipostaze ale naţiunii este ca 
între un bloc inform de marmură şi acelaşi bloc, după ce a trecut 
prin mâinile pricepute ale artistului. Nici naţiunile nu vin pe 
lume cu personalitatea închegată. Ea se conturează numai în 
decurs de veacuri, prin mijlocirea unui efort continuu de 
autodeterminare . 

Un popor ce a ajuns la apogeul "naţionalului", la 
rotunjirea tuturor pretenţiilor lui teritoriale, e ameninţat de cea 
mai zguduitoare criză din istoria sa, de criza lipsei de idealuri. 
Năzuinţele care i-au biciuit până atunci energia sunt perimate şi 
nici o viziune nouă nu-i lărgeşte orizontul. In acest moment de 
lâncezeală spirituală, când popoarele se sufocă sub greutatea 
trecutului, intervine puterea creatoare a naţionalismului. El 
îndreaptă energiile popoarelor spre scopuri superioare, dând un 
nou impuls istoriei lor. 

In forul dezbaterilor internaţionale, naţionalismul aduce 
o notă de mai mare înţelegere între popoare. Epoca istoriei 
"naţionale" e predominată de neîncredere reciprocă, de 
nemulţumiri şi conflicte, pentru că fiecare popor e mânat 
împotriva celuilalt de setea cuceririlor teritoriale. In perioada 
"naţionalistă", popoarele prind gust de interiorul lor, se simt 
atrase mai mult de îndrăznelile spiritului şi, în aceeaşi măsură, 
slăbesc vechile duşmănii. Apropierea dintre ele nu mai e 
rezultatul unor sforţări penibile şi adeseori infructuoase, ci o 
urmare firească a concepţiei lor de viaţă. Un popor care a păşit 
pe calea cunoaşterii de sine nu poate simţi decât un respect 
nemărginit pentru fiinţa altor popoare. Cum îi demonstrează 
propria ei experienţă - fiecare naţiune reprezintă un fapt unic, un 
univers aparte, un dispozitiv creator netransmisibil. Distrugerea 
sau oprimarea unei naţiuni echivalează cu un atentat la 
integritatea întregii omeniri. Numai de pe această poziţie 
iluminată, o colectivitate poate deveni un sol al păcii şi al 
fraternităţii în mijlocul celorlalte popoare. 

îmblânzirea moravurilor unei naţiuni nu se poate 
îndeplini numai cu ajutorul resurselor ei proprii. Oricât zel ar 
dovedi popoarele în supravegherea destinului lor, dacă nu caută 
sprijinul unor puteri mai înalte, nu vor fi niciodată în stare să se 
smulgă din vârtejul instinctelor de pradă. Dominanta 
naţionalismului nu are nimic comun cu veneraţia oarbă a 
naţiunii. Naţionalismul e mult mai umil în atitudini şi aprecieri. 
El tinde la o disciplinare a naţiunilor, sub scutul realităţilor 
transcedentale. Spiritualitatea naţionalistă este inseparabilă de 
misterele ultime ale existenţei noastre, aşa cum ele au fost 
revelate lumii de Christos. 

Nu există mişcare naţionalistă care să nu fi fost tributară 
adevărurilor religioase. Să ne aducem aminte câteva fapte. 
Acordurile de la Lateran, care au pus capăt conflictului dintre 
Vatican şi statul italian, au fost opera unei mişcări naţionaliste ; 
falangismul spaniol s-a ridicat pe fundamentele catolicismului, 
iar din partea Mişcării Legionare au plecat cei mai aleşi 

reprezentanţi ai săi în Spania, ca să lupte pentru apărarea crucii. 
Chiar naţional-socialismul, a cărui evoluţie specifică de mai 
târziu tindea spre un panteism nebulos, nu s-a sfiit să vorbească 
la începuturile lui de creştinism, adoptându-1 între punctele sale 
programatice. In genere, toate mişcările naţionaliste, mai mult 
sau mai puţin conştiente de săvârşirea faptului, au împrumutat 
ceva din mistica şi accentele revoluţionare ale creştinismului. 

III 
GREŞELILE NAŢIONALISMULUI 

După ce am examinat conţinutul şi trăsăturile 
caracteristice ale conceptului de naţionalism, să revenim la 
realitatea socială, pentru a-i găsi justa interpretare a cursului său 
istoric. 

Eroarea capitală a mişcărilor naţionaliste este că au păşit 
la acţiune fără să se lămurească îndeajuns asupra propriilor lor 
fundamente. 

Ce reprezintă noul fenomen şi care este misiunea lui 
istorică ? Identitatea lui n-a fost niciodată revelată publicului, cu 
toată solicitudinea şi cu toată grija de esenţial, aşa cum 
Revoluţia Franceză şi-a găsit precursori de geniu în Locke, 
Montesquieu şi Rousseau, care au încadrat năzuinţele difuze ale 
epocii lor într-un sistem precis de gândire. Mişcările naţionaliste 
n-au avut de luptat numai cu lumea care le duşmănea, ci şi cu 
propriile lor lipsuri de orientare. Conducătorii lor au suferit 
atâtea înfrângeri răsunătoare pentru că nu şi-au definit cu 
claritate obiectivele. Ei au voit să cuprindă într-un cadru îngust 
şi rigid realităţi mult mai vaste şi mai complexe. Programele lor 
politice, în loc să fie expresia unei cugetări autonome, au 
devenit un amestec indigest de idei originale şi idei 
împrumutate. In lipsa unor directive majore, care nu puteau 
emana decât dintr-o profundă recunoaştere a noului spirit 
european, conducătorii naţionalişti au oscilat între tendinţe 
diverse, până ce iniţiativa a trecut definitiv de partea 
adversarului. 

Din această confuzie a noţiunilor de bază a rezultat în 
bună parte înfrângerea suferită de naţionalişti. Coaliţia 

nefirească între democraţie şi bolşevism se datorează, în primul 
rând, lipsei de fidelitate a naţionaliştilor faţă de propria lor 
ideologie. Dacă ne interesăm de răspunderi, natural că ele nu 
cad în egală măsură asupra tuturor mişcărilor naţionaliste. Ele 
revin, în primul rând, acelora care au avut mai mari posibilităţi 
de afirmare, care au fost mai indicate să vorbească Europei, prin 
numărul şi forţa lor politică şi militară. Am numit fascismul şi 
naţional-socialismul. Chiar înăuntrul acestui cerc restrâns, e 
necesară o nouă linie de demarcare. începând din 1936, 
naţional-socialismul întrece fascismul în putere combativă şi 
ascendent politic, încât şi centrul răspunderilor trebuie să sufere 
aceeaşi deplasare, din sudul, în nordul Axei Roma-Berlin. 



Naţional-socialismul şi fascismul s-au declarat, din cel 
dintâi ceas al apariţiei lor, adversari ai bolşevismului şi leit- 
motivul întregii lor propagande a fost semnalarea pericolului din 
răsărit al popoarelor europene. Conştiente de apartenenţa la 
civilizaţia apuseană, ele au făcut apel la forţele întregii lumi, ca 
să se regrupeze într-un front unic contra primejdiei comune. 
Această atitudine nu putea trezi decât aprobare şi simpatie în 
cercurile conducătoare ale statelor occidentale ; în orice caz, 
presupunând că anumite tensiuni erau de neînlăturat, acestea, 
singure, niciodată n-ar fi putut provoca cel de-al doilea război 
mondial, fără intervenţia altor cauze. Dificultăţile propriu-zise 
au început numai după ce Italia şi Germania au părăsit terenul de 
luptă antibolşevic. In preocupările lor de politică externă, au 
câştigat întâietate dorurile de revanşă şi cuceririle teritoriale. 
Cine urmăreşte cu atenţie politica externă a Angliei din această 
perioadă, nu poate să nu remarce concesiile considerabile făcute 
Germaniei, cu scopul de a o păstra ca piesă esenţială a 
faimosului echilibru european. Naţional-socialiştii însă, după ce 
au beneficiat larg de această atitudine, au uitat contribuţia 
Angliei la făurirea succeselor lor. In loc să priceapă preţul 
concesiilor făcute, - de a ridica un bastion anticomunist în 

Europa - Hitler şi-a pierdut cumpătul şi a alunecat pe panta 
politicii de forţă, depăşind planurile şi prevederile britanice. Prin 
acţiunile lui temerare, a furnizat argumente şi credit 
instigatorilor la război contra Germaniei, slăbind influenţa 
partidei care mai credea în posibilitatea unei înţelegeri cu statele 
naţionaliste. 

De acelaşi climat propice s-a bucurat şi Mussolini, în 
lunga lui guvernare. Fără consimţământul Angliei, e puţin 
probabil că s-ar fi putut menţine la putere singur, în mijlocul 
unei lumi de vrăjmaşi. Primejdia bolşevică impunea 
democraţiilor să tolereze noile experienţe atâta vreme cât 
obiectivele lor majore nu depăşeau cadrul intereselor generale 
ale Europei. 

Neîncrederea crescândă, pe care aceleaşi puteri au 
arătat-o mai târziu statelor naţionaliste, este rezultatul unei 
schimbări de direcţie în politica externă a celor două ţări. Ele 
s-au lăsat atrase de mirajul naţionalismului agresiv, un 
naţionalism fals conceput, expansionist şi imperialist, care 
n-avea nimic comun cu imaginea lui autentică. Armatele acestor 
puteri nu mai stăteau la dispoziţia unui eventual front 
antisovietic, aşa cum era menirea lor principală, ci ameninţau, 
deopotrivă, conlocuirea paşnică a tuturor popoarelor europene. 
Conducătorii acestor state n-au intuit distanţele enorme ce 
separă "naţionalul" de "naţionalism". Ei adoptaseră în politica 
externă o poziţie ideologică perimată, un "naţional" corupt de 
lumea burghezo-capitalistă, care, în plin expansionism 
economic, privea toate popoarele ca pe o pradă posibilă în orice 
moment. 

Din punct de vedere strategic, această angajare a 
războiului pe sensuri divergente crease o situaţie imposibilă de 
susţinut, o inutilă şi alarmantă împrăştiere a forţelor disponibile. 
O cruciadă împotriva bolşevismului - sub această formă ţinea 
Hitler să prezinte lumii campania din Rusia - presupunea 
neutralizarea prealabilă a duşmăniilor inter-europene şi 
participarea însufleţită a majorităţii popoarelor de pe continent. 

Dar de unde să ţâşnească entuziasmul necesar pentru ducerea 
acestei întreprinderi uriaşe, din ce resorturi interioare să se 
închege formidabila coaliţie care să sfărâme cuibul conspirativ 
de la Moscova, când însuşi iniţiatorul şi conducătorul ei suprem 
călca în picioare viaţa şi libertatea altor popoare ? Popoarele 
europene s-au îndepărtat de ideea unui front unic contra 
bolşevismului, cu excepţia ţărilor vecine Rusiei, pentru că Hitler 
însuşi, dăduse cel dintâi semnalul defecţiunii. 

Rezultatul acestei absurde împerechieri de scopuri a fost 
că, pe ambele teatre de operaţiuni, campania s-a sfârşit cu 
acelaşi dezastru. Nu s-a creat nici o Germanie Mare, nici o Italie 
stăpână pe cheile Mediteranei, iar bolşevismul a devenit mult 
mai tare şi mai primejdios de cum se găsea în ajunul războiului. 

Pentru respectul adevărului, trebuie să diferenţiem 
atitudinea Italiei de a Germaniei. Mussolini a nutrit aceleaşi 
visuri de grandoare imperială, dar era prea realist ca să nu-şi dea 
seama că ele nu pot fi îndeplinite într-o viaţă de om. Alura lui 
caesariană era determinată de dorinţa de a scoate poporul italian 
de la periferia istoriei, de a-i da un sens activ de trăire, şi această 
biciuire a energiei naţionale nu o vedea posibilă decât 
reamintindu-i drumul de glorie pe care l-au străbătut odinioară 
legiunile romane. Mussolini a pus numai bazele unei viziuni 
imperialiste, rămânând ca realizarea etapelor ei să se întindă pe 
secole şi generaţii. Pentru perioada lui de guvernare, nu avea 
altă ambiţie decât să asigure Italiei un loc de frunte în concertul 
popoarelor europene şi să-i deschidă în Africa posibilităţi de 
colonizare. Cu campania din Abisinia, putem considera 
expansiunea fascistă încheiată. Pretenţiile ce le-a ridicat după 
1938 au altă origine. Ele sunt rezultatul fascinaţiei ce-au 
exercitat-o asupra lui victoriile germane. Un puternic sentiment 
de gelozie, unit cu îngrijorarea de-a nu rămâne Germania prea 
tare la sfârşitul războiului, 1-a determinat să ceară şi pentru sine 
o parte din prada de război a naţional-socialismului. 

Hitler avea o cu totul altă concepţie. El se considera 
predestinat să rezolve, odată pentru totdeauna, setea de spaţiu a 

poporului german. Germania trebuia să se dilate până la 
extremităţile continentului nostru şi din inima Europei să 
comande întregii lumi. Spre deosebire de Mussolini, care a 
lansat formula imperialistă numai ca factor propulsiv al istoriei 
italiene, Reichul imaginat de Fuhrer trebuia să-şi capete conturul 
definitiv chiar în cursul vieţii sale. In judecata lui Hitler, nevoile 
de viaţă ale celorlalte popoare ocupau un loc secundar şi 
interesau numai în măsura în care puteau servi sau stânjeni 
planurile sale de dominaţie mondială. El nu se mulţumea cu o 
influenţă preponderentă a Germaniei în cadrul comunităţii 
europene ce s-ar forma, cu un "Fuhrung" al ei, ceea ce, până la 
un punct, nu constituia nimic anormal, căci n-a existat epocă în 
istorie în care să nu predomine iniţiativa unei mari puteri, ci 
râvnea de-a dreptul la "Herrshaft" , la o supunere totală a 
celorlalte popoare, sub sceptrul dominaţiei germane, la o 
dispariţie politică a lor. 

Momentul în care Hitler a ocupat Cehoslovacia, după ce 
îşi luase obligaţii solemne să respecte frontierele rămase în 
vigoare după acordul de la Munchen, a însemnat şi deposedarea 
naţional-socialismului de mitul marilor revelaţii istorice. Până la 
această dată, acţiunile de politică externă ale Germaniei nu 
puteau trezi bănuieli în lumea naţionalistă, fiind justificate cu 
nevoia de unitate naţională a poporului german. Cu prilejul 
Anschluss-ului, Corneliu Codreanu a trimis o telegramă de 
omagiu lui Hitler, salutând triumful adevărului în Austria 
Germană. El n-a mai apucat să trăiască umilitoarea zi a pactului 
de neagresiune cu Sovietele şi să vadă cum "armatele crucii şi 
ale creştinătăţii" - în termenii aceştia obişnuia el să vorbească de 
Axa Roma-Berlin - întind mâna armatelor întunericului, pentru a 
se năpusti împreună asupra micilor popoare din răsărit. Când 
Corneliu Codreanu s-a declarat pentru Axă, pe care o credea în 
serviciul cauzei europene şi creştine, el a proiectat în această 
adeziune toată ardoarea idealismului său şi toată puritatea 
simţămintelor sale. El judeca manifestările naţionaliste de peste 
hotare, după forma ingenuă a fenomenului şi nu putea nici 

măcar să conceapă ca protagoniştii Europei Noi să se poată 
îndepărta vreodată de la adevărurile fundamentale ale revoluţiei 
lor. 

Aceeaşi intransigenţă a arătat-o Hitler şi în domeniul 
ideologic. Din acest punct de vedere, deosebirea dintre el şi 
Mussolini este şi mai izbitoare. Ducele fascismului nu urmărea 
altceva decât o preemţiune spirituală a doctrinei sale, o 
recunoaştere, din partea celorlalte mişcări, a căii pe care a 
deschis-o el în istorie. Este meritul său de a fi surprins de 
timpuriu neliniştea popoarelor europene şi de a-i fi găsit o 
formulă de exprimare. El s-a gândit şi la necesitatea unui contact 
sistematic între toate mişcările naţionaliste. In acest scop, a 
patronat înfiinţarea "Comitetelor de Acţiune pentru 
Universalitatea Romei", care şi-au început activitatea sub cele 
mai promiţătoare auspicii. Ideea de baza a acestor Comitete, cu 
toate că denumirea lor, puţin teatrală, ne-ar sugera alte 
interpretări, era să găsească legăturile intime între mişcările 
naţionaliste, să desprindă componenta generală a fenomenului, 
pornind de la particularităţile de manifestare ale fiecăreia. Nu 
venea fascismul să-şi impună principiile sale unor delegaţi 
docili, ci dezbaterile se desfăşurau între parteneri egali, într-o 
atmosferă de libertate. Protocolul final al lucrărilor reprezenta 
sinteza opiniilor majorităţii. Aceasta permitea delegaţilor să se 
cunoască, să-şi confrunte experienţele, să-şi coordoneze doctrina 
şi mijloacele de acţiune. In decembrie 1934, a participat şi Ion 
Moţa, ca delegat al Mişcării Legionare, la o reuniune anuală a 
"Comitetelor de Acţiune", care s-a ţinut la Montreux, şi s-a 
sfârşit cu rezultate apreciabile. Naţional-socialiştii germani 
neparticipând la această întrunire, Ion Moţa, profund 
impresionat de absenţa lor şi dornic ca frontul naţionalist să se 
prezinte unitar, a insistat în plenul Congresului ca să se depună 
toate eforturile pentru a se obţine conlucrarea lor la viitoarea 
reuniune. 

Din nefericire, acest gen de reuniuni n-a mai continuat. 
Una dintre cele mai rodnice iniţiative ale Ducelui, care, 

dezvoltându-se, ar fi putut exercita o influenţă binefăcătoare 
asupra tuturor mişcărilor naţionaliste, a fost sacrificată pentru 
interese de politică externă. Conducătorii naţional-socialişti nu 
vedeau cu ochi buni contactele directe între mişcările 
naţionaliste, iar Mussolini, ca să nu indispună pe noii săi aliaţi, 
s-a dezinteresat de soarta Comitetelor, spre marea uimire a celor 
ce le-au urmărit şi apreciat activitatea. 

Părăsirea acestei idei n-a însemnat numai o gravă 
inadvertenţă politică, ci şi un moment esenţial în destinul acestor 
mişcări, o eroare ireparabilă, un fapt dintr-acelea care schimbă 
total perspectivele. Odată cu suprimarea activităţii Comitetelor, 
s-a întrerupt evoluţia ascendentă a mişcărilor naţionaliste, s-a 
împiedicat procesul de efervescenţă spirituală în jurul noii idei, 
atât de necesar ca să străbată în lume nealterată şi cu elanul 
neretezat. 

Naţional-socialismul s-a ţinut în rezervă faţă de 
experienţa romană, pentru că şi-a elaborat o doctrină prea 
egoistă, prea sărăcită de universalitate, ca să se poată armoniza 
cu celelalte mişcări. Naţional-socialismului îi lipsea acel 
transport de generozitate care poate să deschidă unei idei 
politice drum larg în inima popoarelor. Doctrina hitleristă 
înseamnă triumful desăvârşit al "naţionalului" contra 
"naţionalismului", interesul german ridicat la capacitatea lui 
maximă şi travestit în haina mitului. Chiar şi ideea rasistă n-a 
fost cultivată pentru valoarea ei intrinsecă, ci a fost destinată să 
servească planurilor de dominaţie mondială ale Reichului. 
Wilhelm al II-lea a fost detestat de Hitler şi arătat poporului 
german ca un exemplu de cum nu trebuie să fie un conducător, 
dar el n-a făcut altceva în realitate decât să-1 reproducă în 
proporţii mai mari. 

Hitler a apărut într-un ev "naţionalist", dar a rămas străin 
de ambianţa lui. I-a împrumutat cadrul, dar i-a falsificat 
esenţele. El a privit mai mult în trecut şi fără să mai discearnă 
ce-i eroare şi ce-i adevăr în istoria germană, ce se armonizează 
din masa evenimentelor ei cu noul spirit european. Faptul n-ar fi 

prezentat prea mare însemnătate, dacă Hitler ar fi condus o ţară 
mică şi cu posibilităţi reduse de acţiune. El nu s-ar fi făcut 
cunoscut în acest caz decât prin şovinismul său. Din nefericire 
însă, acel care dispunea de cea mai mare forţă politică şi militară 
dintre şefii de state şi mişcări naţionaliste a fost cel mai puţin 
înzestrat cu vizunea integrală a fenomenului. Erorile lui nu s-au 
localizat asupra unei ţări sau popor oarecare, ci au devastat faţa 
întregului nostru continent. Mai cumplite decât ruinele materiale 
sunt ruinele sufleteşti ce le-a lăsat în urmă. Mai penibilă şi mai 
greu de suportat decât înfrângerea politică a Europei - căci, cu 
excepţia Rusiei Sovietice, nici un stat n-a ieşit victorios din cel 
de-al doilea război mondial -este înfrângerea ce-a suferit-o 
spiritul ei în căutarea unei noi sinteze istorice. 

Dintre toate ideologiile naţionaliste, naţional-socialismul 
este cel mai puţin accesibil altor popoare. Dar, cu toate că el 
singur s-a îndepărtat de la ideea unei colaborări europene, nu 
mai puţin a pretins ca după imaginea lui să se modeleze destinul 
celorlalte mişcări. Cum se putea ajunge la acest rezultat ? De pe 
poziţia egocentrică pe care s-a fixat, naţional-socialismul nu 
putea aspira să fie purtat în lume cu spontaneitatea şi elanul 
marilor concepţii de viaţă. O viziune care refuza să îmbrăţişeze 
viaţa celorlalte popoare, care se declara impermeabilă intereselor 
lor, cu greu putea fi acceptată ca efigie spirituală a Noii Europe. 
Şi atunci nu rămânea deschisă decât cealaltă cale, a ideii 
mesianice, a poporului ales de Providenţă să îndeplinească cele 
mai înalte idealuri ale omenirii. Siguri pe succesete lor militare, 
germanii au încercat să se proclame unicii mandatari ai 
destinului european şi să impună celorlalte mişcări o ţinută 
rezervată şi ascultătoare. 

Conducătorii celui de-al Treilea Reich nu vedeau în 
mişcările naţionaliste decât tovarăşi incomozi de drum, de care 
s-ar fi lipsit bucuros, dacă necesităţile tactice nu i-ar fi reţinut o 
bucată de vreme. Acest gând era atât de clar conturat în sufletul 
lor, încât nici n-au căutat măcar să-1 ţină ascuns până în ziua 
victoriei finale. Chiar înainte de a se desluşi sorţii războiului, au 

început preparativele pentru aservirea mişcărilor naţionaliste. Nu 
cunoaştem amănuntele acestui plan, nu s-au dezvăluit niciodată, 
dar existenţa lui poate fi dovedită printr-o mulţime de acţiuni 
întreprinse de responsabilii celui de-al Treilea Reich : 

1. Politica externă a celui de-al Treilea Reich nu s-a 
interesat niciodată de soarta mişcărilor naţionaliste. Ne gândim 
la o anumită manieră de a privi şi organiza lupta comună. 
Naţional-socialiştii şi-au urmărit ţelurile lor fără să se întrebe 
vreodată dacă sub loviturile ce le împărţeau în dreapta şi în 
stânga nu cade fulgerată şi o mişcare naţionalistă şi dacă nu 
compromiteau însăşi ideea de solidaritate europeană. Cum mai 
putea o mişcare naţionalistă din Polonia, din Cehoslovacia, din 
Iugoslavia, din România să-şi menţină priza internă, când forţa 
spre care polarizau năzuinţele de înnoire ale Europei se arăta 
preocupată exclusiv de cuceriri teritoriale şi n-avea nici un 
respect pentru drepturile altor popoare ? Diplomaţia naţional- 
socialistă - când i se cereau explicaţii asupra ciudatei prietenii 
arătate mişcărilor naţionaliste - se apăra invocând necesităţi de 
ordin tactic. Până la urmă, lipsa de bunăvoinţă a guvernului 
german a fost prea evidentă, prea s-a abuzat de această formulă 
stereotipă, ca să mai poată convinge pe cineva. Teama de a nu 
contracta obligaţii prea mari pentru ziua victoriei i-a îndemnat 
pe Germani să aplice acest tratament vitreg mişcărilor 
naţionaliste. Mişcările naţionaliste din diferitele ţări europene au 
fost ţinute în carantină, până ce nu s-a mai putut face altfel, până 
ce toate combinaţiile politice intermediare s-au prăbuşit şi n-au 
mai rămas decât naţionaliştii dispuşi să-şi asume răspunderea 
guvernării. Exemplul Ungariei, exemplul Româiei, exemplul 
armatei lui Vlassov şi al unităţilor ucrainene, cărora, numai după 
ce Germania a ajuns în pragul catastrofei, li s-au îngăduit să iasă 
la lumină. 

2. Naţional-socialismul n-a favorizat crearea unui spirit 
comunitar între toate mişcările naţionaliste. Nu numai că n-a 
înlesnit sub nici o formă raporturile internaţionaliste, dar s-a 
arătat bănuitor şi acolo unde prieteniile s-au legat în mod 

natural. Mişcările naţionaliste aşteptau un cuvânt de ordine, un 
semn de undeva. Singurul în stare să răspundă acestei chemări şi 
să impună şi conducătorilor naţional-socialişti o atitudine mai 
înţeleaptă era Mussolini. Dar el a lăsat să se stingă această 
iniţiativă salutară. 

3. Paralel cu ritmul cuceriritor teritoriale, s-a manifestat 
şi tendinţa de acaparare ideologică a ţărilor ocupate sau supuse 
influenţei germane. Ţelul îndepărtat al politicii germane era să 
înlocuiască pretutindeni mişcările naţionaliste locale cu dubluri 
naţional-socialiste. 

4. Mişcările naţionaliste prea independente, refractare 
aservirii lor unei puteri străine, au fost împiedicate să se 
dezvolte conform dispoziţiilor lor interioare. Se aştepta să treacă 
printr-un moment dificil, pentru a li se înlănţui libertatea. 

Ioan Tuka, fostul preşedinte de consiliu al Slovaciei şi 
urmaşul abatelui Hlinka la conducerea "gărzilor naţionale 
slovace", mi-a mărturisit cu amărăciune cu ce lipsă de 
consideraţie a fost tratat de către diplomaţia germană noul stat 
slovac, creat în Martie 1939, în urma dezmembrării 
Cehoslovaciei. Mişcarea lor naţionalistă, care a dus lupta de 
eliberare a poporului slovac vreme de decenii, a fost împiedicată 
să ia în mână destinele poporului slovac şi silită să participe la o 
guvernare hibridă. Persoana care. a retezat elanul mişcării 
naţionale slovace a fost baronul Manfred von Killinger, acelaşi 
personaj care, mai târziu, a primit de la Ribbentrop o misiune 
analogă pentru Bucureşti. Lovitura de stat a generalului 
Antonescu, din ianuarie 1941, organizată împotriva Mişcării 
Legionare şi executată cu ajutorul forţelor germane ce staţionau 
în acel moment pe teritoriul ţării noastre, a coincis cu intrarea în 
România a noului plenipotenţiar german. 

Tolerând ca naţional-socialismul să fie înlocuit de falsele 
imagini ale trecutului, Hitler a deposedat poporul german de un 
mare moment istoric. Naţional-socialismul, luat ca esenţă, ca 
fenomen în sine, n-a fost creaţia lui Hitler, ci o stare de spirit a 
întregului popor german, care intrase şi el, ca toate celelalte 

45 



Horia Sima 



popoare europene, în sfera de atracţie a naţionalismului. Poporul 
german, prin naţional-socialism, participa la o mişcare cu 
caracter de universalitate şi titlul lui de glorie ar fi fost ca 
energiile germane să contribuie la realizarea acestei noi epoci 
din istoria lumii. 

Hitler a preferat să fie un răzbunător al nedreptăţilor 
făcute poporului german la Versailles, decât un făuritor al 
naţionalismului european. El a scos poporul german de pe axa 
universalităţii şi, însuşindu-şi concepţia imperialistă 
wilhelmiană, i-a imprimat istoriei sale un recul de o sută de ani. 
Aceasta nu înseamnă că problemele teritoriale trebuia să fie 
eliminate din politica sa externă, ci numai ca rezolvarea lor 
trebuia să intervină fără a pune în primejdie concepţia de 
ansamblu a naţionalismului. 

In ultimul an de stăpânire al lui Hitler, s-a manifestat 
tendinţa, printre personalităţile cele mai de vază în partid, să i se 
dea naţional-socialismului o interpretare mai umană, mai lipsită 
de duritate şi excese ideologice, un fel de reîntoarcere la izvoare, 
la starea iniţială din care s-a născut. Promotorul acestei noi 
concepţii, prof dr. Six, şeful sectei culturale din Ministerul de 
Externe german, a organizat, la începutul lunii ianuarie 1945, la 
Weimar, un congres al tuturor naţionaliştilor refugiaţi în 
Germania, cu scopul de a stabili între ei o bază comună de 
înţelegere. Vechea idee a lui Mussolini renăştea pe pământul 
Germaniei, după o întrerupere de un deceniu şi într-un stadiu 
când nu mai putea avea nici o influenţă asupra destinelor 
europene. începând cu prof. Six, delegatul oficial al Germaniei, 
toţi oratorii au respins imperialismul şi şovinismul, declarându- 
le incompatibile cu fiinţa adevăratului naţionalism. 

Congresul de la Weimar, ţinut sub auspiciile gândirii 
universaliste ale lui Goethe, reprezenta, cu toate că era iminentă 
catastrofa, un moment crucial în existenţa mişcărilor naţionaliste 
şi un nou punct de plecare pentru viitorul lor. în amurgul celui 
de-al Treilea Reich, s-a regăsit calea naţionalismului adevărat, 
după o lungă perioadă de rătăcire. 

O altă greşeală a naţionalismului european este de a se fi 
lăsat ademenit de formula partidului unic. Contrar tuturor 
aparenţelor şi teoriilor ce i-au consacrat existenţa, partidul unic 
nu ţine de esenţa naţionalismului. Numai generalizarea acestei 
greşeli, de la marile spre micile mişcări, a creat impresia unei 
identităţi de substanţă între această tehnică de guvernământ - 
produs al epocii noastre - şi naţionalism. 

Totalitarismul a fost introdus pentru întâia oară în istorie 
de bolşevici. Ei sunt creatorii partidului unic. Doctrina lor e atât 
de lipsită de conţinut uman încât nu se poate realiza în cadrul 
unui stat decât confiscându-se puterea, în beneficiul unui singur 
partid şi exercitându-se apoi o teroare continuă. O minoritate 
fără scrupule profită de un moment de mare suferinţă naţională 
şi smulge pentru sine puterea statului. Odată în posesiunea ei, 
suprimă suveranitatea poporului şi ucide sau aruncă în temniţe 
pe toţi cei care ar putea să protesteze sau să se opună proiectelor 
lor scelerate. 

Oare naţionalismul are nevoie de asemenea procedee ? 
Oare doctrina lui e atât de îndepărtată de sufletul popoarelor 
încât să fie obligat să recurgă la ocrotirea statului poliţist ? 
Naţionalismul nu vine în conflict cu fiinţa popoarelor, nu 
vatămă temeiurile lor de viaţă. Şi atunci, dacă ideile pe care le 
susţine nu se abat de la interesele supreme ale unui popor, de ce 
s-ar sustrage probei electorale, de ce i-ar fi teamă să înfrunte 
deciziile voinţei naţionale ? Naţionaliştii nu pot ieşi din această 
dilemă : sau exprimă excelenţa unui neam şi atunci n-au nici un 
motiv să evite verdictul popular, sau refuză să se încadreze în 
climatul libertăţii politice şi, în acest caz, implicit recunosc că 
sunt străini de aspiraţiile lui reale. 

Naţionaliştii trebuie să accepte că s-au lăsat seduşi de 
mirajul puterii eterne, care s-a infiltrat în sufletul lor venind din 
lumea negaţiei şi a urii. Desigur, pe calea libertăţilor 
democratice progresele adevărului sunt mult mai încete, dar cu 
cât gestaţia lui este mai chinuitoare, cu atât şi achiziţiile lui vor 

fi mai durabile. Preocuparea majoră a naţionalismului 
trebuie să fie educaţia maselor, nu cucerirea puterii, iar dacă 
răspunderea conducerii le va reveni cândva reprezentanţilor 
lui, ea trebuie dobândită pe calea sufragiului universal. 
După cum, cu aceeaşi lealitate, cu acelaşi spirit degajat, să 
fie gata să cedeze puterea altor formaţiuni politice, când 
acestea, mai harnice, mai însufleţite de bine, au reuşit să 
câştige încrederea poporului.* 

îndatorirea de a consulta poporul nu exclude 
eventualitatea ca o mişcare naţionalistă să ajungă la putere pe 
calea acţiunii directe. In genere, activitatea politică a unui partid 
naţionalist trebuie să poarte amprenta legalităţii, să se 
conformeze normelor constituţionale în vigoare, evitând 
întrebuinţarea violenţei. Totuşi, se pot ivi împrejurări 
excepţionale, care să dezlege pe conducătorii unei mişcări de 
aceste obligaţi şi să justifice cucerirea statului prin mijloace 
adecvate unei situaţii anormale. 

Marşul asupra Romei, din 1922, a fost determinat de 
carenţa statului italian, de abdicarea lui în faţa de asalturilor 
stângii socialisto-comuniste. Democraţia nu se mai putea 
reculege, chiar dacă Musollini nu s-ar fi substituit ei. In locul 
unei dictaturi naţionale, s-ar fi instalat o dictatură analogă 
aceleia din Rusia Sovietică. Mussolini a fost perfect îndreptăţit 
să recurgă la o acţiune de forţă în acel moment de destrămare 
generală a statului italian, căci nu el desfiinţase mecanismul 
legal al puterii, ci catastrofa naţională, şi nimeni nu-i putea oferi 
un mandat mai bun, mai valabil, mai legitim, în acele momente, 
decât naţiunea însăşi. Mussolini a abuzat de mandatul primit de 
la naţiune numai după ce a prelungit, dincolo de limitele 
necesităţii, o stare excepţională, devenind tiranul ordinii pe care 
o restaurase. 

Situaţia Spaniei e cu totul alta. In această ţară, monarhia 
s-a prăbuşit sub loviturile republicanilor; regimul care i-a urmat 
^Atitudinea Mişcării Legionare faţă de democraţie va fi 
lămurită într-o altă lucrare. 

s-a dezagregat în anarhismo-comunism şi, în culmea acestei 
catastrofe naţionale, un grup de patrioţi, recrutaţi din rândurile 
armatei şi ale mişcării falangiste, au restabilit ordinea după un 
crâncen război civil. Apariţia lui Franco în fruntea statului 
spaniol este o consecinţă firească a răspunderilor ce şi le-a 
asumat atunci când toate celelalte forţe naţionale - monarhie, 
nobilime, burghezie, socialişti moderaţi - capitulaseră. Poate 
generalisimul Franco să accepte deschis riscurile unei consultări 
populare, operând tranziţia de la actualul regim din Spania spre 
un regim total democratic ? Situaţia internă din Spania, conexată 
cu ceea ce se petrece actualmente pe plan mondial, nu permite o 
atare soluţie, cel puţin în viitorul apropiat. O revenire bruscă la 
trecut ar arunca din nou ţara în haos. Urile latente din popor, 
alimentate cum sunt de agenţii Internaţionalei comuniste, nu 
aşteaptă decât un moment de slăbire a autorităţii de stat ca să-şi 
reia drumul pustiitor. Nu există nici o garanţie că vechile grupări 
politice, acelea care au capitulat lamentabil în 1936, o să se arate 
mai vrednice mâine. Nu se poate trece de la regimul Franco la 
un alt regim, pentru că nu există cine să înjghebeze o succesiune 
democratică viabilă în actualele împrejurări. 

Anumite teorii, făcând din violenţă semnul distinctiv al 
naţionalismului, i-au atribuit acestuia o serie de experienţe 
politice care, în fond, n-au nimic de-a face cu el. Ori de câte ori 
luarea puterii se făcea printr-o lovitură de stat, se spunea că 
lovitura a fost "fascistă" şi că regimul cel nou este "fascist". 
Fascismul a dat naştere chiar unui fel de modă politică în 
Europa. Mareşalul Pilsudsky, în Polonia, Primo de Rivera, în 
Spania, Salazar, în Portugalia, Dolfuss şi Schussning, în Austria, 
Mareşalul Antonescu, în România, apoi capetele încoronate, 
Regele Alexandru al Iugoslaviei, Regele Boris al Bulgariei, 
Regele Carol al II-lea al României, toţi s-au inspirat din climatul 
politic creat de Mussolini în Italia, interpretând şi adaptând 
tehnica de acţiune şi metodele de guvernare musoliniene 
situaţiei lor speciale. Opinia publică mondială nu s-a interesat de 
substanţa fenomenului, n-a reţinut decât aparenţele lui şi a 

clasificat toate aceste regimuri sub eticheta fascistă -chiar când 
au fost intenţionat create să înăbuşe adevăratele mişcări 
naţionaliste. 

Abstracţie făcând de succesele sau eşecurile acestor 
guvernări, care ţin şi de alţi factori, ce raţiuni ne împiedică să le 
considerăm regimuri naţionaliste ? Să le precizam trăsăturile 
fundamentale. 

Toate aceste regimuri s-au impus printr-o acţiune de 
forţă de sus în jos, printr-o lovitură de stat, fără participarea 
naţiunii şi, adeseori, chiar împotriva ei. Nu a fost un curent 
popular, o mişcare de masă, care să le deschidă drumul 
guvernării, ci anumite reacţii, anumite nemulţumiri, apărute 
chiar în pătura conducătoare. 

O revoluţie naţionalistă nu se produce niciodată printr-un 
complot al oficialităţilor. Ea este expresia unor prefaceri adânci 
pe care le-a suferit organismul naţional. Sensul ei de realizare 
este întotdeauna de jos în sus, din sânul naţiunii spre stat. 
Cucerirea puterii se face pe un front larg, cu participarea 
poporului. 

Regimurile de mai sus sunt regimuri autoritare. Ele 
accentuează forţa de coerciţiune a statului - autoritatea, contra 
celuilalt element component al lui - libertatea. Ele nu se sprijină 
pe o bază populară, ci pe stat, pe capacitatea lui de a jugula 
libera voinţă a unui popor. Suportul lor politic variază : armata, 
o castă de politicieni, un grup de financiari, monarhia, nobilimea 
unei ţări, prestigiul unui mare şef militar, forţe care de obicei 
apar în felurite combinaţii. Dar oricum s-ar prezenta aspectul lor 
politic intern, rezultatele sunt aceleaşi : statul se găseşte în 
conflict cu naţiunea şi dăinuirea regimului e în funcţie de 
presiunea ce se exercită asupra cetăţenilor. 

Aceste regimuri nu sunt o apariţie specifică vremurilor 
noastre. Le întâlnim în antichitale, în perioada Renaşterii. 
"Principele" lui Machiavel e alcătuit după imaginea lor. 
întotdeauna aceste regimuri au şi un caracter de aventură 
personală. Un om îşi încearcă norocul, într-un moment de criză 

în viaţa unei naţiuni. De aceea ele se pot numi tot aşa de bine 
dictaturi, şi sunt singurele care merită cu adevărat acest nume. In 
epoca noastră, dictaturile au simţit nevoia să-şi modernizeze 
aspectul şi s-au regrupat sub emblema fascismului. Dar cu 
aceasta înnoire exterioară, nu s-a schimbat nimic din structura 
lor intimă. 

O altă lipsă a regimurilor autoritare este că ele nu au o 
ideologie. Aceasta nu înseamnă că n-ar avea nici o preocupare 
mai înaltă, că nu sunt susţinute de o credinţă şi chiar de o 
puternică doză de fanatism. Conducătorii lor sunt posedaţi de 
magia puterii. Ei împărtăşesc convingerea că e de ajuns un 
puternic impuls de la centru spre periferia statului, pentru ca 
viaţa naţiunii să fie vindecată de toate relele. Omul "tare", omul 
care ştie să comande, poate săvârşi minuni. Ei nu se întreabă 
dacă colectivitatea naţională răspunde chemării lor, dacă elanul 
ei creator participă la efortul ce i se cere. 

Revoluţiile naţionaliste, după ce au venit la putere în 
numele libertăţii, au căzut în greşeala autoritarismului, refuzând 
jocul liber al celor două elemente constitutive ale statului. Dar şi 
în această ipostază ingrată, regimurile autoritare naţionaliste au 
justificări superioare regimurilor autoritare propriu-zise, căci 
autoritatea acestora se sprijină pe adeziunea unei categorii 
restrânse de cetăţeni. Un regim naţionalist este susţinut de un 
partid şi însufleţit de căldura unui ideal, în vreme ce o dictatură 
se refugiază în abstracţiunile puterii. 

Regimurile autoritare simt golul care li se cască sub 
picioare şi, atunci, ca să îndrepte măcar în parte acest neajuns, 
crează organe care le ţin în mod artificial în contact cu 
mulţimile : partide, organizaţii tinereşti, servicii sociale, 
corporaţii, parlament etc. Prin imitaţia acestui aparat exterior, 
dictaturile moderne au beneficiat de confuzia cu fascismul. Dar 
distincţiile sunt foarte clare. In fascism sau naţional-socialism, 
partidul a creat statul, în regimurile autoritare statul crează 
partidul. Un partid dictatorial nu preexistă momentului în care 
apare dictatorul, ci se iveşte ca un produs ulterior şi secundar al 

regimului. Forţa unui regim autoritar nu vine de la partidul ce 
1-a creat, ci de la mijloacele de represiune ale statului. De aceea, 
când regimul cade de la putere, dispare şi organizaţia politică ce 

s-a închegat sub ocrotirea lui. 

* 

Odată admis ca principiu constitutiv al statului, partidul 
unic impune un ritm unitar de viaţă tuturor cetăţenilor lui. 
Persoana umană ajunge un câmp de experienţă al partidului. Ea 
nu mai poate reacţiona după modalităţile sale intrinseci, ci e 
constrânsă să adopte comportamentul prescris de normativele 
statului. O luptă uriaşă se angajează între forţa colectivă şi 
liberul arbitru al individului. 

Lichidarea rezistenţelor individuale se face cu ajutorul a 
două serii de măsuri : pe de o parte, elementele active ale 
opoziţiei şi toţi care întreţin spiritul protestatar în populaţie, sunt 
nimiciţi sau izolaţi de masa poporului. De altă parte, noile 
generaţii sunt supuse unei educaţii rigide şi uniforme. Educaţia 
nu mai are ca scop realizarea intimă a omului, ci plafonarea lui 
la dimensiunile de gândire ale partidului. Nu se mai urmăreşte 
cultivarea potenţialului creator al individului, ci proiectarea pe 
ecranul său sufletesc a principiilor pe care se reazimă existenţa 
regimului. 

Fascismul şi naţional-socialismul n-au putut nici ele 
scăpa acestor consecinţe ale totalitarismului. Lagărele de 
concentrare şi educaţia coercitivă au fost corolarele inseparabile 
ale acestor regimuri. Este adevărat că Mussolini nu s-a 
comportat ca un tiran sângeros impotriva adversarilor săi. In 
represiunile contra opoziţiei, n-a trecut niciodată peste o anumită 
margine de blândeţe şi umanitate. Hitler însă a aplicat sistemul 
concetraţionar, cu străşnicia caracteristică tuturor deciziilor lui. 
Indignarea împotriva lui nu cunoaşte limită, dar poate fi mai 
mare decât aceea pe care merită să şi-o atragă acei care i-au 
premers pe această cale şi i-au dat exemplu ? Sentinţa de la 
Nurnberg e lovită de nulitate în faţa istoriei, pentru că în 
completul de judecată al acestui tribunal internaţional au intrat şi 

reprezentanţii acelei puteri care erau indicaţi să figureze mai de 
grabă pe băncile acuzaţilor. Hitler a săvârşit acte reprobabile : 
dar ce se întâmplă cu acei care au deschis seria 
monstruozităţilor ? Cei care au la activul lor cel puţin de cinci 
ori mai multe victime decât Hitler ? Cei care nici după ce 
conştiinţa lumii civilizate a condamnat crimele contra umanităţii 
şi a inscris ca o regulă fundamentală de drept internaţional 
ocrotirea dreptului la existenţă a indivizilor şi al popoarelor, 
n-au renunţat la orori ? Cei care au avut cinismul şi uluitoarea 
îndrăzneală să le extindă şi la popoarele din răsăritul Europei ? 

Dacă asupra lagărelor de concentrare lumea naţionalistă 
nu are decât un singur cuvânt de spus - unanima ei condamnare 
- asupra educaţiei de masă mai stăruiesc nedumeriri chiar în 
cercurile naţionaliste. Nimic mai fals şi mai contrar adevărurilor 
doctrinei naţionaliste. Naţionalismul este o revoluţie spirituală. 
El exprimă momentul în care începe procesul cunoaşterii de sine 
al neamului. Neamul nu e preocupat atât de mult de problemele 
materiale sau teritoriale, cât mai ales să-şi valorifice potenţialul 
de creaţie. Cu alte cuvinte, energia lui ofensivă îşi strămută 
câmpul principal de activitate de pe planul istoriei, pe planul 
culturii. Pionierii acestei viziuni luminoase a naţionalismului 
nu pot fi produsul unei educaţii uniforme. Pentru realizarea ei 
trebuie să se facă apel la spiritul de fineţe, la varietatea de 
mijloace şi la resursele inepuizabile ale persoanei umane. Numai 
indivizii obişnuiţi să se orienteze cu uşurinţă în peisajul lor 
sufletesc vor fi capabili să descopere şi vasta panoramă a 
neamului. Naţionalismul reclamă o naţiune de personalităţi, o 
organizare în adâncime a maselor populare. Nu tipul de luptător 
unificat poate să asigure viitorul unui neam, ci individul 
emancipat sufleteşte, acela care, punând la contribuţie şi 
experienţa altora, îşi urmează drumul său propriu în explorarea 

adevărului. 

* 

Am descoperit până acum două greşeli capitale în 
manifestările istorice ale naţionalismului. Nici una nu-i aparţine 

lui prin esenţă. Imperialismul şi şovinismul îşi au originea în 
societatea burghezo-capitalistă, statul totalitar este împrumutat 
de la bolşevici. O altă greşeală a naţionalismului, şi cu aceasta se 
încheie seria celor mai importante, este de a se fî lăsat 
contaminat de materialism, în egală măsură favorizat şi 
răspândit de societatea capitalistă şi de comunism. 

Ar fi exagerat să atribuim fascismului o tendinţă 
materialistă pronunţată. Sufletul italian e prea împletit cu 
tradiţiile catolicismului ca să sucombe total ispitei materialiste. 
Numai la naţional-socialişti materialismul a luat forme durabile 
de manifestare şi a impus o notă distinctivă vieţii de stat. Ceea 
ce se poate obiecta în comun celor două mişcări este acel simţ al 
grandorii nemăsurate, de maiestate epică, ce l-au atribuit 
construcţiilor materiale înfăptuite sub egida statului. O clădire, 
un pod, o cale ferată, o expoziţie deveneau tot atâtea momente 
de euforie colectivă, de orgolioasă afirmare a naţiunii. Un fel de 
tendinţă de a imortaliza neamul în materie, convingerea că el 
atâta valorează câte tone de oţel a produs, câte case a zidit, câte 
vapoare sunt pe şantier şi câte invenţii s-au patentat. 

Să nu fim greşit înţeleşi : fericit e poporul care posedă 
îndemânare tehnică. Tot ce iese din suveica ei merită laude 
nesfârşite. Absurditatea începe numai din momentul în care 
dislocăm tehnica din poziţia ei subordonată vieţii şi spiritului şi 
o considerăm un efort final al omului. Această deplasare a 
interesului de la interior spre exterior, de la lumea lăuntrică a 
unui popor spre frenezia creaţiunilor materiale, îl sărăceşte de 
elementele originale ale culturii sale. Toate minunile ce le-ar 
realiza în domeniul tehnic nu pot compensa vidul provocat în 
domeniul spiritual. 

Factorul economic a sfârşit prin a ocupa un loc 
precumpănitor în gândirea politică a conducătorilor fascişti şi 
naţional-socialişti. Justificările sunt cunoscute şi corespund unei 
situaţii reale. Italia şi Germania sunt ţări sărace în materii prime, 
cu o populaţie numeroasă şi cu un contingent endemic de 
şomeri. Nimic mai natural decât de a vedea pe conducătorii 

acestor ţări străduindu-se să găsească remedii stării de suferinţă 
materială a naţiunii lor. Economicul nu poate fi eliminat din 
viaţa statului şi nici tratat cu uşurinţă. Dar, pentru a satisface 
nevoile materiale ale propriei tale populaţii, nimeni nu e 
îndreptăţit să răpească altor popoare mijloacele lor de existenţă. 
Pe această cale nu se poate ajunge decât la conflicte şi războaie. 
Trebuinţele materiale, transferate în cadrul principal al politicii, 
exercită o forţă tiranică asupra ei, pentru că nu mai pot fi 
stăpânite între limite raţionale. De la legitima achiziţie a 
bunurilor trebuincioase vieţii unui neam şi până la imperialismul 
economic, distanţele se scurtează repede, când politica externă a 
unei ţări s-a încolonat îndărătul cifrelor. 

Naţional-socialismul nu s-a limitat la acest abuz de 
formule tehnice şi economice. El şi-a elaborat şi o viziune 
materialistă a lumii. Cu toate că s-a ridicat contra interpretării 
materialiste a istoriei, el n-a făcut decât să repete aceeaşi 
greşeală sub o altă înfăţişare. Concepţia marxistă explică toate 
prefacerile sociale prin schimbările ce s-au produs în modul de 
producţie. Hitler emancipează pe om de sub tirania 
economicului, dar îl înlănţuieşte pe o treaptă mai sus, în 
biologic, în disciplina rasei. Nu omul cu resursele lui interioare 
crează istoria, ci omul-element rasial, diferenţiat prin anumite 
caracteristici fizice. Hitler crede în virtuţile sângelui. E de ajuns 
ca individul să participe la această ereditate sacră, pentru ca să 
întreacă în calităţi pe semenii lui mai puţin norocoşi. 
Infrasctructura istoriei e deţinută de un factor material, de sânge, 
de eul biologic, de constituţia fizică a individului. Materialismul 
nu dispare, ci numai specia lui, formula lui de expresie se 
schimbă. In locul materialismului economic, care se referă la 
muncă, la producţie, la raporturile omului cu natura, apare 
materialismul biologic, determinarea relaţiilor sociale după 
componentele somatice ale indivizilor. 

A rămas Hitler credincios concepţiei sale rasiste ? 
Existenţa raselor nu poate fi tăgăduită, dar unde a greşit el, a fost 
atunci când a atribuit acestor varietăţi biologice conştiinţa de 

sine, considerându-le entităţi creatoare ale istoriei. Adresând 
chemarea sa rasei nordice, s-a adresat unei categorii inexistente. 
Rasele, reprezintă numai materia primă a popoarelor. Unitatea 
sufletească a unui popor şi puterile lui creatoare nu ţin de 
calităţile unei anumite rase, aşa cum credea Hitler, ci de 
păstrarea intactă a valenţelor lui creatoare. De aceea, nici unul 
dintre popoarele nordice n-au consimţit să-şi sacrifce identitatea 
lor naţională în folosul unei comunităţi rasiale mai mari. 
Olandezii, Novegienii, Danezii s-au apărat cu tot atâta 
înverşunare contra opresiunii germane ca şi popoarele mai puţin 
calificate să priceapă mitul rasei nordice. 

Hitler însuşi n-a operat niciodată în activitatea lui 
politică cu noţiunea rasei. El a utilizat această idee pentru 
unificarea doctrinei sale, dar nu şi-a însuşit consecinţele ei 
practice. Toate acţiunile lui de guvernare dezmint existenţa 
istorică a raselor şi confirmă ca unică realitate popoarele. 
Resortul fanatismului său era adânc înşurubat în suflelul 
poporului german. Aşa cum contempla Hitler viitoarea aşezare a 
Marelui Reich German, naţiunile nordice erau destinate să-şi 
piardă individualitatea istorică şi să participe la închegarea lui 
numai ca material rasial de construcţie. Singur poporul german 
era exceptat de la dezmembrare, singur el era menit să-şi 
păstreze neatinsă integritatea etnică, pentru ca, în tiparele 
culturii lui, să se reconstituie unitatea de odinioară a lumii 
anglo-saxone. 

IV 



EXPERIENŢA CONSTRUCTIVA A 
NAŢIONALISMULUI 

După ce am trecut în revistă deviaţiile naţionalismului, 
suntem datori să lămurim şi ce a rămas bun de pe urma lui. I s-ar 
face o mare nedreptate naţionalismului, dacă nu s-ar face nici o 
discriminare între acţiunile lui şi nu i s-ar recunoaşte valorile 
reale pe care le-a creat şi care de acum înainte aparţin omenirii. 

Naţionalismul opune tuturor tendinţelor de dezagregare 
ale societăţii moderne forţa imanentă a naţiunii. Această 
prezentare spirituală a unui popor în istorie constituie un 
remediu de eficacitate universală, o formulă care răspunde celor 
mai felurite nevoi. De îndată ce "naţionalul" începe să se 
preschimbe în "naţionalism", procesul descompunerii sociale se 
opreşte şi istoria unui popor dă semne de înviorare. Esenţial este 
de a nu se pierde din vedere linia intrinsecă de dezvoltare a unui 
popor, de a nu divaga de la indicatoarele ei principale. Ori de 
câte ori mişcările naţionaliste au rămas credincioase structurii 
lor intime, au rezolvat problemele cu eficacitate şi eleganţă ; şi 
s-au rătăcit, dând soluţii anapoda şi suferind eşecuri, ori de câte 
ori au făcut apel la surse străine de inspiraţie. 

Cine poate să nu recunoască, de pildă, contribuţia 
decisivă a naţionalismului la dezlegarea problemei sociale ? In 
acest domeniu, sufocat de contradicţii, unde burghezia se 
împotmolea din ce în ce mai rău, naţionalismul a găsit un 
luminiş, o formulă de împăcare a claselor sociale, stăvilind 
drumul agitaţiilor comuniste. Soluţia pe care o preconizează 
marxismul este opera unui creier dezorganizat. De ce trebuie să 
dinamităm fiinţa naţiunilor, să azvârlim în aer aşezămintele 

trecutului, pentru a realiza dreptatea socială ? E tot atât de 
absurd ca şi cum ai pretinde că, dând foc unei clădiri, repari o 
uşă sau o fereastră stricată. E de-ajuns să restabilim buna 
funcţionare a organismului naţional, chemând la ordine pe 
indivizii anarhici şi iresponsabili, pentru ca el însuşi, din 
propriile lui resurse, să-şi refacă ţesuturile bolnave. 

Marele merit al naţionalismului este de a fi descoperit 
modalitatea de convieţuire a doi termeni care, după dialectica 
marxistă, ar fi ireconciliabili : patria şi socialismul. Muncitorii 
n-au nevoie să atenteze la integritatea naţiunilor pentru a-şi 
îmbunătăţi mijloacele de trai. Drumul revendicărilor 
muncitoreşti nu trece în mod obligatoriu peste ruinele patriei. 
Cele mai îndrăzneţe reforme sociale corespund şi etapelor de 
progres parcurse de întreaga naţiune. Cu cât un mai mare număr 
de indivizi se bucură de prosperitate economică, cu atâta creşte 
şi ataşamentul lor pentru colectivitatea din care fac parte. Ei nu 
se mai simt nişte paria în mijiocul societăţii, ci intră, cu depline 
drepturi, în categoria cetăţenilor cuviincioşi şi demni. Pentru ei, 
libertatea şi egalitatea au devenit noţiuni consistente, formule 
tangibile, şi nu se limitează la fraze patriotice. Muncitorii scoşi 
de la periferia societăţii, cointeresaţi marilor obiective ale 
naţiunii şi asociaţi la responsabilităţile conducerii, aceasta e 
lozinca de guvernare a naţionalismului. 

Socialismul este o problemă care nu aparţine decât 
neamului să o rezolve şi nu reclamă o soluţie pe scară 
internaţională sau constituirea unui stat mondial al 
proletariatului. Ura de clasă se topeşte într-un popor inundat de 
revelaţiile conştiinţei naţionale. La ce resorturi de nemulţumire 
ar mai putea face apel comuniştii ca să ridice pe muncitor 
împotriva conaţionalilor lui, când însuşi obiectul agitaţiei lor 
dispare, când toate clasele sociale se declară solidare cu destinul 
neamului, când burghezia a evoluat atât de departe încât îşi dă 
seama de sacrilegiul şi dezonoarea exploatării omului de către 
om? 

In domeniul în care sensul naţionalismului a fost bine 
înţeles şi aplicat cu justeţe, germanii au trecut examenul cu cel 
mai mare succes. Statul socialist creat de Hitler nu a avut 
pereche în lume. In nici o altă ţară, pătura muncitorească n-a 
trăit într-o convieţuire mai intimă cu restul populaţiei, nu s-a 
simţit mai la ea acasă, mai angrenată în comunitatea naţională. 

Adevăratul socialism nu se mărgineşte la o bucată de 
pâine mai bună sau la un regim confortabil de securitate socială. 
Acestea sunt aspectele derivate ale problemei, rezultate ce se 
dobândesc inevitabil, de îndată ce naţiunea a atins o anumită 
treaptă de coeziune spirituală. Dreapta repartiţie a sarcinilor şi a 
bunurilor în societate este o chestiune de interes vital, a cărei 
dezlegare se impune grabnic, dar problemele socialismului nu se 
epuizează cu aceste îmbunătăţiri de ordin strict material. 
Esenţial este ca valorile umane să circule netulburate dintr-o 
clasă într-alta, ca banul, naşterea şi alte prejudecăţi să nu 
constituie o piedică în dezvoltarea individului. Muncitorul 
trebuie să câştige convingerea că talentele şi sârguinţa lui sunt 
suficiente pentru a ajunge şi chiar a întrece pe cei favorizaţi prin 
naştere sau prin alte situaţii. Acest aer de bunăvoinţă, de dreaptă 
preţuire a ostenelilor fiecăruia, când domină mentalitatea unui 
popor, este cel mai sigur indiciu al unui socialism autentic. Ura 
de clasă nu va fi niciodată potolită prin veşnica agitaţie în jurul 
salariilor, ci numai eliberând pe om spiritual, desfiinţând 
distanţele sufleteşti care separă o clasă de alta. Şi, ca să 
împlinim această revoluţie în moravurile unei naţiuni, trebuie să 
tratăm pe fiecare individ ca pe o nepreţuită forţă creatoare a 
neamului, ca pe cel mai preţios capital de care el dispune. 

Adolf Hitler a izbutit să dezlege substanţa naţională de 
sub povara vicisitudinilor istorice, înlăturând din raporturile 
interindividuale obstacolele nefireşti şi neloiale, impuse de 
naştere, mediu, avere, profesiune şi clasă socială. 

In politica socială, Mussolini a voit să atingă aceleaşi 
scopuri ; dar el a izbutit în proporţii mult mai modeste să 
primenească mentalitatea de clasă, să scoată pe muncitori din 

izolarea lor morală din trecut şi să-i transforme în membri activi 

ai colectivităţii naţionale. 

* 

O altă mare victorie a naţionalismului este de a fi ştiut să 
realizeze reformele sociale cele mai îndrăzneţe, fără să fi 
renunţat la avantajele iniţiativei private. Socialismul de origine 
marxistă recomandă o soluţie dăunătoare intereselor generale ale 
unui popor : colectivizarea mijloacelor de producţie. Dacă 
cercetăm efectele colectivizării în ţările unde s-a încercat o 
aplicare sinceră şi generoasă a acestui sistem - excluzând Rusia 
Sovietică, unde colectivizarea nu a avut alt scop decât să 
despoaie pe ţăran, pe lucrătorul din fabrică şi pe intelectual de 
produsul muncii şi al talentelor lor, nimicindu-le sentimentele de 
demnitate umană şi înhămându-i la o robie perpetuă - nu se 
poate nega o reală îmbunătăţire a standardului de viaţă al 
maselor populare. Dar nu mai puţin adevărat, colectivizarea are 
şi urmări negative. In caz de colectivizare, întreaga economie 
naţională e lovită de grave insuficiente şi intră într-o perioadă de 
declin. Tot ce se câştigă extensiv, pentru bunăstarea maselor 
populare, se pierde intensiv, ca efect productiv al întregii 
naţiuni. Colectivismul este o soluţie de clasă. In graba de a face 
bine unei părţi din populaţie, colectivismul ruinează alte valori 
importante ale naţiunii, se dispensează de alţi factori care 
garantează prosperitatea ei. 

Iniţiativa privată în industrie, în comerţ, în agricultură, 
aparţine plenitudinii de manifestare a persoanei umane. A-i răpi 
individului libertatea economică înseamnă a-1 amputa de un 
atribut esenţial al fiinţei sale. De îndată ce i se interzice 
individului acest teren natural de activitate, interesul lui pentru 
viaţa economică slăbeşte. EI îşi pierde dinamismul creator şi 
câştigă mentalitate birocratică. Ce ar mai putea să deştepte în 
individ gustul marilor intreprinderi, când s-ar şti înlănţuit pentru 
toată viaţa condiţiei de salariat ? Ce i-ar stimula însuşirile lui 
inventive, fâcându-1 îndrăzneţ, sârguincios, cumpătat şi 

clarvăzător ? Economia unui popor se ofileşte fără impulsul 
iniţiativei private. 

Naţionalismul a intervenit numai cu o corectare a 
liberalismului economic, când a introdus principiul economiei 
dirijate. Acest sistem nu suprimă iniţiativa privată, ci îi lărgeşte 
numai vederea spre realităţile sociale, legându-1 mai strâns de 
destinul unei naţiuni. O economie îndreptată exclusiv spre ideea 
profitului - la tipul clasic de exploatare capitalistă - în mod fatal 
degenerează în manifestări anarhice, care nu pot fi de bun augur 
nici pentru interesele reale ale capitalului. Nemulţumirile sociale 
şi dezordinea investiţiilor dăunează în cele din urmă propriei 
sale activităţi. Am putea zice că însuşi capitalul, ca să-şi menţină 
rentabilitatea afacerilor, trebuie să se supună, de bunăvoie, 
acestei super-viziuni a statului. 

Economia dirijată armonizează pulsaţiile economiei 
liberale cu circuitul productiv al întregii naţiuni. Ea nu respinge 
iniţiativa privată, dar nu poate desconsidera nici alte realităţi 
economice, egal de îndreptăţite la viaţă, revendicările 
muncitoreşti şi totalitatea resurselor materiale ale naţiunii. 
Acestea din urmă nici nu aparţin unei singure generaţii, ci 
trebuie să servească drept bază de existenţă unui lung şir de 
generaţii. Un proces economic sănătos nu se poate dezvolta 
decât din cooperarea permanentă a celor trei factori. Dificultăţile 
ce se nasc în economia unei ţări rezultă din accentuarea unui 
factor al ei în detrimentul celorlalţi. Ei alcătuiesc o treime 
inseparabilă şi numai în această perfectă armonie pot să asigure 
prosperitatea materială a unei naţiuni. 

Această întreită condiţionare a economiei naţionale 
reclamă ca fiecare ţară să-şi elaboreze un plan economic. Forţele 
care lucrează în cadrul ei nu se angrenează de la sine, ca 
funcţiunile unui organism biologic, ci au nevoie de intervenţia 
continuă a inteligenţei umane ca să-şi menţină unitatea de 
acţiune. Plan nu e tot una şi nu înseamnă imediat economie 
planificată sau dirijism economic. Sensul ce i-1 atribuim aici se 
rezumă exclusiv la ideea "organizării" acestor trei factori, fără a 

micşora sau mări importanţa vreunuia. Economia dirijată nu 
urmăreşte să "naţionalizeze" producţia, să o treacă din 
mâinile particularilor în sarcina statului (doar în anumite 
sectoare, prea intim împletite cu existenţa lui), ci numai să o 
aşeze în raporturi mai convenabile cu ansamblul vieţii 
naţionale. 

Conceptul de economie dirijată deşteaptă anumite 
amintiri din perioada războiului, când Germania şi Italia, 
constrânse de raritatea materiilor prime şi de necesităţile 
înarmării, au impus întreprinderilor particulare restricţii severe 
în mânuirea disponibilităţilor lor. Din cauza ambiguităţii 
termenului de economie dirijată, preferăm să dăm acestui nou 
tip de economie, numele de "economie coordonată" *. 



Aceste concepţii economice şi sociale - de care, pe bună 
dreptate, se mândresc mişcările naţionaliste -, sunt apreciate 
astăzi de toate popoarele libere ale lumii. De mai mare 
importanţă însă decât realizările lor pe plan economic sau social 
este lupta ce-au purtat-o contra infiltraţiilor comuniste în 
Europa. Campania antibolşevică a mişcărilor naţionaliste va 
supravieţui tuturor tendinţelor de defăimare şi diminuare a 
rolului lor istoric. într-o bună zi, posteritatea va revizui judecata 
rostită de contemporani la adresa lumii naţionaliste şi atunci 
mărturia care va avea mai mare greutate va fi sângele vărsat 
pentru apărarea civilizaţiei europene. 

*Economie liberală, în sensul clasic, aşa cum a fost ea 
cunoscută în sec. al XlX-lea. nu mai există în lume. Mai mult 
sau mai puţin vizibil, economia tuturor ţărilor s-a transformat în 
economie dirijată. Semnificativ pentru noua stare de lucruri este 
că Statele Unite, ţara posibilităţilor nelimitate şi campioana 
actuală a doctrinei "free enterprise", n- a putut evita intervenţia 
statului în procesul economic. 

Frontul pe care l-au înjghebat naţionaliştii contra 
bolşevismului nu are asemănare cu nici una din rivalităţile 
obişnuite ale istoriei. Pentru că nu se mai înfruntă două popoare, 
două tendinţe sau chiar două sensuri de existenţă, şi oricare din 
ele ar birui, puterile binelui nu vor fi împiedicate să-şi afirme 
prezenţa în lume, ci, în această luptă neantul spiritual încearcă să 
obţină o victorie definitivă împotriva esenţelor creatoare din om. 
De aceea, orice luptător anticomunist, în sens activ şi jertfelnic, 
devine paladinul întregii umanităţi şi, atâta timp cât serveşte sub 
aceasta flamură, se bucură de sprijinul şi ocrotirea Prea înaltului. 
Rolul de avangardă pe care l-au avut naţionaliştii în lupta 
contrabolşevismului le dă dreptul să spere că altfel vor fi priviţi 
mâine, când tot pământul va lua armele ca să apere pe Christos 
de furia hoardelor din răsărit. 

Mişcările naţionaliste au întârziat cel puţin cu un sfert de 
veac pătrunderea bolşevismului în Europa. Să ne reamintim 
tabloul haotic al continentului nostru după primul război 
mondial : o învălmăşeală de naţiuni, de stabilitate, de principii. 
O lume devastată de mizerie căuta cu înfrigurare o ieşire din 
atmosfera sufocantă ce exala din ruinele războiului. 

E sigur că fără Mussolini, fără Hitler şi fără întreaga 
cohortă a naţionalismelor europene, bolşevicii s-ar fi instalat pe 
continentul nostru încă din 1930. Cucerirea Europei s-ar fi 
efectuat ţară după ţară, fără riscurile unui război general, prin 
simpla progresie a enclavelor comuniste din mijlocul 
popoarelor. 

Intervenţia puterilor naţionaliste în războiul civil din 
Spania este un alt fapt care se înscrie la activul lor. 
Internaţionala bolşevică se simţea stânjenită manevrând numai 
de pe solul Rusiei. Ei îi trebuia un aliat occidental, o ţară care să 
coalizeze resursele revoluţionare ale apusului şi de unde Europa, 
în momentul unei conflagraţii mondiale, să poată fi prinsă între 
două focuri. Spania îndeplinea aceste condiţii. Un puternic 
partid comunist se dezvoltase în această ţară, profitând de 
tradiţiile revoluţionare ale mişcării anarhiste spaniole şi de 

starea de suferinţă economică a populatei iberice. Pe de altă 
parte, Spania putea servi şi ca bază de agitaţie pentru popoarele 
continentului negru şi pentru statele Americii de Sud. 

Să ne închipuim o clipă ce-ar fi însemnat reuşita 
planurilor Moscovei, Rusia Sovietică instalată la Gibraltar, în 
locul Spaniei de astăzi. Ce răsturnări de situaţii, ce consecinţe 
tulburătoare pentru cele trei continente ! Spania ar fi devenit 
arsenalul apusean al revoluţiei bolşevice. In câţiva ani, flăcările 
pornite din acest focar ar fi cuprins întreg bazinul Mării 
Mediterane, s-ar fi întins peste toată Africa şi ar fi dat un 
impuls-decisiv mişcărilor comuniste din America Latină, 
propaganda comunistă în aceste ţări fiind favorizată şi de 
comunitatea de origine şi de limbă hispano-americană. Anglia, 
Franţa, cu vastele lor teritorii africane, Statele Unite, cu interese 
răspândite pe tot globul, au profitat ca nimeni altul de 
hecatomba spaniolă şi de sacrificiul voluntarilor naţionalişti. 

Spania naţionalistă a avut onoarea să salveze Europa 
într-un moment de răscruce al existenţei sale. Lumea 
democratică poate continua să-1 ostracizeze pe Franco, poate 
trata cu ingratitudine intervenţia lui Hitler şi Mussolini dincolo 
de Pirinei. Democraţiile occidentale, refuzând să ia act de 
amestecul Sovietelor în războiul civil din Spania, au ascultat de 
un consemn antieuropean şi, dacă n-ar fi fost mai vigilente 
puterile naţionaliste cu stările create în Peninsula Iberică, 
această ţară ar fi căzut definitiv în orbita politică a Moscovei. 

Un singur moment de rătăcire în această politică 
tranşantă a mişcărilor naţionaliste, ori de câte ori inamicul din 
Răsărit a încercat să pătrundă în Europa : Pactul de 
neagresiune cu Sovietele. Actul. care a fost copleşit de laude la 
vremea lui de către propaganda germană, fiind pus alături de 
ingenioasele combinaţii diplomatice ale lui Bismark, a provocat 
debandada conştiinţei europene, semănând numai dezordine şi 
neîncredere între popoare. Foloasele ce le-a cules Germania de 
pe urma lui au fost neînsemnate, în raport cu pierderea ce a 
suferit-o. încheierea lui trăda o criză de structură a lumii 

naţionaliste, căci numai un front interior minat de incertitudini 
poate să-şi imagineze posibilitatea unei asemenea tovărăşii. 

Gravitatea pactului de neagresiune cu Sovietele nu 
constă propriu-zis în declaraţia de bună vecinătate dintre cele 
două ţări, ci în faptul că se încheiase un pact de agresiune, iar 
agresiunea era îndreptată împotriva Europei, împotriva spiritului 
pe care pretindea cel puţin că-1 reprezintă şi Noua Germanie, 
îndată după semnarea lui, a urmat invazia Poloniei. Un an mai 
târziu, întreaga barieră de protecţie a Europei, ridicată de jur 
împrejurul Rusiei după primul război mondial, se prăbuşise. în 
loc ca Germania să favorizeze o coaliţie europeană contra 
Sovietelor, aşezându-se în fruntea ei, se asociază tenebroaselor 
planuri ale Kremlinului şi pregăteşte ruina popoarelor care 
trebuiau ocrotite de forţele naţionalismului şi câştigate ca aliaţi 
în lupta comună. E cu totul de neînţeles cum şi-a putut făuri 
Hitler planul să desfiinţeze statele mici şi mijlocii ale Europei, 
pe micii săi rivali, aşa-zicând, chemând într-ajutor pe inamicul 
său principal ; în mod normal, trebuia să procedeze în sens 
invers, adică pornind de la primejdia cea mai mare care 
ameninţa viitorul german şi apoi clădind, în funcţie de ea, 
sistemul de apărare. O atare perspectivă excludea posibilitatea 
oricărui conflict armat în centrul Europei, căci atât 
Cehoslovacia, cât şi Polonia sau alte state aparţineau, de fapt, 
aceluiaşi dispozitiv protector. Rezultatele puteau varia, puteau să 
nu fi fost din cele mai strălucite, chiar mediocre, dar numai pe 
această carte - şi pe nici o alta - politica externă a celui de al 
Treilea Reich ar fi deţinut maximum de succese. 

Din punct de vedere german, pactul de neagresiune cu 
Sovietele este mai mult decât o eroare de strategie politică : 
ratarea unei misiuni istorice. Chiar dacă acest drum eroic s-ar fi 
sfârşit într-o catastrofa analogă celei din 1945, ar fi rămas o 
înfrângere binecuvântată de întreaga omenire. 

22 iunie 1941 a reabilitat istoria germană. Dar meritul nu 
mai aparţine cercurilor conducătoare naţional-socialiste, care 
şi-au dat seama, în sfârşit, că avantajele pactului trec toate de 

partea Moscovei, ci avântului formidabil al milioanelor de 
soldaţi germani, al maselor naţional-socialiste adunate sub arme, 
care, prin arşiţă şi furtuni, prin viscole şi îngheţ, înaintează în 
nesfârşitele stepe ale Rusiei, ca să readucă această ţară în 
comunitatea popoarelor europene, de care s-a despărţit în 1917, 
pentru a-i deveni cel mai aprig duşman. Numai că armatei 
germane i se răpiseră între timp condiţiile cele mai favorabile 
unei intervenţii în Rusia. Din 1938 şi până în momentul 
dezlănţuirii atacului spre răsărit, un zid de duşmănii teribile se 
stabilise în spatele Germaniei. Ea nu mai pornea la luptă cu 
Europa contra Rusiei, ci trebuia să susţină o bătălie pe două 
fronturi, contra Rusiei şi contra Europei. 

Hitler însuşi părea mai purificat în sinea lui, când a întors 
maşina de război spre turlele Kremlinului, mai detaşat de acea 
pasiune bolnăvicioasă pentru poporul său. Atacând Rusia 
Sovietică, el ieşise din traiectoria naţională şi avea sentimentul 
că îmbracă zalele unui Siegfried al umanităţii. El considera acest 
gest destul de elocvent ca să domolească duşmăniile cu anglo- 
saxonii şi să modifice climatul internaţional în favoarea sa. El 
spera să provoace o destindere pe frontul occidental, lăsând 
armatelor sale răgazul să sfârşească marele duel din răsărit. 
Partida, în ansamblul ei, era pierdută, dar el nădăjduia într-un 
reviriment al conştiinţei europene, într-o revizuire a poziţiilor 
iniţiale ale războiului, pe baza schimbării radicale ce o 
introdusese în teatrul de operaţiuni**. 

**Din nefericire, nici acest moment psihologic excepţional nu a 
fost folosit de Hitler cu un simţ penetrant al realităţii. 
Declaraţia de război contra Rusiei trebuia urmată de o Chartă 
a Libertăţilor Europene, care să fie pusă imediat în aplicare. 
Europa distrusă politiceşte trebuia refăcută într-o formă 
oarecare, pentru a-şi asocia cât mai multe forţe în gigantica 
încleştare din răsărit. Aliaţii au răspuns dorinţei de libertate a 
popoarelor europene cu "Charta Atlanticului", iar Hitler nu 
avea ce să opună propagandei lor, decât penibila imagine a 
ţărilor ocupate de el. 

Neînţeleasa lui curtoazie faţă de englezii care se îmbarcau la 
Dunkerque era o anticipare a acestui gând. Hitler se simţea 
incomodat de propriile lui succese şi era înclinat să corecteze 
favorurile neobişnuite ale soartei, care, tocmai prin uimitoarea 
lor abundenţă, îl expuneau celor mai mari primejdii. 

Numai când a văzut că lupta din răsărit nu trezeşte alt 
ecou în sufletul adversarilor săi decât bucuria înfrângerii sale 
sigure, că dincolo de Atlantic nu se urmăreşte altceva decât 
vânarea capului său, a început să se apere cu înverşunarea unui 
om ce ştie că numai disperarea îl mai poate salva. De atunci a 
început să se legitimize orgia distrugerilor în conştiinţa 
beligeranţilor. Crematoriile fumegă, oraşele ard. Cele două 
părţise iau la întrecere în săvârşirea cruzimilor. Faptul acesta nu 
scuză nici pe Hitler şi nici pe cei ce l-au imitat, dar explică faza 
"mijloacelor totale" în care a intrat războiul. Certitudinea că el 
nu poate avea o altă ieşire decât o înfrângere sau o victorie 
totalăi-a generalizat ororile. Cei ce au refuzat Germaniei 
posibilităţi onorabile de retragere din impasul în care s-a 
angajat, au contribuit în egală măsură la pregătirea orei tragice a 
Europei. In această privinţă, cererea de capitulare 
necondiţionată, formulată de aliaţi la Casablanca, în ianuarie 
1943, a avut aceleaşi consecinţe nefaste pentru viitorul Europei, 
ca şi cele mai rele acţiuni ale lui Hitler. Această declaraţie a 
costat milioane de vieţi omeneşti, a prelungit fără nici o 
necesitate războiul şi a dat drumul invaziei sovietice în Europa. 
A fost un act dictat de răzbunare, şi nu de raţiune politică, şi cu 
atât mai puţin de consideraţii umane. 

Naufragiul lumii civilizate de astăzi este rezultatul unui 
conflict de concepţie între două grupuri înrudite de popoare. 
Catastrofa celui de-al doilea război mondial n-a fost nici 
inevitabilă şi nici cauzată de un destin duşmănos. Ea s-a produs 
pentru că au lipsit de o parte şi de alta bărbaţi de stat clar- 
văzători şi inimoşi, care să îndrume energiile europene spre o 
colaborare folositoare tuturor popoarelor. 

V 
TRAGEDII NAŢIONALISTE 

Dintre toate mişcările naţionaliste, numai fascismul şi 
naţional-socialismul au izbutit să se afirme în plenitudinea 
forţelor lor. Numai despre ele ştim ce preocupări au avut, ce 
gânduri le-au mânat în luptă, ce au fost şi ce au voit să facă. 
Celelalte mişcări n-au ajuns în stadiul unei cristalizări depline. 
Imaginea lor s-a desprins numai parţial de pe şantierul istoriei, 
din cauza unui complex extern mult mai ingrat şi mai dificil de 
stăpânit. Tocmai cănd trebuia să se precizeze conţinutul lor în 
lupta cu realităţile, un stol de duşmănii cumplite le-a tăiat 
avântul, silindu-le să se retragă de pe scena istoriei. Ceea ce 
ne-a parvenit din activitatea lor nu reprezintă, aşadar, decât 
palide reflexe dintr-un interior mult mai bogat, neajutat de 
împrejurări să se exprime în toată plenitudinea. 

Mişcările naţionaliste, în afară de fascism şi naţional- 
socialism, se caracterizează printr-o apariţie fragmentară şi 
imprecisă, lăsând în urma lor impresia unei acţiuni prematur 
încheiate. Dar aceasta insuficienţă de expresie, în care se 
estompează trecutul lor, e compensată de avantajul valenţelor 
libere de care mai dispun. Un fenomen social neîmplinit nu 
poate fi exclus din istorie cu forţa. El rămâne în conştiinţa 
popoarelor, până ce îşi găseşte noi posibilităţi de exprimare. Prin 
asta nu vrem să spunem că fascismul şi naţional-socialismul 
şi-ar fi epuizat înseşi mijloacele de regenerare, ci doar atât că 
celelalte mişcări sunt mai puţin angajate prin trecutul lor şi, în 
consecinţă, mai libere pe orientarea lor viitoare şi mai accesibile 
unei lumi noi. 

Obstacolele şi duşmăniile de tot felul, care au întretăiat 
drumul mişcărilor naţionaliste, se înşiruie într-un crescendo 
halucinant, ca şi cum forţe misterioase s-ar fi coalizat în întreaga 
omenire, cu scopul să le stăvilească avântul, oriunde ar îndrăzni 
să apară. Tabloul adversităţilor nu se rezumă la acele duşmanii 
obişnuite, provocate de însăşi direcţia de manifestare a 
mişcărilor naţionaliste, ci, în cuprinsul lui, se grupează 
inimiciţiile cele mai variate şi mai greu de conceput laolaltă. De 
la comunişti, trecând prin sectorul democraţiilor şi până la 
principalele forţe naţionaliste, toate puterile epocii noastre au 
arătat aceeaşi ostilitate eforturilor de renaştere ale popoarelor 
europene. 

Cum era şi firesc, cele mai mari duşmănii le-au stârnit 
naţionaliştii în lagărul comuniştilor. Intre cele două forţe, 
antagonismul era ireductibil, pentru că emană din esenţele lor 
doctrinare. Dar grupurile comuniste din diferite ţări nu 
constituiau decât o minoritate restrânsă din populaţie, aşa încât 
lupta se desfăşura, oarecum, în condiţii egale, fără ca una din 
forţe să dispună de alt sprijin în afară de acela al cadrelor proprii 
şi al spiritului lor combativ. Rezultatul bătăliei atârna de tăria 
fiecărei tabere, căci nici unii şi nici alţii nu dispuneau de 
aparatul statului, ca să-i poată întrebuinţa puterea de foc în 
dauna adversarului. In ţările care au devenit teatrul tragediilor 
naţionaliste - Franţa, Anglia, Olanda şi Belgia, Ţările Nordice, 
Polonia şi Cehoslovacia, România, Iugoslavia, Ungaria, 
Bulgaria şi Grecia (Spania nu intra în această categorie, urmând 
o evoluţie aparte) - puterea politică era deţinută de partidele 
democratice de centru sau de formaţiuni dictatoriale înrudite cu 
ele, astfel că "extremele" nu se puteau înfrunta decât în limitele 
îngăduite de această situaţie. 

Nu atât de clare şi precise erau raporturile dintre 
mişcările naţionaliste şi partidele guvernamentale din aceste ţări. 
Despre comunism şi naţionalism ştim că ostilitatea era netă şi 
categorică de ambele părţi, dar e exagerat să vorbim de o 
declaraţie de război a naţionaliştilor contra lumii vechi. 

Obiectivul lor principal era să se substituie carenţei democratice 
în lupta contra bolşevismului, să intervină într-un conflict pe 
care vechile partide nu erau pregătite să-1 întâmpine cu sorţi 
reali de izbândă. Naţionaliştii nu se aşteptau la un ajutor efectiv 
din partea burgheziei, dar nădăjduiau cel puţin să câştige 
neutralitatea ei binevoitoare, presupunând, cum era şi firesc, că 
nici ei nu-i era indiferent cum avea să se sfârşească bătălia 
angajată cu comuniştii. 

Partidele burghezo-democrate n-au împărtăşit aceeaşi 
judecată suplă şi clarvăzătoare. Prin prisma lor de gândire, 
lucrurile se înfăţişau sub alte aspecte. Obişnuite de decenii să se 
perinde la conducerea statelor în cerc închis, să-şi treacă puterea 
unul altuia, cu titlul unui schimb de servicii, fiind sigure că, 
cedând-o, nu se vor despărţi multă vreme de beneficiile ei, 
aceste partide au evoluat spre o mentalitate de clasă privilegiată, 
şi-au adjudecat, pentru a zice astfel, domeniul afacerilor publice, 
refuzând să conceapă măcar că ar putea ajunge cineva în fruntea 
statului fără să le ceară lor asentimentul. Când şi-au făcut 
apariţia grupările naţionaliste, ele n-au văzut altceva în noile 
formaţiuni politice decât un adversar cu coloana vertebrală prea 
tare, fără să discearnă elementele obiective care le-au plămădit 
existenţa. Primejdia, după părerea democraţilor, era egal de 
acută la dreapta ca şi la stânga, iar lupta trebuia dusă cu egală 
înverşunare atât contra comuniştilor, cât şi contra naţionaliştilor. 
Deosebirea de principii între cele două forţe, faptul că pentru 
una neamul era o profesiune de credinţă, în vreme ce pentru 
cealaltă nu reprezenta decât o prejudecată de clasă, menită să 
dispară din conştiinţa indivizilor, nu emoţionau pe conducătorii 
partidelor burghezo-democratice. Ei n-au mai stat să se 
încredinţeze care din cei doi rivali şi inamici ai lor ameninţa cu 
adevărat bazele societăţii şi care răspundea numai noilor stări 
sociale, ci au azvârlit anatema asupra tuturor grupărilor politice 
care intraseră îndeajuns în conştiina poporului ca să se teamă de 
concurenţa lor. A fost destul să se constate o scădere a influenţei 
lor în masa alegătorilor, pentru ca să amalgameze în aceeaşi ură 

pe naţionalişti şi pe comunişti, socotindu-i deopotrivă 
indezirabili în incinta statului. Satisfacţia lor era imensă când li 
se oferea prilejul să-şi verifice teoriile, să scoată în evidenţă 
similitudinea dintre cele două "extreme", insistând cu predilecţie 
asupra laturii mai puţin semnificative, a tehnicii politice, şi 
uitând, cu bună ştiinţă, că oricâte probe de identitate ar 
îngrămădi, acestea nu pot anula divergenţele profunde care 
separă naţionalismul de comunism. 

Această concepţie a împins pe conducătorii partidelor la 
un joc şi mai primejdios. De vreme ce nu interesează cine 
coboară în arena politică, ci oricine ar intra, nerespectând tutela 
lor, trebuie doborât, şi, cum naţionaliştii înaintează cu mai mare 
repeziciune înseamnă că ei, şi nu comuniştii, sunt primejdia 
numărul 1 a Europei. Comuniştii, fără îndoială, rămân o 
problemă deschisă, un element de îngrijorare, dar activitatea lor 
nu-i incomoda peste măsură, ştiindu-i undeva blocaţi pe la 
periferia societăţii, prin însăşi doctrina lor hibridă, incapabili să 
strângă sufragiile majorităţi. Naţionaliştii însă au alt răsunet în 
sufletul mulţimilor. Ei vin înveşmântaţi în prestigiul naţiunii şi 
fac apel la imponderabilele ei, la acel substrat de energie 
primară al unei colectivităţi, care, odată dezlănţuit, se revarsă 
până la marginile organismului naţional. Este adevărat că forţele 
naţionaliste domoleau violenţa agitaţiilor comuniste, dar, în 
acelaşi timp, rupeau şi părţi largi din masa electorală a 
partidelor. Ele aduceau un aer de prospeţime, de înviorare în 
opinia publică, faţă de care procedeele propagandistice ale 
partidelor se dovedeau inoperante. 

Atenţia democraţilor, în decada premergătoare celui de 
al doilea război mondial şi mai cu seamă de la instalarea lui 
Hitler în Germania, a fost în mare parte absorbită pe flancul 
drept, căutându-se cu înfrigurare mijloacele capabile să 
stăvilească elanul mişcărilor naţionaliste. Represaliile contra 
comuniştilor n-au încetat în această perioadă, dar, în genere, ele 
au fost mai blânde şi au servit adeseori ca manevră 

compensatoare a extremei violenţe cu care au fost lovite în 
acelaşi timp mişcările naţionaliste. 

Pentru a respinge asaltul partidelor naţionaliste, 
democraţiile liberale au abandonat sistemul lor clasic de luptă. 
Ele şi-au dat seama că, rămânând pe terenul lor de joc, sunt în 
primejdie să fie biruite de naţionalişti. Partidele burgheze au 
ridicat osanale guvernământului democratic numai atâta vreme 
cât curentul maselor populare le era prielnic şi le-au menţinut în 
mod constant la putere. Până când nici un concurent serios nu se 
ivise şi demnităţile parlamentare le erau asigurate, vocea 
poporului, bineînţeles, nu se deosebea de vocea lui Dumnezeu. 
Dar de îndată ce au observat că anonimatul urnelor poate 
ascunde şi surprize, că poporul e pe cale să-şi schimbe 
preferinţele de partid, fiind în căutarea altor formule şi altor 
oameni care să-i exprime nevoile, şefii lor s-au arătat mai puţin 
entuziasmaţi de rezultatele aritmeticii electorale. Ea nu avea nici 
un cusur atâta vreme cât le confirmă prevederile, dar dacă 
obscure forţe sociale profită de libertăţile democratice pentru a 
îndepărta poporul de la cuminţenia lui tradiţională - exclamau 
îngrijoraţi aceiaşi oameni - nu sunt ameninţate înseşi 
fundamentele statului, nu sunt expuse dispariţiei înseşi 
principiile care au creat faima veacului nostru şi n-a sosit 
momentul să punem capăt acestei agitaţii demagogice ? 

Partidele burghezo-democratice, ca să-şi justifice 
proiectele lor războinice, au recurs la un fals doctrinar şi 
constituţional. Ele au decretat "democraţia suntem noi" şi, cu 
această substituire inadmisibilă de termeni (principiul permanent 
al democraţiei şi existenţa efemeră a partidelor), s-au considerat 
absolvite de orice scrupul ideologic. în modul acesta, pledoaria 
de ocazie a unor partide aflate în plină derută pe frontul electoral 
a devenit, cu timpul, manualul de politică internă al tuturor 
statelor europene. Concluzia la care ajungea "noul spirit" era că 
democraţile sunt îndreptăţite să recurgă la toate armele ca să se 
apere, chiar şi la acelea care repugnă structurii lor interne şi le 
descalifică. Democraţiile nici nu aveau nevoie să născocească 

aceste arme, căci le aveau la îndemână în arsenalul dictaturilor 
moderne şi al regimurilor totalitare. Conducătorii democraţi au 
încercat, rând pe rând, întreaga colecţie, la început cu oarecare 
sfială, dar mai pe urmă cu îndrăzneală şi chiar cu convingerea că 
n-au nimic să-şi impute, până ce au ajuns la acelea care 
răspundeau cu mai mare precizie dorinţelor lor. Ei au descoperit, 
şi nu fără interes, că dictatura nu e chiar atât de odioasă, când se 
exercită în favoarea lor. De unde, înainte vreme, partidele 
totdeauna ridicau tonul când li se părea că drepturile individului 
sunt ameninţate de stat, acum aceleaşi partide foloseau un limbaj 
autoritar, îndemnând guvernele să reprime cu energie curentele 
"subversive" şi "anarhice". Părându-li-se că garanţiile 
constituţionale nu sunt suficiente pentru protecţia regimului 
democratic, leaderii partidelor le-au amplificat cu o întreagă 
reţea de legi speciale, iar când au constatat că valul 
naţionalismului trece şi peste aceste îngrădiri şubrede, au forţat 
şi mai mult nota. Au suprimat opoziţia, au dizolvat grupările 
politice care nu le erau pe plac, arestând, schingiuind şi 
terorizând populaţia ce refuza să se acomodeze ingerinţelor lor. 
Lucrurile s-au petrecut exact aşa ca şi cum, în cursul unui duel 
cu sabia, unul dintre adversari, văzând că celălalt e mai 
îndemânatic în mânuirea acestei arme, azvârle sabia şi pune 
mâna pe pistol. 

E necesar să adăugăm că observaţiile acestea se 
adresează mai ales democraţiilor din răsăritul Europei. In ţările 
de apus, mişcările naţionaliste au avut de suferit multe 
neajunsuri, dar niciodată prigoana împotriva lor nu s-a înteţit în 
aşa măsură ca să ajungă la atrocităţii. In aceste ţări, regimul 
democratic a biruit după lungi dezbateri sociale, după un intens 
proces de clarificare al conştiinţelor. Respectul libertăţilor 
cetăţeneşti nu era o formulă deşartă, ci un concept asimilat de 
populaţie. Nici cadrul politic din aceste state, oricâtă ură ar fi 
nutrit împotriva mişcărilor naţionaliste, nu putea ignora cu totul 
spiritul de legalitate care predomina în viaţa publică. De aceea şi 

măsurile lor represive trebuiau să respecte, cel puţin aparent, 
ordinea legală şi să nu vină în conflict deschis cu legea. 

Tabloul are altă înfăţişare dacă ne întoarcem privirile 
spre ţările din răsăritul Europei. La aceste popoare, democraţia 
nu s-a dezvoltat organic, n-a izvorât din necesitaţi adânci şi 
durabile, ci s-a suprapus peste stări şi moravuri cu totul 
deosebite de acelea care i-au dat naştere în apus. Democraţia s-a 
impus la aceste popoare cu efectul şi iuţeala unei mode, 
forţându-le să facă un salt, din aşezările trecutului într-un ritm 
de viaţă necunoscut lor până acum. Din această nepotrivire între 
fond şi formă, a ieşit democraţia desfigurată, care nu seamănă cu 
aceea pe care o recunoaştem în apus decât în identitatea 
numelui. Exterior, nimic nu le distinge. Termenii sunt impecabil 
imitaţi : aceeaşi constituire a statului de jos în sus, acelaşi sistem 
clasic de separaţie a puterilor. Contactul cu viaţa politică reală 
dovedea însă repede că ea se desfăşura în afară de prescripţiile 
prevăzute de legea fundamentală a ţării. 

Caracteristica democraţiilor răsăritene era 

disproporţionata influenţă a factorului executiv în organizarea 
statului. Guvernele nu se constituiau după indicaţiile corpului 
electoral, după numărul de mandate obţinute de fiecare grupare 
politică, ci înscăunarea lor se făcea anticipând rezultatul 
viitoarelor alegeri. 

Mai întâi se hotăra, în culisele prezidenţiale sau ale 
palatelor, cine să ia succesiunea, apoi partidul, consacrat organ 
de guvernământ, mobiliza toate mijloacele de presiune şi 
persuasiune ale statului - poliţie, jandarmerie, administraţie, 
fonduri secrete -, ca să smulgă consimţământul poporului. 
Poporul era chemat să voteze, aparent drepturile lui nu sufereau 
nici o atingere, dar, în acelaşi timp, organele administrative şi 
judiciare se însărcinau să ajusteze expresia voinţei sale la 
trebuinţele electorale ale guvernului. Aşa se explică acele bruşte 
şi anormale schimbări de opinie, acea nestatornicie-record a 
alegătorului în democraţiile răsăritene. Un partid, care nu 

dispunea decât de un număr infim de mandate, când se afla în 
opoziţie, ajuns la putere, şi le multiplica în chip inexplicabil. 

La popoarele din răsăritul Europei, piesele constitutive 
ale unui regim democrat - votul universal, libertatea alegerilor, 
fizionomia parlamentară a guvernului - au servit numai ca 
elemente de camuflaj ale unei dictaturi oligarhice. Ele 
reprezentau concesiunile formale pe care le făcea clasa 
conducătoare din aceste ţări spiritului biruitor al vremii, fără a se 
supune disciplinei lor intrinseci. In asemenea condiţii, să nu ne 
mirăm că, în Europa răsăriteană, prigoana contra naţionaliştilor 
a atins gradul ultim de violenţă. 

Aceleaşi pseudo-democraţii, văzând că mijloacele de 
represiune, combinate la adăpostul constituţiei în vigoare, nu 
sunt destul de eficace, n-au pregetat să renunţe şi la această 
aparenţă de legalitate şi să se împodobească ele înşile cu armura 
şi însemnele dictaturii. Când clasa oligarhică din ţările 
răsăritului a păşit la instaurarea unui regim autoritar, ea nu intră 
în luptă cu propriile sale convingeri, ci s-a regăsit şi reconstituit 
în mediul ei natural de existenţă. Ea numea cu numele ei 
adevărat o dictatură pe care o exercitase până atunci sub 
acoperământul democraţiei. 



Izbucnirea războiului a creat mişcărilor naţionaliste o 
situaţie şi mai ingrată. Pe de o parte, aceste mişcări nu deţineau 
posturi de răspundere în stat şi nu decideau ele destinul ţării lor; 
pe de altă parte, evenimentele internaţionale le solicitau să-şi 
declare apartenenţa externă, să se alăture uneia sau alteia dintre 
taberele aflate în conflict. Mişcările naţionaliste au îndurat 
consecinţele grele ale războiului, fără a fi avut vreun amestec în 
dezlănţuirea lui şi în determinarea fizionomiei sale particulare. 

După sfârşitul războiului, guvernele aliate, călăuzite mai 
mult de spiritul de vendetă decât de dorinţa de a desluşi clar 
ceea ce s-a petrecut în Europa, au găsit foarte natural să califice 
drept "colaboraţioniste" toate mişcările naţionaliste care se 

ataşaseră de puterile Axei. Formula aceasta era menită, în 
gândul lor, să capete amploarea unei sentinţe inapelabile a 
istoriei, să devină un fel de memento care să descalifice pentru 
totdeauna mişcările naţionaliste. Oricine a fost alături de 
Germania devenea în ochii aliaţilor, fără nici o altă menţiune, 
"colaboraţionist" ceea ce, după noul sens al cuvântului, însemnă 
un individ care renunţase la demnitatea umană şi la legăturile 
sacre ale patriei, în schimbul unor beneficii personale. 

Presupunând că ar fi existat unii partizani ai acestor 
mişcări care, prin atitudinea lor din timpul războiului, să fi 
dezonorat fiinţa naţionalismului, aceste cazuri izolate nu se pot 
generaliza, socotind toate mişcările naţionaliste simple anexe ale 
imperialismului german. Fiecare mişcare naţionalistă a avut 
drama ei interioară şi colaborarea cu puterile Axei s-a izbit de 
dificultăţi imense. Tocmai faptul că aceste mişcări - ceea ce ar 
părea mai degrabă un paradox - au mers până la capătul 
înfrângerii alături de Germania, ilustrează într-o formă 
peremptorie distincţia şi nobleţea idealurilor ce le-au însufleţit şi 
constituie cel mai bun răspuns insultelor grele ce li se aduc. 

Cadrul acestui studiu nu ne îngăduie să examinăm 
amănunţit reacţiile particulare ale mişcărilor naţionaliste în 
perioada războiului, dar putem să le reducem la anumite tipuri 
de manifestare, după analogia situaţiilor în care au fost prinse de 
vârtejul ostilităţilor. Mişcările naţionaliste au fost puse în faţa 
unor probleme speciale şi soarta lor a fost diferită, după cum au 
aparţinut statelor cu care Axa se găsea în conflict sau acelora cu 
care aceleaşi puteri au întreţinut relaţii de prietenie şi alianţă. 

Mişcările ce se aflau în teatrul de operaţiuni al Axei au 
fost expuse celor mai mari dificultăţi interne şi externe şi au 
trecut prin cele mai critice momente. Să ne imaginăm ce s-o fi 
putut petrece în sufletul luptătorilor naţionalişti din 
Cehoslovacia, Polonia, Iugoslavia, Grecia, Franţa, Olanda, 
Belgia, Danemarca, în momentul invaziei germane. Oastea 
menită să polarizeze eforturile militare ale Europei, pentru a le 
îndrepta apoi împotriva Rusiei Sovietice, iată că îngenunchea 

mândria neamului lor şi vărsa sângele compatrioţilor lor. Ce 
sfâşietor conflict între realitatea crudă a războiului şi înaltele 
năzuinţe din care s-au plămădit aceste mişcări ! Chinul 
conştiinţelor devenea mai greu de suportat în mijlocul urii şi 
dispreţului la care erau expuşi din partea populaţiei. Pentru omul 
de pe stradă, membrii mişcărilor naţionaliste erau uneltele 
mizerabile ale inamicului, trădătorii mormintelor proaspăt săpate 
şi ai celor mai sacre idealuri naţionale. 

Ce i-a determinat totuşi pe aceşti oameni să înfrunte 
oprobriul public, stăruind într-o amiciţie care nu era nici măcar 
compensată de înţelegerea zbuciumului şi a sacrificiului lor ? 

Dacă mişcările naţionaliste din ţările ocupate de germani 
şi italieni ar fi avut de ales numai între puterile Axei şi 
democraţiile occidentale, nu ne îndoim nici o clipă că ar fi urmat 
consemnele politice fixate de guvernele lor. Dar, al doilea război 
mondial avea o altă configuraţie decât cel dintâi, reprezenta o 
altă grupare a forţelor, căci, în realitate, se înfruntau trei 
adversari, dintre care doi s-au aliat temporar pentru a scoate din 
luptă pe cel ce li se părea amândurora mai primejdios. Mişcările 
naţionaliste nu s-au revoltat contra patriei lor şi nici n-au fost 
fascinate de puterea colosală a Germaniei, ci s-au scuturat cu 
oroare de coaliţia democrato-bolşevică. Faptul li se părea atât de 
absurd, atât de lipsit de perspective şi sens, încât, îndepărtându- 
se de puterile Axei, aveau impresia că nu se mai regăsesc în 
propria lor conştiinţă. Mişcările naţionaliste au suferit o crudă 
dezamăgire prin pactul germano-rus şi au respirat uşurate când 
acest jalnic intermezzo a luat sfârşit. Dar cum puteau ele să 
accepte o tovărăşie de arme cu bolşevicii, să le stea într-ajutor la 
invadarea continentului nostru, ştiind prea bine că servesc o 
cauză detestabilă, că prin acţiunea lor contribuie la ruina şi 
nefericirea întregii omeniri ? Ce s-ar fi ales de civilizaţia 
europeană, dacă, la aurora istoriei sale, hunii n-ar fi fost 
întâmpinaţi pe Câmpiile Catalaunice de coaliţia apusului, dacă 
popoarele germanice şi romanice n-ar fi uitat în acel moment 
decisiv certurile lor de familie, pentru a-şi apăra în comun fiinţa 

lor etnică ? lată întrebări care, din retrospectiva timpului, revin 
cu o intensitate sporită şi ne indică limpede răspunsul. Mişcările 
naţionaliste n-au văzut o altă ieşire onorabilă din impasul în 
care au ajuns decât păstrând cu fermitate direcţia anticomunistă 
a luptei lor. Ele au preferat o colaborare ingrată cu Germania şi 
să fie expuse mai târziu celor mai groaznice răzbunări decât să 
se împărtăşească din tristul privilegiu al unei victorii alături de 
bolşevici. Supravieţuitorii acestor unităţi sacrificate nu pot totuşi 
să-şi reţină bucuria ce o încearcă, văzând cum, pe drumul 
parcurs odinioară de grupul lor ostracizat, se încolonează astăzi 
întreaga omenire. 

Vrednice de omagiu sunt mişcările din apusul Europei. 
Ele nu aparţineau unor ţări direct ameninţate de bolşevici, ca să 
poată cunoaşte, din propria lor experienţă, efectul mortal al 
acestei molime a spiritului uman. Era de presupus, aşadar, că 
îndepărtarea de focarul primejdiei să le facă mai nepăsătoare, 
mai înclinate la compromisuri. Dacă totuşi şi-au menţinut cu 
străşnicie convingerile iniţiale, nedespărţindu-se de puterile 
Axei, aceasta dovedeşte mai mult decât orice alt argument că 
n-au fost produsul unor imitaţii sterile şi nici opera unor 
impostori. Numai mişcările izvorâte dintr-un puternic fond de 
adevăr puteau să reziste conjuncturii defavorabile a războiului, 
fără a renunţa la principiile pe care şi-au clădit existenţa. 

Contingentele de luptători trimise de mişcările 
naţionaliste din Franţa, Belgia, Olanda şi Danemarca pe frontul 
răsăritean merită să fie salutate cu entuziasmul datorat marilor 
fapte de arme. In vitejia şi avântul ce le-au arătat, recunoaştem 
reîncarnarea acelui faimos spirit care s-a afirmat odinioară pe 
Câmpiie Catalaunice, care a învins la Tours şi Poitiers, care a 
stârnit marea mişcare a Cruciadelor şi a despresurat zidurile 
Vienei asediate de păgâni. 

In statele aliate puterilor Axei - Bulgaria, România şi 
Ungaria -, mişcările naţionaliste au fost cruţate cel puţin de 
durerea de a veni în conflict cu sentimentele populaţiei. Dar, în 
ce priveşte posibilităţile de manifestare în cadrul statului, 

situaţia lor a fost mult mai precară şi mai nefericită decât a 
mişcărilor din apus. Guvernele care încheiaseră acordurile cu 
Italia şi Germania au aparţinut aceleiaşi clase de politicieni care 
le-au suprimat existenţa legală şi le-au azvârlit în lagăre şi 
închisori. Prigoana n-a încetat nici după ce aceste ţări s-au afiliat 
puterilor Axei. Nu numai că mişcările naţionaliste n-au fost 
invitate să-şi asume răspunderile conducerii - în definitiv, era 
punctul lor de vedere, care se impusese în politica externă a 
acestor ţări - dar cercurile guvernamentale s-au arătat atât de 
nedrepte, atât de năpădite de ură, încât în acordurile lor cu 
Germania au solicitat şi obţinut sacrificarea mişcărilor 
naţionaliste. Neliniştea acestor cercuri nu provenea din riscurile 
pe care le comporta noua orientare externă, cât mai ales din 
teama că grupările naţionaliste să nu ajungă la putere, profitând 
de schimbarea raporturilor de forţă între marile puteri. Europa 
Nouă, pentru a cărei realizare aceste mişcări au luptat cu un 
devotament fără margini, nu le-a adus nici o uşurare, nici o 
bucurie şi nici un cuvânt de îmbărbătare. Aceiaşi tirani la 
conducere, aceeaşi parodie sinistră a legalităţii, aceleaşi ziduri 
umede de închisoare, care măcinau viaţa şi speranţele unei 

generaţii. 

* 

Mai sunt câteva mişcări care nu se încadrează în nici 
unul din cele două mari grupe trasate de linia războiului. 

Cât e de absurdă acuzaţia de "colaboraţionism", când e 
întrebuinţată fără discernământ, fără examinarea condiţiilor 
particulare de zămislire şi manifestare ale fiecărei mişcări, ne-o 
demonstrează, mai mult decât necesar, cazul grupărilor "Ustaşa" 
din Croaţia şi al "Gărzilor Hlinka" din Slovacia. Aceste mişcări 
aparţin unei faze întârziate a "naţionalului". Croaţii şi slovacii se 
considerau colectivităţi etnico-istorice distincte de vecinii lor şi 
n-au fost mulţumiţi cu hotărârile luate de aliaţi, la conferinţa de 
pace a primului război mondial. "Ustaşa" şi "Gărzile Hlinka" 
sunt expresia acestei energii naţionale neîmplinite, a acestei 
agitaţii din adâncuri a popoarelor, care nu-şi găseşte alinare până 

ce nu s-a concretizat într-un stat independent. Ele marcau o 
etapă în lupta de emancipare politică a Croaţilor şi Slovacilor, 
desigur, cea mai conştientă şi mai fermă în realizarea ideii. 
Obiectivul lor nu diferea de al altor naţiuni, care, cu secole şi 
decenii înainte, şi-au împlinit unitatea naţională. 

Cum de această năzuinţă firească, pe care fiecare popor o 
poartă în sângele lui de la naştere, a ajuns să fie calificată de 
grupul puterilor victorioase crimă de război ? Oare faptul că 
germanii sau italienii i-au ajutat pe croaţi şi slovaci să-şi 
dobândească o suveranitate proprie e suficient pentru a reuni 
elementele unui delict internaţional ? Popoarele, în setea lor de 
a-şi cuceri libertatea naţională, nu se întreabă de unde le vine 
ajutorul şi nici nu pot alege. Ele nu ştiu dacă istoria le oferă un 
nou prilej, şi acela care le sta înainte nu-1 pot lăsa 
neîntrebuinţat. Ceea ce spunem nu trebuie interpretat ca şi cum 
sârbii sau cehii ne-ar sta mai departe de suflet, nu pledăm cauza 
şi interesele unora împotriva celorlalţi, şi am dori ca toate aceste 
popoare să ajungă la o formulă statornică de înţelegere, ci 
refuzăm concepţia de drept internaţional, inaugurată de aliaţi, 
după care o luptă naţională este înjosită şi condamnată numai 
pentru că s-a purtat alături de un grup de popoare, cu care ei, 
întâmplător, se aflau în conflict. Croaţii şi slovacii s-au aliat 
puterilor Axei, pentru că numai aceste state le-au înlesnit 
naşterea lor polilică. Din ideologia grupărilor "Ustaşa" şi 
"Gărzile Hlinka" nu lipsea nici coordonata naţionalistă propriu- 
zisă, numai că ea era depăşită de necesităţile de consolidare ale 
noilor state. 

O poziţie independentă de evenimentele anterioare ocupă 
falangismul spaniol. Această mişcare a rămas în afara ariei 
marelui război, încât destinul ei a fost numai periferic influenţat 
de puterile Axei. Cooperarea falangistă cu Germania şi Italia s-a 
mărginit la aspectul anticomunist al războiului şi s-a realizat 
într-o formă neoficială. Falanga nu putea lipsi de la o îndatorire 
care depăşea marginile politicului şi reprezenta o chestiune de 
onoare şi de viziune a evenimentelor. Ea şi-a trimis diviziile de 

voluntari pe frontul de răsărit, dar a urmat în acelaşi timp şi 
consemnele unei politici externe de neutralitate. Ţara avea 
nevoie de o convalescenţă prelungită după imensele pierderi de 
oameni şi avuţii, suferite în cei trei ani de război civil. Ceea ce 
trebuia evitat, înainte de toate, era o nouă zguduire internă. 
Disciplina, unitatea în jurul capului suprem al statului, era 
singura garanţie a refacerii interne. 

Mişcarea falangistă s-a achitat de acest rol cu abnegaţie. 
Nota patriotică, a menţinerii statului, a independenţei lui, a 
mândriei specific spaniole, a decis toate actele Falangei. 

Atitudinea prevenitoare a Falangei faţă de exigenţele 
politicii n-a rămas fără urmări asupra potenţialului ei creator. 
Orice concesie politică prelungită, chiar cu cele mai bune 
intenţii, se face cu o pierdere de substanţă proprie, împrejurările 
actuale, ruptura adâncă dintre Est şi Vest, concentrările uriaşe de 
forţe de o parte şi de alta a cortinei de fier, vin într-ajutorul 
restaurării interioare a Falangei. Ele pot să-i creeze un nou 
moment de afirmare, care se va dovedi de cel mai mare preţ în 
ziua când statul spaniol, eliberat de grijile externe, va păşi pe 
calea reformelor de structură. Mişcarea falangistă e 
indispensabilă pentru renaşterea şi consolidarea Spaniei. Dacă 
presiuni din afară ar izbuti să o dizloce din viaţa politică a ţării, 
întreaga operă de pacificare internă ar fi din nou expusă 
primejdiilor şi istoria Spaniei ar lua iarăşi aspectul unui 

permanent război civil. 

* 

Cu aceste suferinţe nu s-a încheiat calvarul mişcărilor 
naţionaliste. După ce au suportat atacurile neîntrerupte ale 
democraţiilor şi au rătăcit "pe culmile disperării", la izbucnirea 
războiului, n-au fost cruţate de lovituri nici din partea propriilor 
lor tovarăşi de drum. Când s-au înfăţişat înaintea principalelor 
puteri naţionaliste cu trecutul lor, cu luptele lor, cu rănile lor şi 
cu răspunderile de viitor, au fost tratate mai mult ca nişte rude 
sărace la poarta palatelor somptuoase. Lumea din care s-au 
desprins mişcările naţionaliste era cunoscută prin moravurile ei 

sterpe, dar lumea care înainta cu paşi falnici în istorie era 
aşteptată să-i întâmpine cu inima plină de speranţe, închipuindu- 
şi-o mai bună, mai dreaptă, mai larg deschisă frumuseţilor 
spirituale. In locul unei omeniri senine şi primitoare, mişcările 
naţionaliste au întâlnit aceeaşi imagine mohorâtă, aceeaşi 
atmosferă viciată de egoismele naţionale. 

Italia fascistă, în ultimul deceniu al existenţei sale, n-a 
arătat un interes deosebit mişcărilor naţionaliste ; Germania 
naţionalist-socialistă, dimpotrivă, s-a afirmat printr-o prezenţă 
totală în spaţiul lor de acţiune. Ea falsificase sensul de realizare 
a Europei Noi, dându-i un conţinut pangermanic, căutând să 
exploateze puterea de sacrificiu a lumii naţionaliste, pentru 
scopurile ei imperialiste. Mişcărilor naţionaliste li s-au impus 
norme, servituti, atitudini care nu conveneau armoniilor lor 
lăuntrice şi nu aduceau nici un folos cauzei comune. Toată 
această S.S.-izare a unor întregi grupuri naţionaliste, din Franţa, 
Olanda, Belgia, Danemarca, Ucraina a fost o iniţiativă de 
nefericită inspiraţie, o retroversiune a unor elanuri naturale, care 
le-a diminuat forţa combativă şi le-a înstrăinat de popor. 
Frumuseţea şi vigoarea mişcărilor naţionaliste constau tocmai în 
specificul tendinţelor lor, în forma lor aparte de manifestare, în 
care se reflectă talentele şi vrednicia fiecărui neam. Un univers 
alcătuit dintr-o masă omogenă de indivizi, chiar dacă însuşirile 
lor, luaţi unul câte unul, ar depăşi media umană, nu mai prezintă 
nici un interes creator. Un astfel de univers se consumă din 
propria lui platitudine, din epuizarea motivelor de nelinişte, din 
stilizarea externă a resurselor lui. 

In acest triptic al suferinţelor naţionaliste, noi vedem trei 
încercări, trei acte purificatoare. Dacă mişcările naţionaliste ar fi 
avut parte de o existenţă uşoară, probabil că, în vâltoarea 
succeselor, s-ar fi risipit repede şi comoara lor lăuntrică. Dar 
aşa, izbite din toate părţile şi de nenumărate ori, au fost mereu 
constrânse la revizuiri, la confruntări, la examinarea îndoielilor 
şi trierea experienţelor. Ceea ce ele n-au putut să exprime în 
afară s-a repercutat în interior, rotunjindu-le concepţia de viaţă a 

primelor începuturi. Iată de ce credem că aceste mişcări nu şi-au 
spus ultimul cuvânt în istorie. Va veni o vreme când întreaga 
omenire îşi va aminti de experienţa lor tragică. 

VI 
PREMISELE UNEI ISTORII VALABILE 

Ce perspective le rămân deschise, de acum înainte, 
mişcărilor naţionaliste ? Cititorii şi prietenii, mai ales, se vor 
grăbi să spună : întoarcerea la trecut, la forma nealterată a 
fenomenului naţionalist, pentru a relua din prima lui fază un 
proces istoric greşit îndrumat. Aceasta soluţie vine într-un 
anumit fel de la sine - ca o rezultantă a dezbaterilor anterioare - 
şi totuşi nu trebuie să ne încredinţăm ei fără rezerve. Istoria are 
un curs ireversibil. O proiecţie greşită pe ecranul ei nu se poate 
repeta, aşa cum ne stă în putinţă să reproducem, ori de câte ori 
voim, o experienţă de laborator. Şi noi facem aceeaşi 
recomandare, adică, să se reia firul pierdut în vălmăşagul 
frământărilor contemporane, dar în cu totul alt scop : pentru a 
controla gravitatea deviaţiilor suferite de naţionalism, pentru a 
prinde din nou pe retină linia lui dreaptă de manifestare. 

Dar, odată ce ne-am împrospătat imaginea credincioasă a 
naţionalismului, urcându-ne către izoare, ar fi dăunător şi fără 
rost să stăruim în trecut, încercând să-i refacem etapele, ca şi 
cum nimic nu s-ar fi întâmplat între timp. Fenomenul naţionalist 
a dat naştere unei mentalităţi, a modelat gândirea câtorva 
generaţii şi, ca atare, e iluzie speranţa acelora ce ar vrea să-1 ştie 
înmormântat. Dar e tot atât de falsă şi poziţia acelora care ar 
refuza să ia act de experienţa lui eşuată şi ar voi să vadă 
naţionalismul realizând singur o lume nouă. încrederea în 
naţionalism a fost grav zdruncinată în două decenii de falsă 
prezentare istorică şi ea nu mai poate fi recâştigată decât pe bază 
de acorduri cu alte forţe politice, cu alte curente de idei. 

Acest punct de vedere ar putea să nu găsească primirea 
cea mai bună în rândurile naţionaliştilor. Ce am câştiga, ni se va 
spune, dintr-o soluţie de compromis ? Oare nu se alterează 
caracterul fenomenului ? îngrijorările, trebuie să recunoaştem, 
sunt legitime, dar ele se vor risipi de îndată ce vom preciza 
cadrul şi condiţiile acestei tovărăşii de viitor. 

Coaliţia la care ne gândim nu e alcătuită din figuranţii de 
moment ai istoriei. Nu înţelegem să "salvăm" naţionalismul, 
alipindu-1 de un complex fugitiv al ei, care să dăuneze apoi 
structurii sale de bază. Formula la care ne gândim reprezintă o 
sinteză a spiritului european, o selecţie a experienţelor de viaţă, 
prin care au trecut toate popoarele continentului nostru. 2000 de 
ani de istorie europeană ne îngăduie să privim în urma noastră şi 
să descoperim care sunt suporturile ei principale, care sunt 
coloanele ei de susţinere, care sunt premisele ei valabile. 
Procedând la această largă defalcare a spiritului european, din 
panorama trecutului se desprind trei factori de importanţă vitală 
pentru destinul civilizaţiei noastre : Creştinismul, Democraţia 
şi Naţionalismul. 

Identificarea lor coincide din orice punct de vedere am 
porni cercetările. Dacă ne referim la realităţile istorice, 
constatăm cu ce insistenţă s-au impus aceşti trei factori în viaţa 
popoarelor europene. întreaga lor dezvoltare e dominată de una 
sau de alta din aceste tendinţe. A fost o perioadă în care 
creştinismul reprezenta forţa determinantă în societate ; o alta, în 
care problema libertăţilor individuale a avut întâietate, asupra 
tuturor celorlalte iniţiative de organizare socială, iar, în epoca 
noastră, naţionalismul a depăşit ca interes pe ceilalţi doi factori. 
Fiecare din aceste arhetipuri europene, activând singur în istorie, 
s-a afirmat prea mult pe sine însuşi, cu prea mare avânt, ca şi 
cum toate aspectele vieţii s-ar fi reunit în el, încât rând pe rând 
au căzut în exagerări. Dar tocmai excesele ce le-a suferit 
omenirea de pe urma lor dovedesc cât e de adânc substratul din 
care au izbucnit la lumină. 

Dacă luăm ca punct de plecare omul, cu necesităţile lui 
intrinseci, rezultatele nu diferă. Creştinismul, naţionalismul şi 
democraţia epuizează toată gama libertăţilor umane şi eliberează 
pe individ de toate sclaviile posibile şi imaginabile. Numai 
convergenţa lor, numai acţiunea lor simultană ridică pe om la 
rangul de persoană umană. Fiecare din aceşti factori reprezintă o 
revoluţie spirituală, un act de eliberare a individului de sub jugul 
unor rânduieli tranzitorii, care îi împiedică dezvoltarea 
nestânjenită a facultăţilor sale creatoare : prin creştinism, s-a 
emancipat interior de sub stăpânirea păcatului, prin democraţie, 
exterior, de sub dominanta claselor sociale, iar misiunea 
naţionalismului este să-1 elibereaze de sub tirania orgoliului 
naţional. 

Dacă ne referim la raporturile logice dintre cele trei 
noţiuni, constatăm o perfectă îmbinare între ele. încercarea de a 
gândi laolaltă aceste noţiuni nu numai că nu constituie o 
extravaganţă, dar este singurul mod de a le înţelege cu claritate. 
Luate în accepţiunile lor nefalsificate, creştinismul, 
naţionalismul şi democraţia se cheamă una pe alta şi se sprijină 
reciproc. Esenţial în această confruntare este să nu le 
considerăm prin prisma unor definiţii superficiale, să nu tragem 
concluzii asupra lor dintr-un material insuficient studiat. 

Să analizăm, mai întâi, relaţiile dintre democraţie şi 
naţionalism, concepţii care, de decenii, sunt prezentate ca 
excluzându-se una pe alta, ca fiind într-o duşmănie iremediabilă 
(un scriitor român naţionalist, Aurel C. Popovici, a scris chiar o 
carte ca s-o demonstreze ; apărută la începutul veacului nostru, 
ea se intitula "Naţionalism sau Democraţie"). Sistemul de 
guvernământ democratic este o invenţie care se adresează 
socialului, un produs al geniului omenesc, aplicat domeniului de 
organizare al colectivităţilor. Naţionalismul nu este o tehnică, nu 
este o creaţie a intelectului nostru, ci o realitate dată, o stare de 
spirit a unui popor, care se revelează treptat conştiinţei sale. 
Democraţia serveşte ca mijloc de expresie a acestei realităţi 
nevăzute. Ceea ce se petrece în adâncurile sufleteşti ale unui 

popor, variaţiile conştiinţei sale, amplitudinea şi tonalităţile ei 
diverse, democraţia înregistrează şi valorifică. Sufragiul 
universal, parlamentul, legea sunt instrumente de expresie ale 
conştiinţei naţionale, evident, când nimic nu se opune 
funcţionării lor normale. Dacă n-am presupune acest suport 
naţionalist democraţiei, ce rost am atribui buletinului de vot ? La 
ce ar servi operaţiunile electorale ? La exprimarea unei vagi şi 
nedefinite voinţe cetăţeneşti ? Această voinţă nu devine 
inteligibilă decât raportată la o anumită ţară şi la un anumit 
popor. Există o opinie publică franceză, o opinie publică 
engleză, o opinie publică italiană, ceea ce corespunde la tot 
atâtea atitudini faţă de eveniment, la tot atâtea modalităţi de a 
rezolva problemele momentului, câte popoare sunt. Opinie 
publică înseamnă Naţionalismul proiectat asupra unui fapt 
oarecare, asupra unui interes imediat al colectivităţii naţionale. 
Ea se afla într-o perpetuă agitaţie şi chestiunile pe care le 
abordează sunt mereu altele. Dar observatorul atent va descoperi 
că reacţiile opiniei publice nu sunt întâmplătoare, că ele urmează 
o curbă proprie, care exprimă tocmai permanenţele unui neam. 

In loc de a asculta bătăile de inimă ale naţiunii şi a merge 
în cadenţa lor, partidele au tendinţa să se substituie ei ca realităţi 
de sine stătătoare. Din organe intermediare, al căror rol este să 
colecteze multitudinea părerilor individuale, reducându-le la 
anumite tipuri de bază, ele tind spre o existenţă proprie, diluând 
reflexele conştiinţei naţionale şi falsificându-i sensul istoric de 
manifestare. 

Cel de-al treilea element al sintezei politico-istorice de 
mâine transfigurează aceste valori, prelungindu-le în lumea 
adevărurilor eterne. Cum am arătat şi în capitolul închinat 
fenomenului naţionalist, popoarele, ca să depăşească 
"naţionalul", perioada agitaţiilor externe, şi să intre în 
"naţionalism", faza cunoaşterii de sine, trebuie să se dezbare de 
orgoliu, acceptând învăţătura lui Christos. Ca să-şi întoarcă 
privirile de la acţiuni prădalnice spre interiorul lor, spre bogăţia 

nepieritoare a investiţiilor divine, trebuie să recunoască mai întâi 
suveranitatea lui Dumnezeu. 

Nu poate exista naţionalism fără creştinism şi nu poate 
exista democraţie animată de virtute, aşa cum o dorea 
Montesquieu, fără naţionalism. 

Enunţând aceste teze, noi nu afirmăm nicidecum că ele 
se vor realiza de la sine. Noi spunem doar atât : necesităţile 
generale ale popoarelor împing cursul istoriei în această direcţie. 
Nu ca o mişcare ineluctabilă, ca un marş irezislibil al 
evenimentelor, în care noi nu credem, ci ca un dispozitiv creator 
al civilizaţiei europene, lămurit în frământarea a două milenii de 
istorie. Sub ocrotirea acestor trei factori, se poate păşi cu 
încredere înainte, bătălia e angajată pe drumul cel bun, toate 
elementele strategice fiind întrunite ca rezultatele să nu 
decepţioneze. Naţionalismul, democraţia şi creştinismul 
reprezintă premisele unei istorii valabile. Dar forţa care să le 
actualizeze şi să le facă să răzbească în lume se degajează din 
interiorul omului, din trăirile lui sufleteşti. Procesul colectiv e 
rezultanta a milioane de procese individuale. Istoria popoarelor 
poate fi brăzdată la un moment dat de anumite tendinţe, dar ele 
nu vor birui de la sine, ci numai promovate de elanul indivizilor. 
Nu e de ajuns să constaţi că fenomenul a luat naştere, că evoluţia 
lui este în curs, pentru ca şi succesul lui să fie asigurat. Ci 
trebuie să-1 serveşti clipă de clipă. Tendinţele unei epoci 
reprezintă numai un material difuz, care poate să capete o formă 
istorică adecvată, dar poate tot aşa de bine să fie înstrăinat şi 
întrebuinţat în altă parte, pentru scopuri mai puţin legitime. 
Aspiraţiile de emancipare ale maselor muncitoreşti, de pildă, 
sunt o manifestare caracteristică veacului nostru. Dar cu aceeaşi 
materie primă se clădeşte socialismul, se clădeşte comunismul, 
naţionalismul, sindicalismul, democraţia creştină, ceea ce 
înseamnă că rezultatele variază după cuantumul energetic care 
se cheltuieşte pentru fiecare ideal politic. 

A sosit momentul ca istoria să fie scoasă din stadiul 
tatonărilor şi al incoerenţelor şi să fie orientată spre ţeluri 

prospective. Istoria nu este numai ceea ce a fost, ci şi ceea ce va 
fi. Ea înregistrează isprăvile popoarelor, dar le şi anticipează, în 
sens de creaţie continuă, de luptă zilnică pentru a-i imprima 
directive valabile. 



Spiritele de formaţie practică nu se vor lăsa convinse de 
analiza expusă mai sus. Consideraţiile de ordin istoric, subiectiv, 
logic şi metafizic, pot foarte bine să confirme valoarea 
complexului naţionalism-democraţie-creştinism, dar noi trăim 
într-o anumită epocă cu necesităţile şi preocupările ei concrete, 
întrebarea este dacă treimea în discuţie se dovedeşte eficace 
pentru criza care ne zguduie, dacă ea ne poate servi la ceva şi 
nouă, oamenilor de astăzi, care avem drama noastră. Cu alte 
cuvinte, naţionalismul, creştinismul şi democraţia să treacă 
împreună şi proba politicului, încercând să rezolve problemele 
contemporane. 

In paginile care urmează, vom arăta că cele trei elemente 
constitutive ale civilizaţiei europene pot fi eficace şi în 
domeniulpolitic, adică acolo unde evenimentele cer o soluţie 
grabnică. 

Omenirea e împărţită astăzi în două tabere, Estul şi 
Vestul, comunismul şi democraţia. Acea faimoasă lozincă, a 
luptei dintre cele două lumi, abia acum îşi dezvăluie întreaga 
semnificaţie. Actualmente nu mai există nici o soluţie 
intermediară între cele două blocuri ostile, nici un alt grup de 
forţe care să constituie o rezervă şi un refugiu pentru popoarele 
ce ar voi să rămână neutre. 

Se petrece un lucru neliniştitor cu principiile 
democratice. Ele nu înregistrează succese în acest "tournoi" 
mondial, nu zguduie conştiinţele, fâcându-lc accesibile marilor 
decizii. Formula democratică a ajuns atât de inofensivă şi 
inexpresivă, încât înşişi bolşevicii au adoptat-o din motive 
tactice, numind statele supuse dominaţiei lor democraţii 
"populare" sau "progresiste". Un asemenea trucaj de poziţii 

presupune însă că se petrece ceva anormal în mentalitatea lumii 
occidentale, o răsturnare de valori, căci nimeni nu se încumetă 
să împrumute terminologia propagandistică a adversarului, atât 
timp cât mai posedă energii proprii. Confuzia devine 
avantajoasă numai dacă domneşte debandada spirituală în 
lagărul inamicului, în aşa măsură încât, acolo, noţiunile 
fundamentale s-au încurcat şi mulţimile sunt dezorientate. 
Niciodată bolşevicii nu s-au numit "fascişti", dar îndrăznesc să 
se cheme democraţi, cu toate că detestă acest sistem de 
guvernământ şi luptă pentru nimicirea lui. Această însemnă că 
vocabularul democratic nu mai are suficientă priză asupra 
oamenilor, că şi-a pierdut din eficacitate, din forţa probatorie 
asupra conştiinţelor. Pentru aceeaşi raţiune, democraţiile 
occidentale se servesc mai bucuros de expresiile 
"anticomunism" şi "antibolşevism", când vor să-şi fixeze 
atitudinea faţă de Internaţionala roşie, părându-li-se a fi mai 
pline de miez decât propria lor denumire. 

In realitate, se face o mare nedreptate "democraţiei". 
Căci ea nu e altceva decât o tehnică, un mod de percepere a 
opiniilor şi, din acest punct de vedere, nici un alt sistem n-ar 
putea-o înlocui. Neputinţa semnalată nu aparţine propriu-zis 
"democraţiei", care, în sine, e intangibilă, tocmai pentru că nu 
aderă la un conţinut oarecare, ci priveşte societatea burghezo- 
capitalistă, asociată principiilor ei de guvernământ. A lupta 
pentru democraţie nu e totuna cu a lupta pentru idealul burghez. 
Drepturile individului nu sunt identice cu abuzurile 
capitalismului. Referinţele apusului pentru un termen negativ 
indică cu precizie criza ideologică în care se zbat popoarele 
europene. Burghezo-capitaliştii simt golul din sufletele lor, îşi 
dau seama că n-au ce să opună comunismului, că idealul 
prosperităţii economice s-a sleit, şi, atunci, în lipsă de altceva 
mai bun, se definesc prin negaţie, zicându-şi "anticomunişti". 
Democraţia nu poate fi opusă comunismului, căci o tehnică nu 
se poate măsura cu un ideal. 

Cunoscând neantul interior al burgheziei, e legitim să ne 
întrebăm dacă bătălia în curs de desfăşurare poate fi purtată în 
numele unei negaţii, dacă agăţându-se de o poziţie defensivă, 
Occidentul e la înălţimea dificultăţilor prezente. Pentru a da un 
răspuns temeinic, trebuie să aruncăm privirile în tabăra 
adversarului, iscodind ce pregătiri se fac acolo, ce energii îi 
susţin moralul, ce structură are luptătorul bolşevic ? Nu 
reproducem decât o părere de circulaţie curentă, semnalând 
abnegaţia şi elanul revoluţionar al luptătorului comunist. 
Abstracţie făcând de obiectivul tenebros al acestei mişcări, 
partizanii comunismului sunt posedaţi de o fervoare de discipoli, 
citeşti în ochii lor o scăpărare de cremene, care nu iartă şi nu 
cunoaşte îngăduinţa. Cât priveşte armata sovietică, a arătat ce 
poate în bubuitul de tunuri de la Stalingrad. Imensităţile Rusiei 
şi ale Siberiei ascund secrete de război nebănuite de statele 
majore aliate, dar cele mai mari surprize Ie rezervă apusului 
sufletul oamenilor care mâine vor invada Europa. 

Ce contrapondere spirituală, ce mobilizare de energii vor 
opune popoarele europene acestor formidabile zăcăminte de ură 
acumulate de zeci de ani în sufletul câtorva generaţii ? Idealul 
burghez, aşa cum a devenit de pe la sfârşitul veacului al XIX- 
lea, e static şi anti-eroic. El cultivă virtuţile minore, iar dacă 
poartă grija şi de soarta statului e numai cu gândul să fie salvate 
interesele individuale. Cum se va despărţi această lume, care nu 
are altă preocupare decât să achiziţioneze bunuri şi să le 
consume în linişte, de satisfacţiile unei vieţi îmbelşugate, pentru 
a se arunca în văpaia unui război de proporţii apocaliplice ? Un 
război care se adresează omului ca entitate a istoriei, care cere 
sacrificiul total al individului, renunţarea la toate bunurile 
personale, pentru a da toată măsura vitejiei, elanului şi 
dezinteresării ? 

Indivizii care îşi epuizează forţele în agitaţii cotidiene nu 
pot să priceapă aceste avertismente ale destinului. Când totuşi îi 
cuprind neliniştile, îşi potolesc îngrijorările, invocând 
superioritatea tehnică a Apusului. Aceste speculaţii nu sunt 

lipsite de fundament, dar şi de o anumită doză de naivitate, când 
ne gândim la masele de oameni care, dincolo de cortina de fier, 
zi şi noapte făuresc armele distrugerii. Presupunând totuşi că 
avansul industrial al Occidentului se va menţine încă un timp 
oarecare, nu interesează oare şi calitatea oamenilor care vor 
mânui armele ieşite din fabrici ? Se pot înarma braţele şi 
dezarma, concomitent, sufletele ? 

însuşi Planul Marshall nu este decât un expedient al 
problemei. Ajutorul american poate să întârzie procesul de 
pătrundere a comunismului în Europa apuseană, dar nu-1 va 
slăbi niciodată până la punctul de a-1 face neprimejdios. Nimeni 
nu tăgăduieşte, comunismul se dezvoltă de predilecţie într-un 
mediu social bântuit de mizerie, dar ar fi naiv şi absurd să se 
spere exclusiv într-o dezlegare de acest gen a situaţiei. După 
zeci de ani de educaţie politică neîntreruptă, s-a ajuns la o 
stabilizare a mentalităţii comuniste în pătura de jos, la o 
cristalizare, independent de condiţiile materiale ale vieţii. Ele se 
pot îmbunătăţi, pot deveni chiar excelente, dar nu vor schimba 
sensibil felul de a gândi al muncitorului. Există un puternic 
curent comunist chiar în pătura muncitorească cu un standard de 
viaţă egal şi chiar superior micilor burghezi. Căci omul "nu 
trăieşte numai din pâine", ci îi trebuie şi hrană spirituală. 
Muncitorul de astăzi vrea ceva mai mult decât un salariu mai 
bun. Cere o consideraţie mai mare, o egalitate pe plan moral, o 
grijă de fiinţa lui interioară, şi această împlinire crede el că o 
poate găsi în comunism. Comunismul speculează mizeria 
socială, dar el a depăşit faza în care putea fi combătut exclusiv 
pe terenul său. Bunăstarea materială propusă de americani 
Europei poate stingheri pentru moment planurile comunismului, 
dar el va trece din nou la ofensivă, la cel dintâi semn de criză 
economică a statelor occidentale sau de şovăire în măsurile lor 
de protecţie. Puterile occidentale să nu confunde efectele 
binefăcătoare ale acestei transfuzii de sânge, aplicate în extremis 
unui bolnav, cu însănătoşirea lui reală. 

Fără a tăgădui valoarea imensă a ajutorului american, e 
necesar totuşi să fie privit cu mai multă circumspecţie, pentru a 
nu-1 expune eşecului, atribuindu-i virtuţi şi speranţe care nu îi 
sunt proprii. Planul Marshall acordă un moment de răgaz 
Europei, dar nu reface vigoarea sufletului ei devastat. Pentru ea 
rezultatele Planului Marshall să nu se irosească zadarnic, trebuie 
să se pornească concomitent o ofensivă spirituală, o campanie 
de lămurire şi dinamizare a sufletului european. 



Cu toate că se recunoaşte caracterul ideologic al 
încordării actuale dintre Est şi Vest. se persistă totuşi în greşeala 
de a se menţine întreaga luptă într-un climat defensiv. 
Comunismul reprezintă o ideologie în marş, o doctrină 
revoluţionară, şi el nu poate fi combătut decât de o forţă cel 
puţin tot atât de dinamică şi hotărâtă. Dacă s-ar face un plebiscit 
european, fără îndoială că cea mai mare parte din locuitorii 
continentului nostru s-ar declara împotriva comunismului, dar 
ceea ce se înţelege prin asta este mai mult un anticomunism 
pasiv, fără aderenţe interioare, fără accentul marilor decizii. Aşa 
cum se înfăţişează astăzi tineretul european, cu lipsa lui de 
preocupări mai înalte, cu vidul spiritual ce-1 manifestă 
ostentativ, nu poate decât să eşueze lamentabil în faţa tineretului 
comunist, fanatizat şi gata de război. 

Iată de ce democraţiile apusene, sărăcite de vechiul lor 
conţinut, de origine burghezo-capitalistă, trebuie să facă apel la 
un element compensator, la experienţa şi capacitatea de luptă a 
mişcărilor naţionaliste. Comunismul, această revoluţie fără ideal 
constructiv, trebuie atacat în absurditatea lui doctrinară, 
dezvăluind cursele ce le întinde sufletelor neavertizate. Şi 
atunci, dacă aceasta este singura cale de a disloca Comunismul 
din istorie, cum s-ar putea renunţa tocmai la contribuţia acelor 
care îi cunosc mai bine fiinţa, care l-au demascat şi combătut 
fără întrerupere, de la naşterea lor politică ? 

Alianţa dintre naţionalism şi democraţie, cum am arătat, 
se bazează pe afinitatea lor de principiu, dar cu egală energie e 
indicată şi de momentul actual al politicii internaţionale. Dacă e 
ceva ca să ne mire, apoi nu este acordul ce s-ar încheia între ele, 
ci întârzierea care se observă în realizarea lui. Numai minţi 
întunecate sau răzbunătoare ar putea refuza participarea la acest 
act de reconciliere a sufletului european, cu consecinţe salutare 
pentru viitorul civilizaţiei noastre. După agresiunea comunistă 
din Coreea, lumea occidentală a fost prinsă de febra înarmărilor. 
După multe şovăiri, pericolul comunist a fost în sfârşit 
recunoscut. Se reiau vechile alianţe şi se încheie altele noi. Un 
singur lucru nu e destul de atent examinat în planurile de apărare 
ale Europei : starea de spirit a popoarelor chemate să înfrunte 
mâine bolşevismul. Naţiunile europene sunt contaminate de 
defetism. Ai impresia că însuşi instinctul lor de conservare nu 
mai funcţionează normal, pentru că nu sesizează îndeajuns 
primejdia mortală care le ameninţă. Fiecare naţiune se leapădă 
de povara unui eventual război şi ar vrea, dacă se poate, să-1 
încredinţeze altora. O victorie fără sacrificii - obţinută pe căi 
miraculoase, printr-o intervenţie de ultima oră - iată ceea ce 
aşteaptă ele în fond. Această stare de spirit este generală. 
Comunismul nu e atât de puternic prin ceea ce reprezintă 
efectiv, cât mai ales prin enormul contingent al acelora care se 
sustrag de la o rezistenţă tenace. Problema principală a strategiei 
occidentale este de a înarma sau nu Germania, de a încadra sau 
nu Spania în pactul Atlanticului, de a face sau nu din Franţa 
pivotul principal al apărării, de a mări sau a nu mări numărul 
diviziilor italiene. Toate aceste proiecte sunt necesare, dar, dacă, 
concomitent cu eforturile înarmării, nu se duce şi o acţiune 
viguroasă de trezire a energiilor spirituale ale popoarelor 
europene, valoarea angajamentelor lor militare e în primejdie să 
scadă catastrofal. Numai din bravi cetăţeni se poate constitui o 
armată vitează. Când mentalitatea mulţimilor e minată de 
îndoieli, e firesc că şi armatele să reflecte aceeaşi detestabilă 
stare de spirit. E mult mai important, pentru izbânda planurilor 

de apărare ale Europei, să se ştie dacă în Germania, în Franţa, în 
Italia, în Danemarca, în Belgia etc, s-a realizat sudura interioară 
a naţiunii, căci numai în aceeaşi măsură va creşte şi potenţialul 
lor de luptă. Un război de proporţiile celui ce se anunţă nu poate 
fi dus pe bază de partide, numai blocul naţiunilor poate să iasă în 
întâmpinarea inamicului. E o absurditate să fie eliminată din 
luptă tocmai partea cea mai viguroasă a naţiunii şi aceea care 
este mai mult angrenată în evenimentul zilei : naţionaliştii. 
Războiul împotriva Rusiei - dacă izbucneşte - nu va fi un război 
de tip capitalist, ci un război naţionalist. 

Se cunoaşte cine întreţine această atmosferă de duşmănie 
între naţionalism şi democraţie. Bolşevicii au profitat cu mare 
măiestrie de amintirile întunecate ale războiului. Orice individ 
sau grupare politică ce sunt călăuzite de un patriotism luminat şi 
luptă pentru crearea unui front unic al forţelor anticomuniste 
devine automat în propaganda lor "nazist" sau "fascist". Ori de 
câte ori popoarele din apus încearcă să-şi lege rănile trecutului, 
să-şi refacă unitatea naţională, grav zdruncinată de pe urma celui 
de-al doilea război mondial, de atâtea ori oficinele de 
propagandă ale Kominformului agită spectrul reînvierii 
naţionalismelor de tip agresiv. Şi trebuie să o spunem că ei 
izbutesc în mod regulat să tulbure atmosfera internaţională şi să 
împiedice revenirea la o viaţă politică normală. Adevărul este că 
împrejurările s-au schimbat atât de mult în ultimul deceniu, încât 
puterea industrială predominantă pe glob va găsi întotdeauna 
mijloace ca să prevină reînarmarea ţărilor care ar mai nutri 
gânduri de revanşă sau de dominaţie mondială. Chiar dacă ar 
mai exista naţionalişti în Germania, căci de această ţară e vorba 
în primul rând, preocupaţi de ideea reînvierii regimului hitlerist, 
o împlinire aievea visului lor nostalgic e dincolo de limita 
imaginabilului. Intenţia lor, dacă se va concretiza cândva în 
domeniul politicii active, nu va avea decât efecte negative ; ele 
ar furniza material de agitaţie comuniştilor şi ar îngreuna 
procesul de unificare a forţelor europene. Dar pe planul 
realităţilor obiective, aceste tendinţe vor ieşi mereu înfrânte. Mai 

vătămătoare decât propaganda directă a internaţionalei 
comuniste, care poate fi în cele din urmă dejucată, cunoscându- 
i-se originea şi intenţiile, este acţiunea de infiltrare a bolşevicilor 
în rândurile democraţiilor. O imensă coloană a cincea bolşevică 
populează lumea politică a Apusului. Ea constituie un fel de 
prelungire subterană a Kremlinului şi, lucrând în umbră, 
maşinaţiile ei sunt mult mai primejdioase decât acţiunile Polit- 
biroului. Cea mai bună dovadă e atitudinea bizară a 
democraţiilor apusene în timpul şi după sfârşitul celui de-al 
doilea război mondial, linia de prudenţă excesivă ce-au 
adoptat-o în toate contactele cu Sovietele : concesiunile enorme 
ce s-au făcut la Teheran, Yalta şi Potsdam, trădarea vechilor 
aliaţi, părăsirea Europei răsăritene, predarea fără luptă a Chinei 
şi lipsa unei reacţii sistematice contra presiunii sincronizate a 
partidelor comuniste din întreaga lume. 

Una din temele favorite de agitaţie ale acestor forţe 
invizibile - care, până mai ieri, când războiul se purta contra 
puterilor Axei, erau de o intransigenţă sălbatică - este că un al 
treilea război mondial ar fi tot atât de dăunător şi învingătorilor, 
pentru că, din tot ce a clădit civilizaţia umană de milenii, n-ar 
mai rămâne decât un morman de ruine. Alarma care se dă e 
departe de a servi unor scopuri umanitare ; ceea ce se urmăreşte 
înainte de toate este să se împiedice cristalizarea unei atitudini 
categorice a lumii apusene faţă de Rusia Sovietică. Toată lumea 
e de acord că un al treilea război mondial ar fi cea mai rea dintre 
catastrofe, dar a cui e vina că omenirea a ajuns la această 
scadenţă dramatică a existenţei sale ? In 1945, Aliaţii aveau 
încă prilejul, cu concursul cercurilor conducătoare naţional- 
socialiste - şi acesta era cel mai mic rău - să alunge pe ruşi din 
Europa, printr-o schimbare de front a armatei germane. 
Germania, slăbită, n-ar mai fi putut exista ca forţă totalitară. 
Rusia Sovietică ar fi încetat să mai fie. Intre anii 1946-1947 nu 
era nevoie de război, ci de o atitudine energică din partea 
Statelor Unite, pentru ca Rusia să se cuminţească, retrăgându-şi 
armatele înapoia vechilor ei frontiere. Bomba atomică inspira pe 

vremea aceea o teroare sacră. De ce nu s-a ţinut seama de 
avertismentul rostit de Winston Churchill, la Fulton ? De ce i 
s-au acordat Rusiei toate facilităţile de timp şi mijloace ca să-şi 
creeze o industrie atomică ? Iar acum, după ce sistematic s-a 
renunţat la orice măsura de prevedere, li se propune popoarelor 
ce se mai bucură de scutul libertăţii, să se resemneze la o pace 
nesigură, să-şi abandoneze viitorul în mâinile unor oameni fără 
scrupule, care nu nutresc alte gânduri decât să-şi vadă magaziile 
încărcate de arme pentru a se năpusti într-un iureş final asupra 
lor. 

Se crede oare că, prelungindu-se "sine die" 
incertitudinile momentului, se măresc şansele unei păci 
durabile ? Există numai două modalităţi de a evita războiul : sau 
lumea apuseană îşi recunoaşte neputinţa şi se oferă bucată cu 
bucată Molohului sovietic, sau să se aştepte din partea lui Stalin 
o întoarcere la sentimentele creştine. Dar, cu această ultimă 
alternativă abordăm domeniul miracolelor, unde singur 
Dumnezeu poate să ne învrednicească cu un răspuns. 

Când am subsumat conflictul actual ideologicului, am 
spus prea puţin. O controversă socială, o dispută filosofică, o 
ciocnire de cenaclu literar pot tot atât de bine să devină conflicte 
ideologice. Bătălia care s-a încins astăzi pe toată suprafaţa 
globului implică un sens mai adânc decât divergenţele mai sus 
semnalate, o depăşire a umanului şi o ancorare în religios. 
Dincolo de interesele popoarelor, de libertăţile lor naţionale 
ameninţate, ea este angajată şi pe planul finalităţilor metafizice. 
Aspectul actual al luptei este mai degrabă al unei răfuieli 
universale, al unor zaruri aruncate pentru toate valorile 
cunoscute nouă, începând de la cele mai modeste, acelea care 
îmbrăţişează viaţa zilnică a individului, până la înălţătoarele 
revelaţii divine. 

Bolşevismul nu este un fenomen explicabil pe bază de 
analogii istorice. Asemănarea cu Genghis-Han sau cu alte tipuri 
de imperialisme devastatoare nu aduce nici o clarificare 
subiectului. Aceste evocări sunt mai de grabă false indicatoare, 

anume scoase în evidenţă ca să rătăcească sufletul popoarelor. 
Bolşevismul este imperialismul negaţiei, al forţelor demonice 
care asaltează pământul. Triumful lui ar însemna năruirea 
tuturor speranţelor de răscumpărare ale istoriei. Ofensiva 
răsăritului este ofensivă de smulgere a persoanei umane din 
sfera graţiei divine. 

De vreme ce din partea comuniştilor se izbeşte în 
misterul creaţiei şi războiul ce-1 poartă e de fapt îndreptat 
împotriva lui Dumnezeu, din partea Apusului trebuie să se dea o 
replică de egală valoare. Conducătorii popoarelor trebuie să se 
ridice la aceeaşi viziune universală, nepierzându-se în 
controverse mărunte, politico-economico-sociale. Aceste 
contingente ale vieţii au locul lor în ansamblul operaţiunilor, 
dar, oricât ne-ar asedia prezenţa lor, nu trebuie să se uite nici o 
clipă că bătălia se dă pe esenţele ultime ale lumii. Participarea 
creştinismului e reclamată de amploarea strategică a bătăliei. 

Creştinismul este un punct de convergenţă al tuturor 
idealurilor omeneşti. Dacă până acum li s-a iertat oamenilor să-i 
renege binefacerile, considerandu-1 o afacere privată a 
individului, astăzi numai forţele lui ne mai pot salva. Răul se 
afirmă cu atâta vehemenţă în lume, încât numai apariţia 
stindardelor lui Hristos poate să împiedice puterile întunericului 
de a cuprinde întregul pământ. Victoria Apusului e nesigură, 
atâta vreme cât nu vom arunca în luptă marile rezerve de energie 
pe care le adăposteşte cerul nostru interior. 

De pe câmpul de bătălie din Spania, unde Ion Moţa* 
lupta pentru apărarea lui Christos, el adresa această rugăminte 
celor rămaşi acasă : "Ceasul de azi e un ceas greu. De împlinirea 
datoriilor noastre, în acest ceas, atârnă faptul că rândurile 
viitoare de oameni, copiii, nepoţii şi strănepoţii noştri să se 
bucure ori apoi să plângă în ziua Naşterii Domnului". 

* Ion Moţa, întemeietor al Mişcării Legionare, căzut în războiul 
civil din Spania, în lupta împotriva comuniştilor. Cuvinte luate 
din Testamenul său. p. 2 7. 

"Să nu lăsăm pe urmaşii noştri să piardă binefacerile 
sufleteşti ale Naşterii Mântuitorului. Să nu Ie lăsăm o ţară fără 
Biserici, fără icoane, fără ocrotirea mâinii lui Dumnezeu. Să nu 
lăsăm copiilor noştri o viaţă în care vor fi pierdut pe Christos." 

VII 
NAŢIUNI, SAU MASE SOCIALE ? 

In cartea lui devenită celebră, La Democraţie en 
Amerique, scriitorul francez Alexis de Tocqueville, propunându- 
şi să lămurească fundamentele revoluţiei democratice, ajunge la 
concluzia că existenţa reală a democraţiei nu începe cu 
Revoluţia Franceză, că originile fenomenului sunt mult mai 
îndepărtate, trebuind căutate chiar din Evul Mediu. Revoluţia 
Franceză este un episod important al ei, dar nici cel dintâi şi nici 
cel de pe urmă. Democraţia, după Tocqueville, se caracterizează 
printr-o mişcare de egalizare a indivizilor în cadrul statului, de 
nivelare a claselor sociale, şi această alunecare a istoriei spre 
păturile neprivilegiate se observă încă din timpul Cruciadelor. 
Procesul de aliniere politică şi socială a indivizilor a continuat să 
se afirme cu o intensitate sporită şi după Revoluţia Franceză. El 
s-a adâncit în cadrul naţiunilor însingurate, dar s-a şi extins, 
atrăgând în orbita lui, rând pe rând, toate popoarele lumii. 
Mişcarea de egalizare pare înzestrată cu o forţă de propagare 
universală, căci nici o putere omenească nu o poate abate de la 
cursul ei. 

Spirit profund religios, Tocqueville vedea în acţiunea de 
netezire a istoriei mai mult decât un fapt de dimensiuni 
omeneşti : o poruncă Dumnezeiască, un suflu care bate din cer, 
indicând încotro trebuie să se îndrepte destinul popoarelor. 

Sinteza istorică a lui Tocqueville şi-a păstrat până astăzi 
intactă valabilitatea. Ea a fost atât de exactă în prezentare, încât 
a încetat de a mai fi propriu-zis o prognoză. Ideea egalitară nu 
numai că şi-a continuat marşul ei victorios de când Tocqueville 
şi-a formulat teoria, dar se apropie de punctul ei de saturaţie, de 

momentul în care se va epuiza însuşi rezervorul uman din care 
îşi trage puterea. 

De la el încoace, problema a preocupat pe numeroşi 
scriitori şi gânditori ai epocii noastre. Dintre cei mai vechi, 
Auguste Comte, Hegel şi Nietzsche, dintre cei mai noi, Ortega y 
Gasset, Huxley şi Jaspers au analizat prefacerile ce le-a suferit 
societatea sub influenţa spiritului plebeu şi au dat alarma asupra 
dezechilibrului care o ameninţă din cauza ridicării grabnice a 
nivelului său istoric. Cu deosebirea că nu se mai vorbeşte acum 
atât de mult de vasta panoramă a fenomenului, înfăţişată cu atâta 
măiestrie de Tocqueville, cât mai ales de produsul lui imediat, 
de grupele sociale care au beneficiat de pe urma dezvoltării sale. 
Acum intră în circulaţie şi noţiunea de "masă", pentru a sublinia 
caracterul de invazie pe care 1-a luat apariţia mulţimilor pe 
scena istoriei. Pe vremea când Tocqueville şi-a scris cartea, 
contingentele pe care le vărsa poporul în cadrul statului nu erau 
atât de numeroase, dar, din a doua jumătate a secolului al XIX- 
lea, odată cu progresele tehnicii şi industrializării, s-a accentuat 
şi migraţia mulţimilor de la sat la oraş. Milioane de fiinţe sunt 
smulse din rosturile lor străvechi pentru a servi ca mână de lucru 
noilor întreprinderi. Tehnica, unită cu capitalul, au grăbit într-o 
măsură incomparabil mai mare decât Revoluţia Franceză 
procesul de nivelare a claselor sociale. 

"Masa" mai are şi altă semnificaţie. Termenul a fost 
împrumutat din ştiinţele fizice, unde se referă la comportamentul 
uniform al materiei, la reacţia cantitativă a fenomenelor naturii, 
întrebuinţarea lui în domeniul socialului arată că s-a avut în 
vedere o analogie de situaţii. Şi masele populare s-ar înfăţişa cu 
o fizionomie nedefinită, care le apropie de o masă fizică. 
Indivizii care le compun se aseamănă atât de mult în gânduri, 
atitudini, gusturi şi plăceri încât par repetiţia aceluiaşi clişeu 
psihologic. Fiecare reproduce un stil de viaţă anonim, o 
mentalitate care nu e a lui, ci a grupului din care face parte. 

Mulţimile răzleţite ale unui popor, de prin sate şi cătune, 
nu sunt mase. Un ţăran aparţine unei ierarhii sociale bine 

stabilite. Lumea în care trăieşte el reprezintă un cosmos uman 
aparte, cu obiceiurile, tradiţiile şi structura lui specifică şi, în 
acest mic univers social, reprezintă şi el ceva, un nume, un 
destin, un loc în societate. Societatea în care trăieşte se 
interesează de existenţa lui şi el, la rândul său, influenţează viaţa 
tuturor. Transplantat la oraş, acelaşi ţăran îşi pierde 
personalitatea socială şi devine un adaos numeric, o fiinţă 
amorfă. Trebuie să facem deosebirea, aşadar, între mulţimile 
unui popor, cu rânduielile lor sociale de mii de ani, şi masele 
unui popor, care provin din dezmembrarea şi nivelarea celor 
dintâi. Din sufletul individului dezrădăcinat de la vatra 
strămoşească, se scurge treptat substanţa care îl diferenţiază şi se 
înmulţesc în schimb influenţele care-1 fac egalul tuturor care, 
provenind dintr-un mediu uniform, uniformizează şi viaţa 
indivizilor asupra cărora se exercită. 



Tocqueville, ca şi toţi gânditorii la care ne-am referit mai 
înainte, nu fac operă de speculaţie pură. De la ştiinţă trec în etică 
şi politică. După părerea lor, se pare că se poate interveni în 
evoluţia maselor, pentru a corecta formele lor dezordonate de 
manifestare. Toţi sunt de acord că masele au devenit un factor 
important al istoriei şi nu mai pot fi ţinute în carantină la 
periferia societăţii. Dar tot ei se întreabă cu îngrijorare încotro se 
va îndrepta acest plus de vitalitate al popoarelor, scormonită de 
apariţia tehnicii ? Căci efluviile de energie ale popoarelor pot 
servi tot atât de bine la făurirea unei epoci istorice de o rodnicie 
şi distincţie nemaicunoscută până acum, sau, dacă vor fi lăsate 
să se dezvolte la întâmplare, fără o conştiinţă premergătoare a 
obiectivelor de înfăptuit, vor determina biruinţa mediocrităţii, 
dând lovitura de graţie culturii europene. 

Din nenumăratele soluţii care se oferă spiritului pentru a 
dezlega criza actuală a societăţii, una singură e valabilă, aceea 
care şi-a luat ca piedestal realităţile. Din ignorarea lor, din 
considerarea lor parţială, se nasc soluţi incomplete sau total 

lipsite de eficacitate. în cazul de faţă, fiind vorba de un fapt 
istoric, trebuie să ne orientăm după entitatea creatoare de istorie, 
după factorul care serveşte ca suport permanent al manifestărilor 
ei. Cine face istoria ? Ce forţă, ce organism acţionează 
resorturile ei ? Ne gândim la istoria concretă, istoria care poate 
fi reperată cu mijloacele minţii noastre, lăsând la o parte 
chestiunea unei intervenţii supranaturale. Problema care se pune 
este, aşadar, de a descoperi subiectul creator de istorie. Şi, ca să 
nu ne îndepărtăm de la terenul în care ne-am angajat, să vedem 
dacă nu cumva masele ne oferă cheia explicativă a istoriei, dacă 
nu deţin ele perspectiva ultimă a evenimentelor sau, dacă 
această chemare le este interzisă, spre ce realităţi de grad 
superior ne conduc ? 

Se speculează enorm asupra maselor, se reliefează, ca un 
fel de vină, caracterul lor anonim, amorf şi iresponsabil, dar se 
pune mai puţin preţ pe ceea ce le separă, pe diferenţierile care 
întrerup din loc în loc întinderea lor uniformă. Nu există o masă 
omogenă de oameni pe suprafaţa pământului, o masă care să 
prezinte aceleaşi proprietăţi, de oriunde am lua materialul de 
probă, din China sau America, din Africa sau Europa. Noţiunea 
de masă trebuie amendată, aşadar, reconsiderată, specificându-se 
că este vorba de mase "naţionale", de masele unui popor 
oarecare. Aceasta nu ne impiedică să concepem masa şi în afară 
de particularităţile naţionale, ca un concept aparte, dar nici nu 
trebuie să împingem abstracţiile atât de departe încât să anuleze 
realităţile. 

Multitudinea naţională a maselor se explică prin originea 
lor. Masele, înainte de a fi devenit mase, au zăcut în spaţiul 
biologic şi istoric al unei naţiuni. Ele se desprind din sfera 
interioară a unui popor şi vin pe lume însemnate cu sigiliul său 
etnic. Ele nu sunt entităţi autonome, ci reprezintă un stadiu în 
dezvoltarea popoarelor, o modificare a substanţei naţionale. 
Masele nu pot fi rupte de naţiune, căci ele nu sunt altceva decât 
naţiunea într-o desfăşurare mai largă de forţe. Masele continuă 
să rămână şi să acţioneze în istorie ca mase "naţionale". 

Masele ne conduc spre naţiuni. Mase monolitice, fără 
nici o specificaţie naţională, nu există nicăieri pe lume. N-a 
apărut încă specia umană "anaţională", un individ care să nu fie 
nici român şi nici grec, nici francez şi nici englez, iar, dacă 
totuşi întâlnim pe undeva un astfel de specimen, trebuie să-1 
catalogăm printre curiozităţi. Masa germanică poate să semene 
în multe privinţe cu masa galică, dar, în felul lor de a gândi şi 
concepe realităţile, vor precumpăni întotdeauna elementele care 
provin din sfera naţiunii. In momentele decisive, glasul care se 
ridică din adâncurile unui neam se va dovedi mai tare decât 
nihilismul aparent al maselor. 

Apariţia maselor indică doar atât : că popoarele au intrat 
într-o nouă fază de realizare, că serii considerabile de indivizi 
ies din inerţia lor milenară, favorizate de tehnică şi industrie. 
Dar întotdeauna e vorha de o revoluţie care se petrece pe 
platforma naţiunilor. Cele care câştigă sau pierd nu sunt masele, 
care nu sunt înzestrate cu finalităţi proprii, ci naţiunile. S-au 
petrecut şi în alte epoci istorice schimbări sociale care au afectat 
soarta a numeroase popoare şi a întinse regiuni de pe glob, dar, 
la rândul lor, schimbările acestea "s-au schimbat" şi ele, în 
vreme ce naţiunile care au suferit aceste transformări dăinuiesc 
până astăzi. Feudalismul a îmbrăţişat pe vremuri viaţa întregii 
Europe, revoluţia democratică a avut aceleaşi repercursiuni 
generale, dar nici una şi nici alta din aceste structuri sociale n-a 
devenit terminus-ul istoriei. Masa e un fenomen social tot atât de 
general. Dar dacă începe epoca maselor, aceasta nu înseamnă că 
s-a încheiat epoca naţiunilor, căci un succedaneu, un fenomen de 
grad secund, nu se poate substitui fenomenului principal, aceluia 
de la care îşi trage existenţa. 

Istoria e teatrul luptelor, pasiunilor, frământărilor ce se 
produc între naţiuni. Climatul în care se dezvoltă naţiunile se 
modifică neîncetat, sub influenţa unor valori supranaţionale : 
marile religii, marile filosofii, marile descoperiri ştiinţifice, 
marile zguduiri istorice şi marile cataclisme din natură. Dar 
aceşti factori de natură spirituală sau materială constituie numai 

o reţea de împrejurări exterioare naţiunilor, care le schimbă 
ambianţa, le pun noi probleme, fără a se putea substitui vreodată 
existenţei lor. Aceste forţe acţionează din afară, în vreme ce 
popoarele îşi plăsmuiesc destinul din interiorul lor. Dealtfel, 
marile curente de idei nu se adresează indivizilor singuratici, ci 
naţiunilor. Abia după ce naţiunile şi-au însuşit aceste idei, a 
început răspândirea lor în lume. Care sunt datele triumfale din 
istoria bisericii creştine, dacă nu datele la care s-au încreştinat 
popoarele europene ? 

Astăzi lucrurile s-au schimbat, cum pretind unii ? 
Naţiunile sunt condamnate să dispară şi secolele viitoare nu vor 
mai cunoaşte aceste entităţi sociale ? Forţele conjugate ale 
tehnicii şi masei vor distruge tiparele naţionale şi intreaga 
umanitate va lua un aspect uniform ? 

Aceste sumbre prevestiri se dovedesc total lipsite de 
fundament. Să trecem în revistă câteva fapte. Oare secolul al 
XlX-lea, secolul civilizaţiei tehnice şi al apariţiei maselor, nu 
şi-a adăugat şi faima de a fi fost şi "secolul naţionalităţilor" ? Nu 
datează din această epocă unitatea politică a Germaniei, a Italiei, 
a României, a Bulgariei, a Serbiei şi a Greciei ? Dar de atunci 
încoace a încetat această mişcare ? Nu s-au creat alte naţiuni 
după primul război mondial ? Polonia, Cehia, Estonia, 
Lituania ? Şi mişcarea aceasta nu merge înainte, nu s-a întins şi 
la alte continente ? Nu s-au creat sub ochii noştri, statele 
naţionale asiatice ? Filipinele, Burma, Industanul, Pachistanul, 
Indochina, Libanul şi Siria ? înşişi evreii, lipsiţi de două mii de 
ani de căminul lor naţional, şi-au creat un stat propriu. Nu 
infirmă aceste întâmplări extraordinare toate profeţiile negre, 
care se rostesc pe socoteala naţiunilor ? Unde sunt semnele lor 
de pieire, când şi triburile încep să se scuture din amorţeala lor 
de milenii ? 

Parafrazându-1 pe Tocqueville, care credea în propagarea 
universală a fenomenului egalitar, atribuindu-i o origine 
supranaturală, mişcarea de deşteptare naţională a popoarelor nu 

este universală şi irezistibilă, şi nu pare şi ea călăuzită de o mână 
divină ? 

La această înflorire neobişnuită a spiritului naţional nu 
puţin a contribuit şi tehnica. Tehnica, factor de nivelare, se 
adevereşte a fi şi un factor de diferenţiere. Fără posibilităţile 
moderne de producţie şi circulaţie, e dificil să ne imaginăm că 
popoarele asiatice ar fi ajuns atât de repede în stadiul conştiinţei 
de sine. Nu le-au oferit înşişi europenii armele spirituale şi 
materiale cu care să se revolte împotriva dominaţiei lor şi să-şi 
câştige independenţa ? Dar cu tot rolul considerabil ce-i revine 
tehnicii în viaţa omului modern, ar fi absurd să ridicăm acest 
factor, apărut abia în timpul din urmă, la valoarea naţiunii. 



De vreme ce naţiunile crează istoria, înseamnă că toate 
problemele contemporane, stat, cultură, tehnică, uniuni 
continentale, planuri economice, trebuie să fie readuse în cadrul 
naţiunii şi soluţiile lor privite ca o prelungire a perspectivei 
naţionale. Problema masei nu poate fi nici ea dezlegată, 
ignorând existenţa şi necesităţile naţiunii. 

Mai întâi, trebuie să ne dezobişnuim a privi masele ca o 
calamitate a epocii noastre. Apariţia maselor e un fenomen 
normal al istoriei. Tehnica n-a făcut altceva decât să grăbească 
ritmul de desfăşurare al procesului, dându-i un caracter de 
tumult, de invazie, dar nu stă nici la originea lui şi nici nu-1 
condiţionează. Ea este un accident în irezistibila mişcare de 
nivelare a societăţii. Chiar fără intervenţia brutală a tehnicii 
moderne, s-ar fi produs mişcarea maselor, căci era înscrisă în 
ordinea imanentă de realizare a naţiunilor. Tendinţa egalitară 
zace în neliniştea creatoare a naţiunilor, în izvoarele cele mai 
profunde ale vitalităţii lor. Şi este specific europeană. E religia 
creştină care, cu viziunea ei universală, a îngăduit naţiunilor 
europene să ofere istoriei tributul total al forţelor creatoare. 
Mişcările analoge din Asia şi Africa sunt numai reflexele 
marilor întâmplări de pe pământul Europei. 

Masele, pătrunzând în Agora, nu fac altceva decât să-şi 
ia în primire locul ce li se cuvine de când s-a deschis prima 
pagină a istoriei. Nu e deloc normal ca o pătură subţire din 
populaţie să conducă destinele unui neam, iar restul, milioane şi 
milioane de fiinţe, să trăiască la periferia statului. Naţiunile 
limitate la această slabă participare istorică se află într-un stadiu 
incomplet de dezvoltare. Normal este ca ansamblul naţiunii să se 
întreţină activ şi conştient cu toate problemele ei vitale. O 
naţiune este cu atât mai puternică cu cât baza ei de creaţie este 
mai largă, cu cât un mai mare număr de cetăţeni se interesează şi 
se sacrifică pentru idealurile ei. 

Ce este mişcarea egalitară a lui Tocqueville, dacă nu 
efortul repetat al naţiunilor de a se descoperi pe ele înşile ? 
Diversele ei peripeţii marchează fazele de dezvoltare ale 
conştiinţei active ale unui popor. Progresia egalitară este 
progresia forţelor lui creatoare. Din masa oamenilor fără istorie, 
se desprind treptat grupuri de indivizi care îşi reclamă drepturile 
la făurirea destinului naţional. Revoluţia Franceză a deschis o 
spărtură largă în edificiul statului, tehnica şi capitalismul au 
distrus şi ultimele îngrădiri ale vechii ordini sociale, 
transformând curentul egalitar într-un adevărat torent. Procesul 
nu e încheiat. El se va adânci până ce separaţia artificială dintre 
popor şi naţiune va dispărea cu totul. 



Dacă e ceva care trebuie să ne alarmeze, apoi nu este 
multitudinea de oameni care intră în istorie, ci incapacitatea 
vechii clase conducătoare de a înţelege semnificaţia 
fenomenului. In definitiv, clasa burghezo-capitalistă, pe de o 
parte, cu principiile democratice, pe de alta cu realizările 
tehnice, a izgonit pe oameni din aşezările lor străvechi şi i-a 
azvârlit în zgomotul străzii şi uruitul maşinilor. Ei sunt 
responsabili dacă toată această lume cuminte şi aşezată de la 
sate s-a precipitat spre oraşe. Atunci tot ei trebuia să prevadă şi 
deplasarea de mentalilate care urma inevitabil să se producă în 

sânul acestei populaţii dezrădăcinate. Criza societăţii 
contemporane nu este atât de mult provocată de apariţia 
maselor, cât e datorată spiritului întârziat al păturii 
conducătoare, care n-a adaptat statul noilor situaţii. A azvârli 
răspunderea pe mase, înseamnă a deplasa vinovăţiile acolo unde 
ele nu pot fi nicidecum căutate. 

Masele reprezină o primejdie numai în măsura în care 
lipseşte o elită. Indivizii care alcătuiesc aceste mase 
dezrădăcinate se găsesc într-un moment critic al existenţei lor, 
într-o fază de tranziţie, şi, pentru a trece acest examen, au nevoie 
de un sprijin. Sarcina elitei este să îmbrăţişeze cauza maselor şi 
prin înţelepciune şi răbdare, să le facă iarăşi folositoare 
naţiunilor. Masele s-au rupt din ordinea străveche care a domnit 
până atunci în societate, dar nu s-au rupt de spiritul naţiunilor, 
pe care continuă să-1 servească şi în noile condiţii de viaţă. 
Impulsul lor natural le împinge să se reconstitute în cadrul 
naţiunii. Elitele care îşi însuşesc acest program nu forţează 
realităţile şi nu pretind lucruri opuse tendinţelor generale ale 
maselor, sunt înainte mergătoarele unei acţiuni care, neprecizate 
în obiective, preexistă în sufletul lor. 

Cum vechea elită nu mai corespunde acestor cerinţe, 
înseamnă că dezlegarea crizei contemporane nu este posibilă 
decât în măsura în care va apărea o nouă elită. Noua elită va fi 
favorizată din punct de vedere al selecţiei, căci baza ei de 
recrutare se întinde acum pe întreaga populaţie a unei ţări. Din 
milioane de indivizi care participă la viaţa politică, e de 
presupus că se vor diferenţia mai multe valori decât din acea 
pătură subţire de cetăţeni, care conducea până acum destinele 
unui neam. O elită se constituie însă în jurul unui ideal, al unei 
axe doctrinare. Nu există elită aservită evenimentului, sau cu 
obiective de conjunctură. Nu trebuie confundată elita cu 
asociaţiile de oportunişti ai vieţii politice, care uzurpă numele ei. 
întrebarea este, aşadar, ce doctrină, ce concepţie de viaţă va 
servi ca punct de concentrare a elitei contemporane ? In orice 
caz, ea trebuie să fie o direcţie spirituală, care să unifice 

contradicţiile fundamentale ale timpului nostru. Rolul noii elite 
este să structureze energiile masei, în funcţie de substanţa 
naţională ce o conţine. 

O singură doctrină poate să rezolve problema maselor 
într-o formă durabilă şi profitabilă tuturor : naţionalismul. El 
reprezintă forţa imanentă a unei naţiuni şi această forţă se 
distribuie la toţi indivizii care o compun. 

Fiecare individ, oricât de neînsemnată ar fi existenţa lui, 
poartă în suflet grăuntele destinului naţional. Pentru ca 
naţionalismul să se realizeze este nevoie ca în prealabil să se 
trezească energiile sale latente. Un popor amorţit nu va putea fi 
şi un popor naţionalist. Mişcarea egalitară promovează 
naţionalismul, pentru că, datorită apariţiei sale, mulţimile care, 
până atunci, duceau o existenţă vegetativă, se eliberează din 
complexul lor de inferioritate socială şi se avântă spre regiunile 
superioare ale naţiunii. Masele sunt aşadar aliaţii naturali ai 
Naţionalismului. 

Naţionalismul, tot atât de vechi ca şi umanitatea, abia în 
epoca noastră a putut să apară ca factor determinant al istoriei, 
pentru că numai acum s-au declanşat energiile etnice. Vechile 
privilegii de clasă nu reprezentau numai un mijloc de opresiune 
a maselor populare, ci şi forţa ostilă dezvoltării unei naţiuni. 
Istoria veridică a unui popor nu poate începe decât odată cu 
actualizarea tuturor disponibilităţilor lui creatoare. 

Naţionalismul preîntâmpină şi primejdiile nivelării 
totale, provocând o mişcare inversă în sânul maselor, de natură 
antiegalitară. Blocul inform al masei se descompune, sub 
acţiunea doctrinei naţionaliste, în indivizi înzestraţi cu o 
concepţie de viaţă şi cu o problematică proprie, iar aceştia, pe 
măsură ce se înmulţesc, îi schimbă caracteristicile. 
Naţionalismul divide masa în individualităţi şi personalităţi. 
Omul mijlociu, caracteristic masei, nu poate deveni naţionalist 
decât cu preţul unei mari încordări sufleteşti. Pentru a descoperi 
în sine însuşi şi în mediul înconjurător fiinţa naţiunii, trebuie să 
facă apel la forţele intuiţiei şi ale contemplaţiei. Această 

concentrare spirituală, această convertire a vieţii de la exterior la 
interior, înfrânge egalitarismul. Individul intens preocupat de 
soarta naţiunii sale se emancipează de formulele stereotipe de 
gândire şi judecata lui capătă un pronunţat accent personal. O 
nouă aristocraţie se va naşte, bazată exclusiv pe puterile 
sufletului. Bineînţeles că aceste prefaceri, aceste distanţări de la 
om la om, se petrec numai pe plan spiritual ; pe plan politic, 
principiile democratice vor continua să reglementeze raporturile 

dintre indivizi. 

* 

Soluţiile care caută să rezolve problema maselor, fără 
participarea naţiunii, sunt cele mai frecvente şi mai aplaudate 
astăzi. După cel de-al doilea război mondial, naţionalismul n-a 
ieşit numai înfrânt pe plan polilic. A ieşit surghiunit şi pe planul 
gândirii teoretice. S-a creat prejudecata că această concepţie e 
definitiv scoasă din circulaţie. A evita naţionalismul înseamnă a 
evita naţiunea, a nu lua act de realitatea primară a istoriei, de 
substratul care susţine întregul proces al creaţiei umane. 

Socialismul şi statul european supranaţional - două mari 
concepţii care îşi dispută astăzi favoarea opiniei publice - sunt 
proiecte de planificare umană. Ele tind să şteargă şi diversitatea 
etnică a maselor, care e sursa însăşi a posibilităţilor lor de 
reînnoire. Nu înţelegem ce ridicare a nivelului lor spiritual poate 
să urmeze când masele naţionale vor fi devorate de un bloc 
inform de 400-500 milioane de suflete ? Nu vedem cum omul 
mijlociu, caracteristic masei, îşi va reface fiinţa interioară când 
va fi smuls din cadrul naţiunii sale şi vărsat într-o gloată fără 
nume. Dimpotrivă, azvârlirea lui într-un spaţiu social nedefinit îl 
va deposeda de toate punctele de sprijin ale conştiinţei sale. 

Chiar şi ideea libertăţii personale, considerată şi de 
Tocqueville ca singura garanţie contra nivelării totale a 
societăţii, nu poate schimba sensibil înfăţişarea brutală a 
maselor, dacă nu se asociază cu naţionalismul. Suportul libertăţii 
este creaţia. Dacă omul n-ar fi înzestrat cu impuls creator, sau 
dacă acest impuls se atrofiază prin teroare, atunci nici nu s-ar 

zbate să-şi câştige libertatea exterioară. Aceasta înseamnă că 
nu-i destul să creăm şi să menţinem climatul libertăţii politice, 
dacă nu creăm concomitent şi un climat al creaţiei. Libertatea 
exterioară, în sine, rămâne un mare semn de întrebare, cel mult o 
condiţie favorabilă, dacă nu e întovărăşită de libertatea 
interioară, dacă individul nu e îndrumat să umple cadrul social al 
libertăţii cu rodnicia persoanei sale. 

Există o creaţie tehnică şi o creaţie culturală. Creaţia 
tehnică oferă produse în serie, negociabile şi transmisibile în 
toate ţările. Cultura e opusul nivelării, al imitaţiei, al 
transplantării valorilor dintr-o ţară într-alta. Ea întotdeauna 
îmbracă un caracter naţional şi răspândirea ei la alte popoare nu 
joacă decât rolul unui stimulent. Individul, ca să se valorifice în 
domeniul culturii, trebuie să urmeze acelaşi drum : să utilizeze 
energia specifică unei culturi, care emană întotdeauna dintr-un 
spaţiu naţional. A fi om de cultură înseamnă în primul rând a 
stăpâni coordonatele spirituale ale naţiunii. 

Libertatea individuală e inseparabil legată de creaţie şi 
creaţia de ordin superior, cultura, e inseparabil legată de 
naţionalism. Din discuţiile acestea s-ar putea trage concluzia că 
noi am vedea în mişcările de federalizare ale Europei o 
primejdie. Noi nu combatem ideea unei atari Uniuni. Omenirea 
va face un pas hotărâtor înainte, în ziua în care naţiunile vor 
înceta să se sfâşie între ele şi îşi vor cheltui toate energiile lor în 
sens constructiv. 

Dar speranţele legate de realizarea unei Uniuni 
europene depind, mai ales, de aplicarea moderată a acestui 
principiu. Europa unită nu este un scop revoluţionar, dacă prin 
revoluţie înţelegem o transformare spirituală a omului. Faptul că 
masele vor putea circula de la un capăt la altul al Continentului 
nu va ameliora cu nimic felul lor de a gândi. De ce să atribuim 
acestei Uniuni nişte virtuţi pe care nu le posedă prin ea însăşi ? 
Europa unită reprezintă numai un cadru, un spaţiu politic mai 
amplu, care, pentru a deveni fertil ar trebui să fie însufleţit cu un 
conţinut ideologic. 

Există o margine pozitivă a conceptului federalist, 
dincolo de care începe să devină vătămător. Mişcările federaliste 
contemporane urmăresc o construcţie organică a Europei, adică 
vor să obţină consimţământul popoarelor la realizarea ei, în loc 
să-1 smulgă prin acte de forţă şi cotropire, aşa cum au conceput 
Europa Unită Napoleon, şi, în zilele noastre, Hitler, Mussolini şi 
Stalin. Acest fapt arată că ele recunosc fiinţa şi integritatea 
naţiunilor şi în toate programele pe care le elaborează trebuie să 
fie consecvente cu această realitate de bază. Criteriul 
fundamental care trebuie să îndrume mişcările federaliste, după 
propria lor mărturisire, este respectul integrităţii şi trebuinţelor 
specifice fiecărei naţiuni. O federaţie de state europene nu se 
poate face cu scopul de a zdruncina temeliile de viaţă ale 
naţiunilor, ci pentru a le feri de primejdiile mortale care le 
ameninţă din cauza mijloacelor ultra-destructive cu care se 
poartă războaiele astăzi. 

Dacă mişcarea federalistă urmăreşte constituirea de jos 
în sus a Europei viitoare, pe baza adeziunii libere a fiecărei 
naţiuni, atunci e de neînţeles cum de s-au putut naşte în sânul ei 
direcţii care să tăgăduiască acest principiu, care tind să sacrifice 
realitatea naţională, înglobând-o unor scheme fără viaţă. Una din 
aceste idei, lipsită de conţinut real, este că Europa de mâine ar 
putea fi clădită după modelul Statelor Unite. Aşa cum, pe acest 
continent, o sumedenie de state mai mici s-au grupat sub scutul 
unei administraţii centrale, după acelaşi calapod trebuie să se 
procedeze şi în Europa. Când federaliştii se entuziasmează 
pentru organizaţia politică de peste Ocean, uită un lucru 
elementar. In Statele Unite există o singură naţiune şi statul 
federal care a luat naştere la Washington este expresia unităţii 
etnice care s-a închegat acolo pe baza vechiului fond anglo- 
saxon. Statele mai mici, care şi-au dat adeziunea la crearea unui 
stat mai mare, au reprezentat particularităţile locale ale aceleiaşi 
naţiuni. Să luăm un alt exemplu : statele germanice dinainte de 
Bismarck erau construcţii politice apărute pe trunchiul aceleiaşi 
naţiuni şi prin natura lor încercau să se grupeze într-un stat mai 

mare, care să îmbrăţişeze întreaga naţiune germană. In Europa, 
lucrurile se prezintă altfel. In limitele ei trăiesc o mulţime de 
naţiuni. Fiecare stat acoperă sfera de viaţă a unui singur popor. 
Unitatea europeană nu se poate împlini după măsurătoarea 
americană. In Europa trebuie să se procedeze mai degrabă 
empiric, de la caz la caz, de la unităţi şi interese regionale, 
evitându-se formulele de împrumut sau prea generale. 

O Europă care s-ar federaliza în graba unui entuziasm de 
moment, fără a ţine seama de efervescenţa continuă a spiritului 
naţional, s-ar dezmembra tot atât de repede. Sau, dacă o putere 
din afară s-ar crede chemată să facă ordine pe continentul 
european, atunci s-ar repeta clişeul politic rămas moştenire de la 
Napoleon sau Hitler. Şi cu rezultate analoge. Această putere va 
trebui să fie paznicul ordinii pe care a instituit-o, trecând peste 
voinţa liberă a popoarelor, şi opera ei va dăinui numai atâta 
vreme cât va fi prezentă şi forţa care să o susţină. 

Naţionalismul restabileşte şi în domeniul federalismului 
înţelegerea clară a lucrurilor. El dispune de două mari 
posibilităţi de acţiune : pe de o parte, conservă şi întăreşte 
caracterul naţional, fiinţa intimă a popoarelor, pe de altă parte, 
crează un climat de comuniune între naţiuni. Acest spirit de 
fraternizare face posibilă uniunea statelor naţionale şi garantează 
viabilitatea noii aşezări. Naţionalismul pregăteşte, în 
mentalitatea popoarelor, ceea ce federalismul îşi propune să 
înfăptuiască. De pe plan naţional, pe planul internaţional, 
tranziţia se face fără dificultăţi, căci proiecţia spirituală a 
naţiunilor clarifică şi raporturile lor reciproce. O naţiune, care a 
ajuns într-o fază iluminată a istoriei sale, vede în existenţa 
fiecărui popor un miracol şi consideră creaţiile popoarelor un 
dar divin, de care trebuie să se bucure întreaga omenire. 

Horia Sima 



ORDINEA NATURALA 
A LUMII 



Adăugăm la broşura D-lui Horia Sima, o ultimă lucrare a 
lui din anul 1992 asupra subiectului său preferat: 
compatibilitatea dintre naţionalismul autentic -care face parte 
din ethosul naţiunilor- şi democraţie. Unirea lor este necesară 
pentru a rezista încercărilor de deznaţionalizare a popoarelor şi 
internaţionalizarea lor. 

După prăbuşirea maxismului în Europa orientală şi în 
Rusia, lumea se întreabă cu nelinişte şi teamă ce drum va trebui 
să întreprindă în viitor pentru a fi ferită de astfel de experienţe 
de guvernare ca cele petrecute în ultimii 70 de ani, care au costat 
câteva zeci de milioane de vieţi omeneşti... Şi fără să mai 
vorbim de imensele suferinţe prin care au trecut atâtea popoare 
inocente. 

Cum s-ar putea evita o nouă invazie a doctrinelor 
satanice care pervertesc omul şi-1 transformă într-un Cain biblic 
al propriului său frate? 

Nu este suficient ca omul să se simtă liniştit că a scăpat 
de ameninţarea ce venea din Răsărit şi de pericolul unui război 
atomic. Este nevoie ca fiecare să examineze realitatea care-1 
înconjoară pentru a putea descifra linia viitorului imediat. 

Care este, prin urmare, formula salvării umanităţii, 
ţinând seama de experienţa trecutului şi de înţelepciunea 
predecesorilor noştri ? 

In timpurile trecute -cu secole în urmă-, epoci în care 
populaţia globului era rară, când imense suprafeţe ale globului 
erau necunoscute, se putea spera într-o reparare a răului comis 
de oameni (invazii, războaie, etc). Cu simpla trecere a timpului, 
rănile colective dispăreau şi umanitatea îşi relua mersul spre un 
viitor mai bun. Astfel, după invaziile barbare, a urmat o lungă 
perioadă de prosperitate pentru Europa întreagă. 

Astăzi, însă, situaţia este total deosebită. 

în spaţiul în care trăim -spaţiu în care trăiesc îngrămădiţi 
miliarde de indivizi- devorăm fără încetare bogăţiile naturale. 
Cei care au mai puţin râvnesc la cei ce au mai mult ; în acelaşi 
timp bogaţii şi cei puternici vor să menţină într-o stare de sclavie 
permanentă pe cei mai slabi. Conflicte potenţiale există în toate 

colţurile lumii. Popoarele au scăpat de bolşevism, dar grijile 
vieţii şi ameninţarea unor noi spirite autoritare nu au dispărut 
încă. 

Trăim un moment decisiv al istoriei lumii. 

De aceea, nu numai spiritele cugetătoare, -filozofi, 
teologi, savanţi- ci orice membru al familiei umane trebuie să se 
simtă preocupat de viitor. Fiecare trebuie să sondeze cărările 
viitorului şi să nu se lase surprins de o nouă catastrofă. 

Noi nu ne îndreptăm spre o epocă în care umanitatea - 
graţie ştiinţei şi tehnicii- ar putea scăpa de griji şi duce o viaţă 
liniştită. 

Zile tulburi ne aşteaptă din nou... Zile de încercări grele, 
ce nu se pot înfrunta cu succes decât prevăzând ceea ce se poate 
întâmpla mâine, pentru a putea elimina din timp cauzele care ar 
putea provoca noi dezastre. 

Oricum, trebuie să se ţină seama de avertismentele care 
se primesc zi de zi, din multe părţi ale globului, în acest sens. 
Trebuie descifrate semnele prevestitoare care se îmbulzesc la 
orizont. Numai dacă sunt interpretate corect pot fi atacate în 

consecinţă. 

* 

Prin ceea ce urmează, nu dorim să dăm indicaţii de 
natură politică. Acestea se înscriu în atribuţiile normale ale celor 
ce guvernează lumea. 

Ne vom limita numai de a fixa cadrul în care trebuie să 
se mişte şi să acţioneze omenirea dacă vrea să evite o nouă 
catastrofă. 

Vom puncta liniile generale ce trebuie respectate de 
orice om politic ce vrea să lase generaţiilor viitoare o societate 
mai bună şi mai justă. 

Există un mănunchi de adevăruri fundamentale, 
valabile tuturor naţiunilor, de cunoaşterea şi aplicarea cărora, în 
viaţa politică, depinde salvarea tuturor. 

In micile capitole ce urmează vom încerca să explicăm 
principiile care stau la baza dezvoltării popoarelor, principii ce 

trebuie să fie cunoscute şi respectate pentru a asigura progresul 
şi supravieţuirea lor. 



I. CREŞTINISMUL 

Creştinismul este principiul nemuritor al existenţei 
omeneşti. Nu ne referim în acest text la individul solitar şi la 
comandamentele pe care trebuie să le respecte el pentru a câştiga 
viaţa eternă. Aceste comandamente sunt indicate în catehism. Pe 
de altă parte, credincioşii, în marea lor majoritate, le urmează cu 
respect. 

Ceea ce vrem să expunem aici este rolul creştinismului 
în viaţa popoarelor şi a omenirii întregi. Creştinismul nu poate fi 
eliminat din domeniul politic al societăţii civile, nici din 
diferitele forme de guvernământ al popoarelor. 

Ateo-marxismul s-a prăbuşit în Estul-european pentru că 
s-a angajat într-o luptă aprigă cu popoarele căzute sub dominaţia 
lui, pentru a le smulge din credinţa lor în Dumnezeu. Această 
experienţă inumană şi barbară avea ca scop să văduvească 
popoarele de bogăţia lor cea mai preţioasă, spiritualitatea 
creştină, şi să o înlocuiască cu o concepţie materialistă. Fapt la 
care trebuie să se gândească toţi cârmuitorii statelor. 

Ideea de Dumnezeu trebuie să predomine în toate 
deciziile de ordin politic, atât în elaborarea unei legi de bază (de 
exemplu Constituţia) ca şi în afacerile curente ale Statului. Dacă 
individul este considerat răspunzător în viaţa lui de dincolo 
pentru faptele personale (conform Comandamentelor 
Decalogului), responsabilitatea sa creşte enorm când întreprinde 
acţiuni ce afectează colectivitatea întreagă. De măsurile ce se 
iau, de dispoziţiile ce se dau, depinde bunăstarea sau 
nenorocirea a milioane de oameni. 

Oamenii sunt cei care fac istoria şi răspunderea în faţa 
acesteia este a lor. Dar ei, prin condiţia lor umană, trebuie să 
cugete că, atunci când decid soarta unui popor, există o putere 
mai mare care veghează asupra destinului acestuia. Nu trebuie 
să se uite că şi acţiunile politice se află sub controlul invizibil al 
Celui de Sus. 

Omul se bucură de o libertate totală atât în viaţa sa 
particulară cât şi atunci când se găseşte în fruntea unui popor. 

El -şi numai el- răspunde de ceea ce se întâmplă în lume. 
Dar există o lege imuabilă care se aplică tuturor, nu importă 
treapta socială pe care este situat individul : "a învinge răul 
prin forţa binelui", cum a spus Sfântul Pavel. 

Să nu facem aşadar acte inspirate de puterea răului. Mai 
mult încă : trebuie să mobilizăm forţele Binelui contra celor ce 
sunt în serviciul răului şi să le gonim din societatea noastră, în 
fundul tenebrelor de unde au venit. 

Astfel, nu este suficient să gândim la salvarea noastră 
personală, ci va trebui să smulgem din indiferenţa lor pe 
semenii noştri, încercând să facem împreună o Armată a lui 
Cristos, cu care să putem învinge forţele răului. 

Naţiunile, în viaţa lor istorică, nu-şi pot permite să 
săvârşească orice fel de acte -chiar dacă s-ar părea că sunt în 
concordanţă cu interesele lor- fără să ţină seamă de Legile 
Divine. Ele pot, fără îndoială, să urmeze căile cele mai abrupte ; 
dar consecinţele vor fi, fără îndoială, funeste ! Chiar dacă astăzi 
ele au obţinut un succes politic (cu preţul unei trădări, a unui 
război injust, sau a asupririi altor colectivităţi), mâine, tot acest 
eşafod bazat pe suferinţele altora, se va prăbuşi din cauza 
propriilor păcate. 

Dumnezeu îşi va întoarce faţa Sa de la acest sacrilegiu. 

Creştinii sunt oameni ai păcii, dar, de asemeni, sunt şi ai 
războiului, când valorile fundamentale ale vieţii sunt atacate de 
către inamicii creştinătăţii. La fel cum spune Ionel Moţa în 
testamentul său :_"Se trăgea cu mitraliera în obrazul lui 

Cristos. Se clătina aşezarea creştină a lumii ! Puteam noi să 
stăm nepăsători ?" 

Când indiferenţa se instalează şi se generalizează în 
societate, indivizii refuzând să ia act de suferinţele altor oameni 
şi altor popoare -aşa cum s-a întâmplat timp de 70 de ani de 
dominaţie comunistă în Rusia şi în alte ţări- înseamnă că este 
vorba de un semn de declin al creştinismului. Această atitudine 
de uitare şi abandon nu se numeşte creştinism, căci creştinul, 
prin însăşi propria viaţă interioară, trebuie să se simtă solidar cu 
toţi fraţii de credinţă de pe întreg globul. 

Cum a putut Lumea Liberă să privească vărsările de 
sânge din Estul European fără să reacţioneze ? Este un mister 
care nu se explică decât prin puternicele implicaţii ale forţelor 
răului în stucturile Lumii libere. 

Să sperăm că popoarele nu vor uita niciodată teribila 
lecţie a istoriei prin care au trecut recent. Să sperăm de asemeni 
că vor avea voinţa de a forma, într-o zi, un Bloc de conştiinţe 
combative, de fiecare dată când creştinismul va fi din nou 
ameninţat. 



II. NAŢIONALISMUL 

Trăim într-o epocă în care naţionalismul se afirmă 
însăşi ca o realitate în lumea întreagă. Se adevereşte astfel că 
anii de teroare extremă, scurşi în Rusia şi în alte ţări, nu au reuşit 
să smulgă din inimile oamenilor iubirea de patrie. 

Naţionalismul a ţâşnit ca o forţă elementară în toate 
ţările, provocând căderea unui imperiu care părea considerat 
definitiv. 

Cum de s-au păstrat impulsurile naţionalismului în sânul 
popoarelor, după atâţia ani de teroare şi de sclavie ? Explicaţia 
este simplă. Naţionalismul nu este un fenomen pasager. Nu 

este un produs al istoriei. Nu este o apariţie trecătoare, legată de 
o anumită perioadă. El este o constantă a istoriei. 

Acolo unde există un popor, naţionalismul este de 
asemeni prezent. Sistemele de guvernământ apar, dispar, 
reapar... Dar naţionalismul intră în compoziţia, în structura 
tuturor, chiar dacă el nu are un nume propriu sau chiar este 
numit altfel. 

Nu există naţiune în lume care să nu fi fost călăuzită în 
cursul istoriei sale de elanuri naţionaliste. Acesta este un şuvoi, 
un talaz de apă vie, care curge fără încetare în profunzimile unei 
naţiuni, procurându-i energiile necesare pentru a se afirma în 
mijlocul altor popoare, ca o entitate specifică cu o vocaţie 
politică proprie. 

Naţionalismul exultă capacitatea de sacrificiu a 
individului, determinându-1 să rămână permanent în serviciul 
naţiunii sale, sacrificându-şi chiar şi viaţa, dacă este nevoie, 
pentru a o apăra. 

Atâta timp cât există o naţiune, există de asemeni această 
stare de spirit specifică ce se numeşte naţionalism . Naţiunile nu 
sunt conglomerate istorico-geografice, aşa cum afirmă anumiţi 
autori. Ele sunt colectivităţi dotate cu un suflet propriu. Iar acest 
suflet naţional nu este creaţia omului. Nu purcede din gândirea 
lui, nici din aspiraţiile lui. Este o revelaţie Divină. Astfel, cum 
Dumnezeu 1-a creat pe om, tot El a creat şi naţiunile. 

De aceea, o Naţiune apare în lume în momentul în care o 
nouă flacără divină coboară din Cer. Această manifestare celestă 
se încarnează într-un grup omenesc. Din acest moment 
colectivitatea aleasă se diferenţiază de altele, formând o entitate 
aparte. 

Aşa se explică de ce o naţiune nu dispare niciodată din 
istorie, în ciuda tuturor greutăţilor ce le întâmpină. Inamicii o 
pot reduce la sclavie, o pot umili, martiriza, dar nu vor reuşi să 
transforme starea sa specifică ; numai dacă ar recurge la 
lichidarea fizică totală printr-un masacru colectiv. 

Acţiunea de dezvoltare a unei naţiuni provine din Sferele 
Divine şi trebuie să fie înapoiată Creatorului mult fructificată. 
Conform concepţiei noastre nu sunt numai indivizii aceia care 
vor reînvia la sfârşitul timpurilor... De asemeni, Naţiunile care 
vor primi veşmintele imortalităţii vor trebui să treacă prin 
faţa Mielului pentru a justifica viaţa lor pământeană. 

Naţionalismul este infrastructura spirituală a Naţiunilor, 
independent de cursul ce-1 va lua istoria lor, cu înălţări şi căderi. 
Fiind expresia Sufletului Naţional, naţionalismul nu se poate 
stinge niciodată şi nu poate fi eliminat niciodată din substanţa 
unui popor, chiar dacă acesta ar fi supus la presiunile cele mai 
brutale de inamicii lui. 

Naţiunea posedă un Eu colectiv care se reflectă în toate 
actele sale. . . Imaginea externă a unei Naţiuni, cu luptele sale, cu 
suferinţele sale şi cu greşelile sale, reprezintă proiecţia acestui 
Eu colectiv. Şi se numeşte Naţionalism. 



III. DEMOCRAŢIA 

Democraţia nu este un atribut propriu al popoarelor. Ea 
nu este nici măcar ceva intrinsec şi organic, legat de existenţa 
lor, cum sunt Creştinismul şi Naţionalismul. 

Democraţia este o operă strict omenească, un produs al 
istoriei, al evoluţiei sale în timp. După prăbuşirea 
totalitarismelor, Democraţia a ajuns, în zilele noastre, să 
predomine în lume, fiind considerată de către majoritatea 
popoarelor ca cea mai bună formă de guvernământ. 

Care este superioritatea Democraţiei faţă de alte sisteme 
de guvernământ : regimul autoritar, dictatura, absolutismul 
monarhic, recentele regimuri cu trăsături marxiste şi 
national-socialiste ? 

Expresia democratică pare că este mai aproape de fiinţa 
umană, de necesităţile ei intelectuale şi morale. Democraţia 
asociază individul la opera guvernământului, în primul rând prin 
votul pe care individul este chemat să şi-1 exprime periodic ; 
apoi, prin posibilităţile ce se deschid fiecăruia la o ascensiune 
socială. Şi chiar, în timp, o scară de pătrundere spre cele mai 
înalte funcţiuni de Stat. Bineînţeles, nu toţi indivizii ajung să-şi 
satisfacă aspiraţiile lor de ascensiune personală, dar 
oportunităţile le sunt deschise tuturor. 

Acest avantaj al democraţiei -porţile deschise tuturor- nu 
este lipsit de anumite justificări. Naţiunile sunt formate din 
indivizi. Toată greutatea existenţei naţiunii cade pe umerii 
acestora : economie, cultură, apărare. Este natural ca individul 
să pretindă, în schimbul lucrului şi sacrificiilor ce i se cer pentru 
întreţinerea vieţii naţionale, să ia şi el parte la procesul politic. 
Nu trebuie să rămână la impresia că Naţiunea este condusă fără 
el. 

In acest caz individul nu mai poate fi considerat ca un 
simplu atom inert în complexul Statului. El devine un factor 
responsabil în buna funcţionare a acestuia. In aceste condiţii, 
individul nu mai este obligat să suporte cu resemnare poverile ce 
i le impune autoritatea. Cu atât mai mult cu cât exercitarea unui 
anumit control al gestiunii publice îi este recunoscut prin 
Constituţie. 

Democraţia îi dă individului o anumită prestanţă care-1 
înalţă pe plan social şi moral. Bineînţeles el nu este un factotum 
în Stat, căruia, adesea, nu-i poate înţelege mecanismul 
complicat. Dar are sentimentul că participă la rezoluţiile care 
decid soarta poporului său. Astfel, Naţiunea Suverană se 
reflectă în voinţa individului prin alegeri şi prin alte acte de 
interes public la care el participă. 

Democraţia este o formulă atrăgătoare pentru masele 
populare, în contrast cu regimurile autoritare care menţin 
individul în afara sferei de putere. 

Dar, trebuie să precizăm că democraţia nu este aceeaşi 

pe tot globul. Există mari diferenţe între Statele care se pretind 
democratice. Eticheta este aceeaşi, dar conţinutul variază 
sensibil. 

Aceste consideraţiuni se referă la democraţiile de tip 
occidental, ca Anglia, Franţa, Statele Unite ale Americii. Ele nu 
sunt valabile pentru democraţiile de tip "balcanic" , unde 
predomină abuzurile şi înşelăciunile în perioadele electorale şi 
continuă apoi şi în perioada guvernamentală. 

La fel, nu pot fi asimilate Forumului Democratic 
Occidental, democraţiile recent constituite în, ceea ce numim, 
lumea a treia. 

Chiar dacă abuzurile electorale din partea autorităţilor în 
vigoare nu ar exista, cetăţenii ţărilor recent emancipate din tutela 
colonialismului nu sunt încă pregătiţi politic şi, mai puţin încă, 
educativ, pentru a exercita deschis, şi în deplină cunoştinţă, 
drepturile ce le conferă Constituţia. Aceste democraţii de factură 
nouă pot fi considerate cel mult Democraţii în curs de 
maturizare şi, nicidecum, Democraţii autentice. 

Modelul adevărat rămâne, bineînţeles, cel occidental. 
Democraţiile de tip balcanic trebuie să se desprindă de defectele 
ce le caracterizează, iar cele recent constituite trebuie să 
îmbunătăţească condiţiile lor de funcţionare prin educaţia 
politică a cetăţenilor lor. 

Democraţia nu este o omni-putere. Ea are limitele sale, 
care se nasc din propria sa origine : îşi are rădăcinile în istorie. 

Suveranitatea poporului nu se poate amesteca, sau 
interveni, în sfera Divinului şi nici a Naţionalului. Aceste două 
sectoare sunt intangibile şi inaccesibile democraţiei unde votul 
nu intervine deloc. Sferele lor nu pot fi puse în discuţie într-un 
Parlament, pentru că este vorba aici de Supranatural. 

Creştinismul şi naţionalismul fac parte integrală din Stat 
şi determină orice operă de legiferare, dar ele nu pot fi obiectul 
unei legi. 

Relaţiile dintre Stat şi Biserică sunt adeseori tratate şi 
delimitate prin concordate sau alte aranjamente legislative. Dar 
materia tratată este de ordin administrativ şi nu atinge domeniul 
rezervat Bisericii. Când se produc ingerinţe în viaţa religioasă 
sau în Ethosul unei naţiuni, înseamnă că Democraţia şi-a 
depăşit mandatul şi s-a transformat în instrument de forţă care 
urmăreşte descompunerea Bisericii şi a Statului Naţional. 



IV. ORDINEA NATURALA A LUMII 

După prăbuşirea comunismului în estul Europei, toate 
popoarele lumii sunt în căutarea unei formule noi pentru 
reorganizarea relaţiilor internaţionale. Problema este cu atât mai 
acută, cu cât enormele mase umane, acumulate pe pământ şi 
gata să explodeze, cer o soluţie urgentă pentru nevoile lor. în 
special cele de ordin economic, pentru a nu fi tentate de a căuta 
o ieşire spre noi conflicte şi chiar războaie. Problema depăşeşte 
interesele locale şi se proiectează ca o ameninţare pentru 
supravieţuirea omenirii, în pragul celui de-al treilea mileniu. 

Un curent de gândire, foarte puternic în zilele noastre, 
având ca adepţi filozofi, doctrinari şi, de asemeni, politicieni 
proclamă cu toţii necesitatea -pentru soluţionarea crizei actuale- 
regrupării Statelor Naţionale în unităţi mai mari -în Megastate- 
care, prin proporţiile şi forţele lor, ar avea la dispoziţie mijloace 
necesare pentru rezolvarea dificultăţilor în care se zbate 
omenirea astăzi. 

Pentru a se constitui în astfel de Supra-State, naţiunile 
ar trebui să renunţe încet, încet la suveranităţile lor democratice, 
pentru a putea fi conduse de o administraţie "unică", dotată în 
acelaşi timp cu putere legislativă şi executivă. Autorităţile 
locale, ca şi guvernele naţionale ar fi subordonate deciziilor 
luate de această putere centrală. Aşadar, s-ar naşte un fel de 

Guvernământ Continental, care s-ar suprapune voinţei 
popoarelor şi s-ar substitui organismelor ieşite din alegeri. 

Sub ochii noştri se profilează deja procesul de unificare 
al Europei Occidentale şi transformarea ei într-un Stat fără 
frontiere, care să dispună de o monedă unică, de un sistem de 
apărare propriu şi de o politică exterioară comună. 

Considerăm că astfel de construcţii nu sunt viabile. Ele 
pot fi destinate eşecului pentru că se află în conflict cu Ordinea 
Naturală a Lumii. Omenirea este formată din popoare care sunt 
entităţi independente. Popoarele sunt organisme sociale vii, 
înzestrate cu aspiraţii şi idealuri proprii, care nu pot fi ignorate 
sau anulate de o instanţă centrală fără a provoca reacţiuni. 

Naţionalismul popoarelor nu poate fi pus sub tutelă de un 
supra-guvernământ care ar dispune autoritar de bogăţiile lor şi 
de capacitatea lor de creaţie. 

O pluralitate de interese determină anumiţi oameni 
politici să gândească la structurarea unei Federaţii sau a unei 
Confederaţii de State ale Europei. Aceste construcţii 
artificiale nu s-ar bucura, însă, de adeziunea popoarelor care ar 
intra în compoziţia lor. Le va fi imposibil să reziste tulburărilor 
sociale şi conflictelor interioare care s-ar putea naşte. 

Se poate imagina o forţă militară suficient de puternică 
pentru menţinerea ordinii, dictată de Guvernul Central contra 
revoltei populare. Dar, în cazul acesta, am avea de-a face cu o 
nouă eră colonială şi o nouă tiranie. 

Situaţia ar fi bizară. 

Un grup de administratori anonimi, gata să confişte 
libertatea popoarelor şi să impună tuturor ideile şi interesele 
lor, care convin, bineînţeles, numai acestui centru restrâns de 
putere. 

O asociaţie de popoare, în vederea unui interes comun, 
nu poate fi imaginat decât pe baza conceptului enunţat de De 
Gaulle : "Europa Patriilor", care corespunde cu mai multă 
logică mentalităţii europene. Cu această idee se poate ajunge 
mult mai uşor la înţelegerea cetăţenilor de naţionalităţi diferite, 

de necesitatea unei colaborări strânse a Naţiunilor, în beneficiul 
tuturor. Dar respectând identitatea istorică şi naţională. 

O Europă supra-naţională este un non-sens, căci această 
situaţie ar putea altera însăşi substanţa popoarelor cărora vrem 
să le asigurăm o bunăstare şi o fericire în viitor. 

Conducătorii popoarelor trebuie să se orienteze în 
aranjamentele lor politice internaţionale ţinând cont de 
specificul popoarelor chemate să participe la o nouă antantă 
comună şi să încerce să armonizeze ethosul naţional cu 
interesele generale ale comunităţii proiectate. 



V. ALIANŢA INTRE DEMOCRAŢIE ŞI 
NAŢIONALISM 

Ofensiva accelerată a "Mondialismului", patronată de 
Capitalismul internaţional şi sălbatic (cum 1-a caracterizat un 
înalt prelat al Bisericii), va provoca o replică neaşteptată în 
lumea popoarelor : alianţa între democraţie şi naţionalism' 

Ar părea imposibil ca acest pronostic să se realizeze 
într-o zi şi chiar pare insolit sau fantastic. In general se afirmă că 
există un antagonism iremediabil între Naţionalism şi 
Democraţie. Pentru că -se spune- Naţionalismul exaltează 
orgoliul unei voinţe de a guverna o Naţiune, ceea ce ar putea 
da naştere unei forme de guvernământ autoritar sau chiar unei 
dictaturi. Şi, în nici un caz, Naţionalismul nu s-ar putea acomoda 
cu esenţa Democraţiei. 

Naţionalismul a împins câteodată la formarea de State 
imperialiste, aşa cum ne arată cu prisosinţă Fascismul şi 
Naţional-socialismul german, în epoca noastră. 

"Şi totuşi se învârteşte.", cum ar spune Galilei. Şi nu 
pentru că noi dorim sau detestăm ca această apropiere între 
Naţionalism şi Democraţie să se întâmple. Dar, pentru că acest 

act intră în natura lucrurilor de a se produce. Această alianţă 
trebuie să se cimenteze volens-nolens. 

Există probleme mult mai necesare şi inevitabile, care 
trebuie acceptate imperativ, pentru a scăpa de un pericol mai 
iminent decât altul. Este ceea ce se întâmplă sub ochii noştri. 
Există situaţii care cer acţiuni ce nu se puteau accepta cu decenii 
în urmă. 

Aşa este şi cu Alianţa Naţionalism-Democraţie. Ea a 
devenit astăzi o necesitate politică, chiar dacă anumitor oameni 
li s-ar părea că este o apropiere contra legilor naturii. 

In adevăr, aşa-zisele Guverne Mondiale, în formare 
astăzi în unele continente şi mâine putând acoperi toată planeta, 
ameninţă deja -în egală măsură- atât existenţa Naţiunilor cât şi 
sistemele democratice de guvernare. 

Un Guvern Mondial se va suprapune dominant 
deasupra vieţii popoarelor, reducându-le la simple conglomerate 
etnice. Energiile lor creatoare nu vor mai servi pentru 
dezvoltarea culturii naţionale. Totul se deviază spre finalităţi 
strict materiale, spre profit şi acumulare de bogăţii. 

Dar, în acelaşi timp, Mondialismul dă lovitura de graţie 
şi Democraţiilor, căci anulează voinţa naţională, care se exprimă 
prin partide şi Parlament, înlocuindu-le cu o Administraţie 
Centrală. In locul guvernelor ratificate prin alegeri, apar cercuri 
anonime de funcţionari, care înlocuiesc atât legislativul cât şi 
executivul din orice ţară. 

Noi "comisii", care nu sunt obligate de nici o răspundere 
faţă de naţiune, fac legi valabile pentru mai multe State. Şi tot 
ele, aceste "comisii", veghează la aplicarea lor. 

Prin acest procedeu, procesul democratic este dărâmat 
din temelii, căci dispar adevăratele instituţii prin care se exprimă 
voinţa popoarelor. 

In faţa unui Guvern Mondial atotputernic -care va 
dispune şi de mijloace coercitive- Naţiunea nu va mai avea 
nici un drept de acces în Stat şi, bineînţeles, nici o posibilitate 
de a face apel la democraţie. 

Dintr-o singură lovitură se vor suprima cele două centre 
ale Statului : Naţiunea şi Democraţia. Oamenii se vor trezi 
conduşi de o altă forţă care nu emană deloc din voinţa lor. 
Astfel, va dispărea şi atât de trâmbiţata Naţiune Suverană, ca şi 
Democraţia drepturilor omului. Va rămâne numai o masă de 
indivizi, fără identitate naţională şi spirituală, care va accepta, în 
indiferenţa generală, deciziile impuse de această instanţă 
supremă şi anonimă, a cărei origine şi compoziţie nu va fi 
cunoscută de nimeni. 

Pentru a împiedica acest dezastru al civilizaţiei noastre - 
de a-şi termina zilele într-un amestec hibrid de popoare şi rase 
guvernate de un Centru Anonim şi Puternic- nu există decât 
un singur leac : alianţa între cele două columne de susţinere a 
lumii moderne, Naţionalismul şi Democraţia. Căci amândouă 
sunt ameninţate în aceeaşi măsură şi trebuie, prin urmare, să 
formeze un bloc de voinţe indestructibile, ca să se opună cu 
putere inamicilor lor din umbră. 

Nu trebuie permis ca Materialismul, învins în Estul 
european, să revină sub forma Capitalismului sălbatic al 
mondialiştilor, căci, în acest caz, naţiunile vor redeveni sclavele 
altor "Politbirouri", dezvoltate sub o altă etichetă, şi care ar 
decide destinul lumii. 

Vom rămâne mereu captivi, sclavi ! 

Poate vom fi mai bine îmbrăcaţi şi mai bine hrăniţi. Vom 
trăi în amăgirea unei bunăstări, a unei îndestulări decorative, 
dar, în forul lor interior, oamenii ar rămâne sclavi ! Ei ar merge 
fără să gândească spre propria lor degradare. 

Pentru a nu ajunge victime ale acestui final întunecat, 
salvarea nu poate fi decât crearea acestui Front comun între 
Democraţie şi Naţionalism. 



130 



Menirea naţionalismului 



CUPRINS 
Introducere 1 

I. Comunismul şi societatea burghezo-capitalistă .... 7 

Cauza dezordinii actuale din lume. Tribunalul umanităţii. 
Bolşevismul şi societatea burghezo-capitalistă. 
Valoarea libertăţii politice. Răspunderile Occidentului. 

II. Fenomenul naţionalist 21 

Naţionalism şi fascism. Naţionalism şi burghezie. 
Fenomenul naţionalist în stare pură. 
"Naţional" şi "naţionalism". 
Naţionalism şi creştinism. 

III. Greşelile naţionalismului 30 

Confuzii doctrinare. Imperialismul. Imperialismul ideologic. 
Totalitarismul. Naţionalism şi dictatură. Materialismul. 
Rasă şi popor. 

IV. Experienţa constructivă a naţionalismului 51 

Forţele imanente ale naţiunii. Naţionalism şi socialism. 
Naţionalism şi libertate economică. Economie dirijată. 
Economie coordonată. I. upta contra bolşevismului. 
Victoria naţionalistă din Spania. Campania din Rusia. 



131 



Horia Sima 



V. Tragedii naţionaliste 63 

Mişcări naţionaliste neajunse în stadiul maturităţii. 
Cauzele tragediei lor. Adversitatea democraţiilor. 
Mişcările naţionaliste şi al doilea război mondial. 
Atitudinea Italiei şi a Germaniei. 

VI. Premisele unei istorii valabile 79 

Viitorul naţionalismului. Naţionalism, democraţie şi creştinism. 
Vidul spiritual ai lumii occidentale. Planul Marshall şi criza 
europeană. Alianţa naţionalism-democraţie. Pericolele unei 
păci eronate. Forţele revoluţionare ale creştinismului. 

VIL Naţiuni, sau mase sociale ? 94 

Fundamentele revoluţiei democratice, după Tocqueville. 
Apariţia maselor în istorie. Semnificaţia fenomenului. 
Popor şi masă. Valoarea naţiunii. Tehnică şi masă. 
Elita şi masa. Naţionalismul şi problema maselor. 
Naţionalism şi federalism. 



ORDINEA NATURALA A LUMII 

Introducere 111 

I. Creştinismul 113 

II. Naţionalismul 115 

III. Democraţia 117 

IV. Ordinea naturală a lumii 120 

V. Alianţa între democraţie şi naţionalism .... 122 



132 



